Apstiprināta ar Alūksnes novada domes

25.04.2024. sēdes lēmumu \_

(protokols Nr.\_, \_.p.)

**Alūksnes novada muzeja**

**DARBĪBAS UN ATTĪSTĪBAS**

**STRATĒĢIJA 2024. – 2028. GADAM**

2024

# SATURA RĀDĪTĀJS

[1. MUZEJA RAKSTUROJUMS, TĀ LOMA SABIEDRĪBĀ 3](#_Toc163042587)

[1.2. Muzeja misija, vīzija un darbības virzieni 5](#_Toc163042589)

[1.2.1. Misija 5](#_Toc163042590)

[1.2.2. Vīzija 5](#_Toc163042591)

[1.2.3. Muzeja darbības virzieni: 6](#_Toc163042592)

[2. PAŠREIZĒJĀS SITUĀCIJAS RAKSTUROJUMS 6](#_Toc163042593)

[2.1. PĀRSKATA PERIODĀ SASNIEGTIE REZULTĀTI 7](#_Toc163042594)

[2.1.1. Krājuma darbs 7](#_Toc163042595)

[2.1.2. Pētniecības darbs 12](#_Toc163042596)

[2.1.3. Komunikācijas darbs 16](#_Toc163042597)

[2.2. Mērķauditorija 27](#_Toc163042598)

[2.2.1. Alūksnes novada muzeja mērķauditorija 27](#_Toc163042599)

[2.2.2. Jaunlaicenes muižas muzejs “Malēnieša pasaule” mērķauditorija 28](#_Toc163042600)

[2.2.3. Viktora Ķirpa Ates muzejs “Vidzemes lauku sēta” mērķauditorija 29](#_Toc163042601)

[2.3. Muzeja darbības spēju novērtējums 29](#_Toc163042602)

[2.3.1. Teritorija un ēkas 29](#_Toc163042603)

[2.3.2. Personāls 31](#_Toc163042604)

[2.3.3. Finansējums 32](#_Toc163042605)

[2.3.4. Muzeja darba izvērtējums pārskata periodā 36](#_Toc163042609)

[2.3.5. SVID analīze 37](#_Toc163042610)

[2.3.6. Secinājumi 38](#_Toc163042611)

[3. STRATĒĢISKĀ DAĻA 39](#_Toc163042612)

[3.1. Politikas mērķis 39](#_Toc163042613)

[3.2. Prioritārie virzieni, mērķi un sagaidāmie darbības rezultāti 2024. - 2028. gadam 39](#_Toc163042614)

[4. STRATĒĢIJAS IEVIEŠANAS UZRAUDZĪBA 43](#_Toc163042615)

[PIELIKUMI 44](#_Toc163042586)

[Alūksnes novada muzeja Krājuma darba politika 2024.-2028. gadam 44](#_Toc163042616)

[Alūksnes novada muzeja Pētniecības darba politika 54](#_Toc163042622)

[Alūksnes novada muzeja Komunikācijas darba politika 2024.-2028. gadam 62](#_Toc163042623)

# INFORMATĪVĀ DAĻA

## 1. MUZEJA RAKSTUROJUMS, TĀ LOMA SABIEDRĪBĀ

### 1.1. Muzeja darbības pilnvarojums

Alūksnes novada muzejs ir sabiedrībai pieejama pētnieciska un izglītojoša Alūksnes novada pašvaldības iestāde, kura patstāvīgi un sadarbībā ar Latvijas Republikas (turpmāk – LR) Kultūras ministriju un citām organizācijām realizē pašvaldības autonomās funkcijas materiālo un nemateriālo kultūras vērtību saglabāšanā.

2022. gada 1. jūlijā stājās spēkā 2021. gada 23. decembra Alūksnes novada pašvaldības lēmuma Nr. 375 (sēdes protokols Nr. 20,16.p.) “Par Alūksnes novada pašvaldības kultūras iestāžu sistēmas pilnveidošanu” noteiktās pārmaiņas, kas paredzēja trīs novada teritorijā esošo akreditēto muzeju reorganizāciju. Alūksnes muzeja nosaukums tika mainīts uz “Alūksnes novada muzejs”, Jaunlaicenes muižas muzejs un Kalncempju pagasta Viktora Ķirpa Ates muzejs pievienots Alūksnes novada muzejam kā struktūrvienības.

Reorganizācijas procesa laikā pieņemts lēmums mainīt abu struktūrvienību nosaukumus, lai pastiprinātu katras struktūrvienības identitāti un pētniecības virzienus. Jaunlaicenes muižas muzeja nosaukums mainīts uz Jaunlaicenes muižas muzejs “Malēnieša pasaule”, savukārt Kalncempju pagasta Viktora Ķirpa Ates muzeja nosaukums uz Viktora Ķirpa Ates muzejs “Vidzemes lauku sēta”.

*Turpmāk katra muzeja vienība atsevišķi - Alūksnes novada muzejs, Jaunlaicenes muižas muzejs „Malēnieša pasaule” un Viktora Ķirpa Ates muzejs „Vidzemes lauku sēta”, bet kopā – Muzejs.*

Muzeja darbības pamats ir Alūksnes novada pašvaldības domes apstiprināts Muzeja nolikums. Savā darbībā Muzejs vadās pēc Muzeju likuma, Ministru kabineta 2006.gada 21.novembra noteikumiem Nr. 956 “Noteikumi par Nacionālo muzeju krājumu” (turpmāk – NNMK), Ministru kabineta 2021. gada 22. jūnija noteikumiem Nr. 394 “Muzeju akreditācijas noteikumi”, kā arī ievēro LR normatīvos aktus. Tam ir saistošs Starptautiskās muzeju padomes (ICOM) profesionālās ētikas kodekss, Latvijas Muzeju padomes atzinumi, Alūksnes novada pašvaldības saistošie noteikumi un lēmumi, kā arī Alūksnes novada pašvaldības rīkojumi.

Muzeju vada direktors, kuru ieceļ amatā un atbrīvo no amata Alūksnes novada pašvaldības dome. Muzeja direktora prombūtnē (komandējums, slimība, atvaļinājums u.c.) direktora pienākumus pilda Viktora Ķirpa Ates muzeja “Vidzemes lauku sēta” struktūrvienības vadītājs.

Muzeja grāmatvedību organizē Alūksnes novada pašvaldības Centrālās administrācijas Grāmatvedība. Muzeja finansējumu veido Alūksnes novada pašvaldības piešķirtais budžeta finansējums, ieņēmumi no saimnieciskās darbības, juridisku un fizisku personu dāvinājumi (ziedojumi) un projektu konkursos iegūtais finansējums.

Muzeja struktūra un atrašanās vieta:

* + Alūksnes novada muzejs, Pils iela 74, Alūksne, Alūksnes novads;
	+ Jaunlaicenes muižas muzejs “Malēnieša pasaule”, “Dravnieki”, Jaunlaicenes pagasts, Alūksnes novads;
	+ Viktora Ķirpa Ates muzejs “Vidzemes lauku sēta”, “Ates dzirnavas”, Annas pagasts, Alūksnes novads.

1. attēls: Muzeja struktūra un atrašanās vieta

Muzeja valdījumā un apsaimniekošanā ir nodots:

1.1. Alūksnes Jaunās pils komplekss, adrese: Pils iela 74, Alūksne, Alūksnes novads;

1.2. Alūksnes muižas parks, adrese: Pils iela 31, Alūksne, Alūksnes novads;

1.3. Ates dzirnavas, adrese: “Ates dzirnavas”, Annas pagasts, Alūksnes novads;

1.4. Krājuma telpas ēkā “Lazdiņas”, Jaunlaicene, Jaunlaicenes pagasts, Alūksnes novads;

1.5. Alūksnes novada muzeja atklātās ekspozīcijas teritorija, adrese: “Medņukalni”, Zeltiņu pagasts, Alūksnes novads.

Muzejā ir piecpadsmit amata vietas: Alūksnes novada muzejā septiņas, Jaunlaicenes muižas muzejā “Malēnieša pasaule” trīs un Viktora Ķirpa Ates muzejā “Vidzemes lauku sēta” piecas.

1. att. Muzeja administratīvā struktūra un pārvaldība

apzīmē daļēju pārvaldību pār Muzeja speciālistiem.

### 1.2. Muzeja misija, vīzija un darbības virzieni

#### 1.2.1. Misija:

Muzejs, saglabājot un pētot daudzveidīgo Alūksnes novada kultūrvēstures mantojumu, vēsta par lokālās vēstures notikumiem, personībām, mākslas vērtībām, malēniešiem, gadskārtu svētku tradīcijām un seno amatu prasmēm, lai izglītotu sabiedrību un veicinātu ilgtermiņa sadarbību starp muzeju un apmeklētāju.

#### 1.2.2. Vīzija:

Muzejs kā nozīmīga Alūksnes novada pētniecības, izglītošanās un kultūras iestāde, kas aktīvi iesaistās vietējās kopienas dzīvē.

#### 1.2.3. Muzeja darbības virzieni:

* **Alūksnes novada muzejs**

Alūksnes novada materiālā un nemateriālā mantojuma saglabāšana, pētniecība un popularizēšana, kā prioritātes izvirzot Alūksnes muižas un draudzes teritorijas kultūrvēstures liecības un Fītinghofu dzimtas atstāto mantojumu.

* **Jaunlaicenes muižas muzejs “Malēnieša pasaule”**

Alūksnes novada materiālā un nemateriālā mantojuma saglabāšana, pētniecība un popularizēšana, kā prioritātes izvirzot Jaunlaicenes muižas, Volfu dzimtas un Opekalna draudzes kultūrvēstures liecības, savdabīgo malēniešu valodas un tradīciju nozīmi.

* **Viktora Ķirpa Ates muzejs “Vidzemes lauku sēta”**

Alūksnes novada materiālā un nemateriālā mantojuma saglabāšana, pētniecība un popularizēšana, kā prioritātes izvirzot Zeltiņu draudzes teritorijas kultūrvēstures liecības un novadniekus, latviešu lauku sētas darbus, seno amatu un gadskārtu ieražu svētku nozīmi.

## 2. PAŠREIZĒJĀS SITUĀCIJAS RAKSTUROJUMS

Muzejā mērķtiecīgi tiek plānoti darbi, lai uzlabotu darba kvalitatīvos rādītājus un sekmētu vienotas, pārskatāmas krājuma komplektēšanas, pētniecības un komunikācijas politikas izveidi novadā. Tomēr reorganizācijas procesa rezultātā izraisītās pārmaiņas Muzeja personālsastāvā (divi speciālisti pārtrauca darba attiecības, notika kadru mainība, vairākiem darbiniekiem tika mainīti amata pienākumi), būtiski palēnināja izvirzīto mērķu sasniegšanas gaitu.

Alūksnes novada muzejs, Jaunlaicenes muižas muzejs “Malēnieša pasaule” un Viktora Ķirpa Ates muzejs “Vidzemes lauku sēta” atskaitās par dažādiem periodiem, ņemot vērā iepriekšējā muzeja vidējās darbības stratēģijas termiņu.

Veicot iepriekšējā perioda sasniegto rezultātu un rezultatīvo rādītāju analīzi, tika izmantoti šādi dokumenti:

* Alūksnes muzeja Vidējā termiņa darbības stratēģija 2020. – 2024. gadam;
* LR Kultūras ministrijas 2019. gada atzinums “Par Alūksnes muzeja atkārtoto akreditāciju”;
* Pārskati, gada atskaites par Alūksnes muzeja darbību (2020., 2021., 2022., 2023. gadiem);
* Alūksnes muzeja Krājuma darba politika 2020. – 2024. gadam;
* Alūksnes muzeja Pētniecības darba politika 2020. – 2024. gadam;
* Alūksnes muzeja Komunikācijas darba politika 2020. – 2024. gadam;
* Jaunlaicenes muižas muzeja Vidējā termiņa darbības stratēģija 2019. – 2023. gadam;
* LR Kultūras ministrijas 2019. gada atzinums “Par Jaunlaicenes muižas muzeja atkārtoto akreditāciju”;
* Pārskati, gada atskaites par Jaunlaicenes muižas muzeja darbību (2020., 2021., 2022., 2023. gadiem);
* Jaunlaicenes muižas muzeja Krājuma darba politika 2019. – 2023. gadam;
* Jaunlaicenes muižas muzeja Pētnieciskā darba politika 2019. – 2023. gadam;
* Jaunlaicenes muižas muzeja Komunikācijas darba politika 2019. – 2023. gadam;
* Kalncempju pagasta Viktora Ķirpa Ates muzeja Vidējā termiņa darbības stratēģija 2018. – 2023. gadam;
* LR Kultūras ministrijas 2018. gada atzinums “Par Kalncempju pagasta Viktora Ķirpa Ates muzeja atkārtoto akreditāciju”;
* Pārskati, gada atskaites par Kalncempju pagasta Viktora Ķirpa Ates muzeja darbību (2018., 2019., 2020., 2021., 2022., 2023. gadiem);
* Kalncempju pagasta Viktora Ķirpa Ates muzeja Krājuma komplektēšanas, saglabāšanas un izmantošanas politika 2018. – 2022. gadam;
* Kalncempju pagasta Viktora Ķirpa Ates muzeja Pētnieciskā darba politika 2018. –
* 2022. gadam;
* Kalncempju pagasta Viktora Ķirpa Ates muzeja Komunikācijas darba politika 2018. – 2022. gadam.

### 2.1. PĀRSKATA PERIODĀ SASNIEGTIE REZULTĀTI

#### 2.1.1. Krājuma darbs

##### Alūksnes novada muzeja krājuma darbs 2020. - 2023. gads

 Alūksnes novada muzeja krājums pārskata periodā papildināts ar 3961 vienību, no tām pamatkrājumā pieņemta 641 vienība.

 Pārskata periodā pieņemtie krājuma priekšmeti papildinājuši Arheoloģijas, Dokumentu un iespieddarbu, Darba un sadzīves priekšmetu, Mākslas, Tekstiliju un Fotomateriālu kolekcijas.

 Aizvadītajā periodā priekšmetu esības pārbaudēs pārbaudītas 1082 vienības. Esības pārbaudes veiktas Dokumentu un iespieddarbu apakškolekcijām – vizītkartēm, autobiogrāfijām, biogrāfijām; pilnībā pārbaude veikta Tekstiliju kolekcijai; Darba un sadzīves priekšmetu kolekcijas apakškolekcijai – apgaismes objekti un to daļas; daļēji Fotomateriālu kolekcijai. Esības pārbaude laikā Tekstiliju kolekcijai nomainītas prasībām neatbilstošās signatūras. Veiktajās esības pārbaudēs pievērsta pastiprināta uzmanība priekšmetu aprakstu kvalitātei, tie papildināti vai veidoti no jauna. Izveidotas trūkstošās krājuma uzskaites kartītes - sistemātiskās un kolekciju, pārbaudīti priekšmetu pieņemšanas dati un skaits uzskaites dokumentācijā, uzlaboti priekšmetu saglabāšanas apstākļi, atbilstoši NNMK. 2021. gadā no palīgkrājuma izslēgts 1 priekšmets, kas neglābjami bojāts.

 Viens no galvenajiem uzdevumiem bija uzsākt uzkrāto priekšmetu inventarizēšanu, izmantojot Nacionālā muzeja kopkataloga (turpmāk - NMKK) iespējas, 2022. – 2023. gadā tika izveidots plāns, sasniedzot efektīvu rezultātu. Uzkrāto jauniegūto priekšmetu skaits tika samazināts par 90% procentiem.

 NMKK pārskata periodā ievadītas 4336 vienības. Pārskata periodā NMKK lielākoties ievadīti Darba un sadzīves, Arheoloģijas, Fotogrāfiju, Dokumentu un iespieddarbu kolekciju priekšmeti.

 Pārskata periodā restaurētas 57 krājuma vienības. 2021. gadā restaurēts “Julius Bluthner” firmas flīģelis, kurš eksponēts restaurētajā klavieru istabā. No 2020. gada līdz 2021. gadam restaurēti 56 Arheoloģijas kolekcijas priekšmeti, kas eksponēti jaunatklātajā pastāvīgajā ekspozīcijā “Livonijas ordeņa pils Alūksnē (Marienburgā). Zemē apraktā sāls”.

 Pārskata periodā dažādām vajadzībām izmantoti 3366 krājuma priekšmeti. Lielākoties priekšmeti izmantoti pētniecībai un digitālo attēlu izgatavošanai. Ekspozīcijās un izstādēs bijusi iespēja apskatīt nedaudz vairāk kā 31% no visām izmantotajām krājuma vienībām. Aizvadītajā periodā sasniegts plānotais deponēto priekšmetu skaita apjoms.

Eiropas Reģionālās attīstības fonda projekta “Kultūras mantojuma satura digitalizācija 1. un 2. kārta” (turpmāk - ERAF) ietvaros digitalizēts 1501 priekšmets.

###### Krājuma kvantitatīvo rādītāju izpildes apkopojums

|  |  |  |  |  |
| --- | --- | --- | --- | --- |
| **Krājuma darbs** | **2020** | **2021** | **2022** | **2023** |
| Kopējais krājuma priekšmetu skaits pārskata gada beigās | 55541 | 57319 | 57421 | 58811 |
| t.sk. pamatkrājuma vienību kopskaits | 35290 | 35421 | 35474 | 35850 |
| Kopējais jauniegūto vienību skaits | 690 | 1778 | 103 | 1390 |
| t.sk. pamatkrājuma vienību skaits | 81 | 131 | 53 | 376 |
| Iepirkumi muzejā | 0 | 0 | 0 | 0 |
| Konservēto un restaurēto vienību skaits | 25 | 32 | 0 | 0 |
| Eksponēto krājuma vienību skaits | 683 | 512 | 1000 | 971 |
| Izmantoto krājuma vienību skaits | 795 | 833 | 833 | 905 |
| Deponēto krājuma vienību skaits | 90 | 172 | 25 | 9 |
| Finansiāli novērtēto krājuma vienību skaits | 32195 | 34071 | 34494 | 36195 |
| t.sk. pārskata periodā | 721 | 1876 | 423 | 1701 |
| NMKK ievadīto vienību skaits | 263 | 1609 | 969 | 1495 |
| Esības pārbaude veikta priekšmetiem | 526 | 0 | 0 | 556 |

###### Krājuma kvalitatīvo rādītāju izpildes apkopojums

1. 2022. - 2023. gadā muzejs ir daudz strādājis, lai mazinātu uzkrājumu, pakāpeniski kāpinot priekšmetu ievadīšanu NMKK.

2. Pilnā esības pārbaude veikta Tekstiliju kolekcijai, Dokumentu un iespieddarbu apakškolekcijai – autobiogrāfijām, biogrāfijām un vizītkartēm. Daļēji - Fotomateriālu kolekcijai.

3. Rasta iespēja papildus krājuma telpu ierīkošanai “Lazdiņās”, Jaunlaicenes pagastā, Alūksnes novadā lielizmēra krājuma priekšmetu novietošanai.

##### Jaunlaicenes muižas muzeja “Malēnieša pasaule” krājuma darbs 2019. - 2023. gads

Jaunlaicenes muižas muzeja “Malēnieša pasaule” krājums pārskata periodā papildināts ar 586 vienībām, no tām pamatkrājumā pieņemtas 156 vienības. Pieņemtie priekšmeti būtiski papildinājuši Darba un sadzīves priekšmetu, kā arī Dokumentu apakškolekciju.

Pilna krājuma esības pārbaude veikta 2019. gadā 3791 priekšmetam. No 2020. gada līdz 2023. gadam pārbaudīti 711 priekšmeti. Veikta krājuma priekšmetu profilaktiskā apstrāde saldējamā kamerā 650 tekstiliju vienībām.

Viena no pārskata perioda krājuma darba prioritātēm bija turpināt esošo un jauniegūto priekšmetu ievadīšanu NMKK. No 2015. gada NMKK sistēmā ievadītas 2979 vienības, kas ir 68% no visa muzeja krājuma. Kultūras informāciju sistēmas centra un ERAF projekta “Kultūras mantojuma satura digitalizācija 1. un 2. kārta” ietvaros, digitalizēta 1081 krājuma vienība.

Eksponēto krājuma vienību skaits gadā ir aptuveni 7% no visa muzeja krājuma. Tā kā muzeja ekspozīciju telpās tiek organizēti pasākumi un vadītas izglītojošās nodarbības, lielāku priekšmetu skaitu esošajā platībā eksponēt nav iespējams.

Nepietiekamu finanšu līdzekļu dēļ nav izpildīts plāns par krājuma satura un kvalitātes izvērtēšanu ar piesaistītu restauratoru.

Pārskata periodā kopumā deponēts 51 priekšmets. Pētniecībai, izglītojošām nodarbībām, pasākumiem un izstādēm izmantoti 677 krājuma priekšmeti.

###### Krājuma kvantitatīvo rādītāju izpildes apkopojums

|  |  |  |  |  |  |
| --- | --- | --- | --- | --- | --- |
| **Krājuma darbs** | **2019** | **2020** | **2021** | **2022** | **2023** |
| Kopējais krājuma priekšmetu skaits pārskata gada beigās | 3809 | 3810 | 3898 | 4062 | 4391 |
| t.sk. pamatkrājuma vienību kopskaits | 1898 | 1899 | 1931 | 2008 | 2041 |
| Kopējais jauniegūto vienību skaits | 18 | 1 | 88 | 164 | 315 |
| t.sk. pamatkrājuma vienību skaits | 15 | 1 | 32 | 77 | 31 |
| Iepirkumi muzejā | 1 | 0 | 0 | 0 | 0 |
| Konservēto un restaurēto vienību skaits | 0 | 0 | 0 | 0 | 0 |
| Eksponēto krājumu vienību skaits | 343 | 454 | 266 | 299 | 315 |
| Izmantoto krājuma vienību skaits | 193 | 228 | 80 | 37 | 139 |
| Deponēto krājuma vienību skaits | 0 | 1 | 3 | 46 | 1 |
| Finansiāli novērtēto krājuma vienību skaits | 3809 | 3810 | 3898 | 4062 | 4391 |
| t.sk. pārskata periodā | 543 | 1 | 88 | 164 | 315 |
| Kopkatalogā ievadīto vienību skaits | 322 | 261 | 315 | 196 | 162 |
| Esības pārbaude veikta priekšmetiem | 3791 | 0 | 420 | 0 | 291 |

###### Krājuma kvalitatīvo rādītāju izpildes apkopojums

1. Iegādāti 3 jauni gaisa mitrinātāji un 3 mitruma savācēji, lai nodrošinātu krājuma fizisko saglabāšanu ekspozīciju un krātuvju telpās.

2. Pārskata periodā būtiski palielināts NMKK ievadīto vienību skaits.

3. Rasta iespēja papildus krājuma telpu ierīkošanai “Lazdiņās”, Jaunlaicenes pagastā, Alūksnes novadā lielizmēra krājuma priekšmetu novietošanai.

##### Viktora Ķirpa Ates muzeja “Vidzemes lauku sēta” krājuma darbs 2018. - 2023. gads

 Viktora Ķirpa Ates muzeja “Vidzemes lauku sēta”krājums pārskata periodā papildināts ar 1433 vienībām, no tām pamatkrājumā uzņemtas 1039 vienības. Pārskata periodā Rakstisko priekšmetu kolekcija papildināta ar 602 priekšmetiem, Lietisko priekšmetu kolekcija ar 357 priekšmetiem, Audio vizuālo un Informācijas tehnoloģiju priekšmetu kolekcija ar 371 priekšmetu un Tēlojošo priekšmetu kolekcija ar 103 priekšmetiem.

Muzeja krājums tika mērķtiecīgi papildināts, atbilstoši misijai. Galvenie krājuma papildināšanas veidi atskaites periodā bija fizisku personu dāvinājumi (ziedojumi). Ekspozīcijās un izstādēs eksponēto vienību skaits ir 16 % no kopējā vienību skaita.

Lai nodrošinātu plašāku pieejamību muzeja krājumam, turpināta krājuma digitalizācija, ievadot informāciju par muzeja krājumā esošajiem priekšmetiem un jaunieguvumiem NMKK datu bāzē. Līdz 2023. gada 31. decembrim NMKK tika ievadīti 6327 jeb 100 % muzeja krājuma priekšmetu. ERAF projekta “Kultūras mantojuma satura digitalizācija 1. un 2. kārta” ietvaros digitalizēti 1213 priekšmeti.

Pārskata periodā veikta esības pārbaude Audiovizuālo un IT priekšmetu kolekcijai (1334 priekšmeti), Rokrakstu kolekcijai (277 priekšmeti), Transporta līdzekļu kolekcijai (135 priekšmeti), Darba rīku un ierīces lauku sētā kolekcijas apakškolekcijai - kokapstrādes un melno metālu apstrādes rīki (302 priekšmeti), Motoru-dzinēju kolekcijai (34 priekšmeti), Trauku un virtuves piederumu kolekcijai (389 priekšmeti), Amatu darba rīku kolekcijai (254 priekšmeti), palīgkrājuma priekšmetiem (2893 priekšmeti), kopumā 5618 krājuma vienībām. 2023. gadā veikta pilna krājuma esības pārbaude (6200 priekšmeti).

Esības pārbaudes rezultātā no palīgkrājuma izņemtas 10 vienības, pamatojums - neatgriezeniski bojātas, neatbilst misijai. Veicot krājuma esības pārbaudes, pēc akreditācijas komisijas ieteikuma, atkārtoti izvērtēts muzeja priekšmetiem piešķirtais statuss (pamatkrājums/palīgkrājums) un no palīgkrājuma uz pamatkrājumu pārcelti 635 priekšmeti.

Pārskata periodā krājuma darba prioritāte bija krājuma saglabāšanas apstākļu uzlabošana. Uzlaboti glabāšanas apstākļi Darba rīku un ierīces lauku sētā kolekcijas 121 priekšmetam un Audiovizuālo un IT kolekcijas 32 priekšmetiem. Uzlabota ierakstu kvalitāte krājuma uzskaites kartotēkā. Ierobežota finansējuma dēļ nav piesaistīts restaurators jaunieguvumu un esošo krājuma priekšmetu glabāšanas apstākļu izvērtēšanai.

###### Krājuma kvantitatīvo rādītāju izpildes apkopojums

|  |  |  |  |  |  |  |
| --- | --- | --- | --- | --- | --- | --- |
| **Krājuma darbs** | **2018** | **2019** | **2020** | **2021** | **2022** | **2023** |
| Kopējais krājuma priekšmetu skaits pārskata gada beigās | 5720 | 5776 | 5917 | 6094 | 6200 | 6326 |
| t.sk. pamatkrājuma vienību kopskaits | 2827 | 3052 | 3253 | 3437 | 3826 | 3857 |
| Kopējais jauniegūto vienību skaits | 183 | 253 | 255 | 226 | 389 | 127 |
| t.sk. pamatkrājuma vienību skaits | 9 | 225 | 201 | 184 | 389 | 31 |
| Iepirkumi muzejā | 0 | 0 | 0 | 0 | 0 | 0 |
| Konservēto un restaurēto vienību skaits | 0 | 0 | 0 | 0 | 0 | 0 |
| Izmantoto krājuma vienību skaits | 1068 | 1191 | 1247 | 1305 | 1730 | 1275 |
| Deponēto krājuma vienību skaits | 0 | 2 | 22 | 25 | 132 | 0 |
| Finansiāli novērtēto krājuma vienību skaits | 2827 | 5776 | 5917 | 6094 | 6200 | 6326 |
| t.sk. pārskata periodā | 9 | 2949 | 141 | 177 | 107 | 127 |
| Kopkatalogā ievadīto vienību skaits | 608 | 409 | 621 | 1200 | 581 | 174 |
| Esības pārbaude veikta priekšmetiem | 677 | 2893 | 1334 | 714 | 0 | 6200 |

###### Krājuma kvalitatīvo rādītāju izpildes apkopojums

1. Pabeigta datu ievade NMKK par krājumā esošajiem priekšmetiem un ievadīti dati par jaunieguvumiem, paplašinot muzeja krājuma pieejamību digitālajā vidē.

2. Uzlaboti apstākļi krājuma saglabāšanai - iegādāti metāla plaukti, bezskābes papīrs, kartons, nebalināts kokvilnas audums.

3. Nav iegūts restauratora atzinums par muzeja kolekciju glabāšanu un restaurācijas nepieciešamību.

#### 2.1.2. Pētniecības darbs

##### Alūksnes novada muzeja pētniecības darbs 2020. – 2023. gads

Pētniecībā izvirzītais mērķis, pētot Alūksnes pilsētas un apkārtējās teritorijas kultūrvēsturiskās liecības, pamatojoties uz muzeja krājumu, nodrošināt daudzveidīgu piedāvājumu dažādām sabiedrības grupām, tādējādi veicinot sabiedrības vēlmi izzināt saglabātās vēstures liecības, kā arī vietējo iedzīvotāju lepnumu par savu novadu.

Pārskata periodā muzejā veikti vairāki pētījumi: “Alūksnes Jaunās pils interjera izpēte”, “Novada personība. No trimdas Latvijā - Austras Lindes dzīvesstāsts”, “Alūksnes ēku stāsti”, “Aptieku vēsture Alūksnes novadā”, “Alūksnes mozaīka”, ”Militārais mantojums Alūksnes novadā”, “Livonijas ordeņa pils vēsture”, “Deportācijas Alūksnes novadā”, “Latvijas Neatkarības karš”, “7. Siguldas kājnieku pulks”.

Viens no apjomīgākajiem pārskata periodā veiktajiem pētījumiem bija “Alūksnes ēku stāsti”, kurā apkopota informācija par Alūksnes pilsētvidi un vēsturisko apbūvi. 2020. gada nogalē ar Valsts Kultūrkapitāla fonda finansiālu (turpmāk – VKKF) atbalstu pētījums izdots tipogrāfiskā izdevumā “Alūksnes ēku stāsti”.

Pētījumu rezultāti atspoguļoti arī ekspozīcijās un izstādēs. 2021. gadā, izmantojot pētniecības darba saturu, izveidota digitālā izstāde “Aiz Tēvzemes robežas”, 2022. gadā –

ekspozīcija “Livonijas ordeņa pils Alūksnē (Marienburgā). Zemē apraktā sāls” un izstāde “Alūksnes aptiekas”, 2023. gadā – izstāde “Neogotikas pērle”.

Apjomīgākā 2023. gada pētniecības darba tēma bija “Represijas un nacionālie partizāni Alūksnes novadā”, kas ir pamats jaunas pastāvīgās ekspozīcijas “Drūmākās lappuses Latvijas valsts vēsturē. Deportācijas” izveidei.

 Apzinot nacionālo partizānu darbības vietas novadā, sadarbībā ar Alūksnes un Apes novada politiski represēto kluba “Sarma” biedriem, veiktas vairākas ekspedīcijas. Lai informācija par piemiņas vietām būtu pieejama vienkopus, 2023. gadā izdota grāmata “Nekad nav vara uzveikusi garu”.

Balstoties uz pētniecības un izveidoto ekspozīciju un izstāžu saturu, pārskata periodā izstrādātas vairākas izglītojošās nodarbības: “Par restaurāciju, ieskats Alūksnes Jaunajā pilī”, “Barikādes caur Alūksnes pilsētvides prizmu”, “Mazatklātā Alūksne”, “Pils spēles”, “Pa 7. Siguldas kājnieku pulka pēdām”, “Drogas veselības uzlabošanai”.

Atbilstoši muzeja stratēģiskajiem uzdevumiem un pētniecības darba prioritātei, pārskata periodā veikta atsevišķu krājuma kolekciju esība pārbaude un izpēte, kuru rezultātā izveidoti kolekciju apraksti “Alūksnes novada muzeja tekstiliju kolekcija”, “Dokumentu apakškolekcijas – vizītkartes un autobiogrāfijas”, “Darba un sadzīves priekšmetu kolekcija – apgaismes objekti un to daļas”.

Pārskata periodā uz pētnieciskā darba bāzes veidotas un muzeja mājaslapā publicētas vairākas rubrikas: “Alūksnes mozaīka” (mērķis raksturot nozīmīgākās kultūras, sadzīves un saimnieciskās dzīves norises Alūksnē); “Mēneša krājuma priekšmets” (mērķis raksturot muzeja krājuma priekšmetu daudzveidību un unikalitāti); “Novadnieki iedvesmo” (mērķis raksturot ievērojamu novadnieku dzīvesstāstus un viņu devumu lokālajā un valsts vēsturē); “Alūksnes ēku stāsti 2” (mērķis raksturot Alūksnes pilsētas apbūvi un pārmaiņas pilsētvidē no 19. gs. beigām līdz mūsdienām).

Aktualizējot gan lokālās vēstures tēmas (Alūksnes Jaunā pils, Muižas parks, Livonijas ordeņa pils vēsture un arheoloģija, 7. Siguldas kājnieku pulks), gan arī Latvijas (nozīmīgi vēstures notikumi, gadadienas un atceres dienas) pārskata periodā muzeja speciālisti sagatavojuši un novadījuši lekcijas par tēmām: “Neatkarības karam 100”, “Pa 7. Siguldas kājnieku pulka pēdām”, “Alūksnes muižas parks”, “Vēstures avoti – priekšmeti”, “Kā uzlabot politiski represēto sadarbību Baltijā un padarīt to redzamāku?”, “Livonijas ordeņa pils Alūksnē (Marienburgā)”, “Alūksnes aptiekas”, “Latvijas Neatkarības karš impēriju sabrukuma pēdējā cēlienā”, “Livonijas ordeņa bruņinieku dzīve pilī”, “4. maija nozīme Latvijas vēsturē” .

Veiksmīga sadarbība muzejam izveidojusies ar vietējo laikrakstu “Alūksnes un Malienas Ziņas”, kurā regulāri publicēti raksti, kas balstīti uz pētniecības darba rezultātiem. Pārskata periodā publicēti 30 raksti, apjomīgākie no tiem: “Seno laiku liecinieki reklāmas stabi”, “Alūksnes ielu stāsti”, “Piemineklim 100, pulkam 104”, “Alūksnes robežzīmes laika griežos”, “Ķirurgs, ortopēds un izcila personība”, “Gunārs Binde”, “Gustavs Kņezs- Kņezinskis”, kā arī rubrikas “Alūksnes ēku stāsti 2” 20 publikācijas. 2023. gadā ar muzeja speciālistu veidotajiem rakstiem: “Ceļasomas, uniformas un smalkas apkakles”, “Bruņuvilcienos – par Latvijas Neatkarību” papildināts arī Alūksnes Tūrisma informācijas centra veidotais izdevums “Bagāžas šķūņa stāsti”.

Pārskata periodā apjomīgs pētniecības materiāls publicēts interneta portālā <https://militaryheritagetourism.info/lv>, kurā ievietota informācija par 24 militārā mantojuma vietām Alūksnes novadā (bunkuriem, infrastruktūras objektiem, cīņu un piemiņas vietām).

Mērķtiecīgi veidota un papildināta arī personu, izrakstu un objektu kartotēka. Izveidotas 113 izrakstu kartītes, 35 personu kartītes, 56 zinātniskā apraksta kartītes, 25 objektu kartītes un papildinātas 27 objektu kartītes.

Pārskata periodā no plānotajiem pētniecības darbiem netika īstenots pētījums par saimniecisko dzīvi padomju gados, kas skaidrojams ar pētniecības tēmu prioritāšu maiņu. 2022. gadā, saskaņā ar likumu “Par padomju un nacistisko režīmu slavinošu objektu eksponēšanas aizliegumu un demontāžu Latvijas Republikas teritorijā”, kā prioritāte tika izvirzīta okupācijas režīmu laikā Alūksnes novadā uzstādīto pieminekļu izpēte, kuras rezultātā izvērtēta pieminekļu eksponēšanas atbilstība izdotajam likumam. Pēc veiktā izvērtējuma Alūksnes novadā demontēti 17 okupācijas varu slavinoši pieminekļi.

##### Jaunlaicenes muižas muzeja “Malēnieša pasaule” pētniecības darbs

**2019. – 2023. gads**

Pārskata periodā pētniecības darba izvirzītais mērķis - sadarbībā ar Jaunlaicenes iedzīvotājiem pētīt un popularizēt mūsu savdabīgo kultūrvēsturisko mantojumu, radīt interesi un izpratni par to.

Arī šajā pārskata periodā muzejā nav izdevies izveidot pētnieciskā darba speciālista amata vietu. Pētniecības darba tēmas tika pakārtotas izglītojošā darba politikai. Muzejs katru gadu ir pētījis vairākas tēmas: “Latvijas Brīvības cīņas”, “Ražas novākšanas un pārstrādes rīki un metodes 19. gs. - 20. gs. vidus”, “Opekalna draudzes muižas”, “Mode Opekalna draudzē 20. gs.”, “Malēnieši – teritorija, izcelšanās, valoda, raksturs, folklora”, “Ziemas prieki un rūpes 20. gs.”, “Ievērojamākie novadnieki”, “Latviešu svētki un svinamās dienas”, “Krājuma priekšmeti”, “Muižniecība, muižu apsaimniekošana un sadzīve, Jaunlaicenes muiža”.

 Pētījumu rezultāti apkopoti un izrādīti muzeja apmeklētājiem ekspozīcijā “Malēnieša pasaule”, pastāvīgā izstāde “Ja es nebūtu no šīs puses jeb novadnieku galerija”, mainīgās tematiskās izstādēs “Kā smuki esam, tā smuki esam. Tērpu mode 20. gs.”, “Daudz zābaku pa manu zemi staigā. 1940. - 1960. gadu notikumi”, “Latvijas Neatkarības karš 1918. - 1920. Noklusētā varonība”, “Ja ikviens tik zemē sētu. Ražas novākšanas un pārstrādes rīki no 19. gs. līdz 20. gs. vidum”, “Malēnija pasakās un teikās”.

Pētniecības darbu saturs izmantots arī izglītojošajās nodarbībās un pasākumos, priekšlasījumos un publikācijās sociālo tīklu platformā *Facebook* muzeja lapā. Pārskata periodā veidota publikācija “Par varoņiem un varonību”. Izglītojošās nodarbības “Mūsu virtuālais muzejs” ietvaros izveidota rubrika par malēniešu valodu “Tā runā malēnieši” un rubrikas “Zini vai mini, kas atrodas melnajā kastē?” un “Kas tas tāds?” ar stāstiem par krājuma priekšmetiem un to atpazīšanu.

 Pārskata periodā izstrādāto pētniecības darbu saturs izmantots izglītojošās nodarbībās “Mājas valoda”, “Mūsu virtuālais muzejs”, “Ar varonību kabatā”, “Borģele smalkajā stilā”, “Muižas parka noslēpumi”, “Latviešu svētki un svinamās dienas”, “Jāņu nakti negulēju”.

Lai muzeja pētījumu rezultātus padarītu pieejamākus sabiedrībai, 2020. gadā izveidota digitālā izstāde par Opekalna draudzes muižām, kas ievietota muzeja mājaslapā. Tāpat arī kopš 2020. gada tiek veidotas tematiskas ekspresizstādes, kas izliktas uz īsu laiku kādu publisku pasākumu laikā.

Tiek turpināta pētniecības materiālu apkopošana un sistematizēšana, kartotēkas izveidošana un papildināšana.

Pārskata periodā nav izdevies īstenot visus plānotos mērķus, jo mainījās izstāžu eksponēšanas ilgums. To ietekmēja gan jaunas ekspozīcijas “Malēnieša pasaule” veidošana, gan Covid-19 laika ierobežojumi.

##### Viktora Ķirpa Ates muzejs “Vidzemes lauku sēta” pētniecības darbs

**2018. – 2023. gads**

Pārskata periodā pētnieciskā darba izvirzītais mērķis – nodrošināt krājuma priekšmetu un nemateriālā kultūras mantojuma pieejamību sabiedrībai, veidojot izpratni sabiedrībā par lauku cilvēku ikdienas sadzīves darbiem, to nozīmību, savdabību un tradīcijām.

2019. gadā pašvaldības realizētās optimizācijas rezultātā likvidēta vēsturnieka amata vieta, kas ietekmēja pētniecības darba izvirzītās prioritātes. Pētniecības darbu veica izglītojošā darba un darba ar apmeklētājiem vadītājs, struktūrvienības vadītājs un krājuma glabātājs.

Pārskata periodā ir pētītas dažādas tēmas: “Žagatu ciems”, “Mucenieku dzimta”, “Amatnieki – kurpnieki, drēbnieki, frizieri, fotogrāfi 19. gs. beigās, 20. gs. sākumā”, “Saldumu ēšanas un gatavošanas tradīcijas zemnieku sētā Ziemassvētku laikā”, “Kolhozu veidošanās Kalncempjos”, “Skolas Kalnamuižas teritorijā”, “Kalncempju sadzīves atspoguļojums laikrakstā “Malienas Ziņas” 1925. – 1944. gadam”, “Ottes dzirnavām - 225”, “Kāzu un muzicēšanas tradīcijas Kalncempju pagasta teritorijā 20. gs.”, “Kalncempju sadzīves atspoguļojums laikrakstā “Padomju Alūksne” 1946. - 1962.”, “Kalncempju mazpulks”, “Zeltiņu baznīca”, “Kalncempju pagasta sadzīves atspoguļojums laikrakstā “Dzirkstele” 1962. - 1967.”, “Kalncempju sadzīves atspoguļojums laikrakstā “Oktobra Karogs” 1969. - 1989.”.

Izmantojot pētniecības materiālus, izstrādātas un papildinātas izglītojošās nodarbības: “Nāc, nākdama, Liela diena” un “Ottes Ziemassvētki”. Pārskata periodā piedāvāta arī izglītojošā nodarbība ar mūsdienīgiem “izlaušanās spēles” elementiem – “Izkulšanās no rijas”, kur ierobežotā laikā, izpildot ar muzeju saistītus uzdevumus, jāizkļūst no rijas.

Pētniecības rezultātā izveidotas 11 izstādes. Visapmeklētākās bija: “Skolas Kalncempjos”, “Viktoram Ķirpam 90”, “Stāv dzirnas zaļā ielejā”, “Vasara – kāzu laiks”, “Jūlijam Krastiņam 140”.

Pētniecības darbu saturs atspoguļots arī sociālo tīklu platformā *Facebook*muzeja lapā, kur ikmēnesi rubrikā “Neredzamais krājuma priekšmets” publicēta informācija par neeksponētajiem krājuma priekšmetiem. Publikācijas veidotas arī par gadskārtu svētkiem, iepazīstinot ar svētku nozīmi, tradīcijām un ticējumiem, par krājuma priekšmetiem, kuri vēsta par starptautiski atzīmējamām dienām, kā arī par novadniekiem, publicējot to darbus (gleznas, dzeju u.c.), kas pieejami muzeja krājumā.

Pārskata periodā veiktas 2 ekspedīcijas Alūksnes novadā - mājvietā “Okani”, Kalncempju pagastā un mājvietā “Līčulejas”, Alsviķu pagastā.

Pārskata periodā izveidotas 169 zinātniskās kartītes un papildinātas 40 kartītes.

#### 2.1.3. Komunikācijas darbs

Pārskata periodā komunikācijas darbs tika organizēts, nodrošinot sabiedrībai daudzveidīgu un izglītojošu piedāvājumu, balstoties uz muzeja krājuma un pētniecības darba rezultātiem, izmantojot dažādas muzeja komunikācijas formas. Jāņem vērā, ka pārskata periodā, nepilnus divus gadus, muzeja komunikācijas klātienes darbu ietekmēja Covid-19 izraisītā pandēmija un valstī noteiktās ārkārtas situācijas ierobežojumi.

##### Alūksnes novada muzeja komunikācijas darbs 2020. - 2023. gads

###### Izstādes un ekspozīcijas

Pārskata periodā, izmantojot muzeja krājuma un pētniecības darba rezultātus, izveidotas un atklātas:

* divas pastāvīgās ekspozīcijas: multimediāla ekspozīcija “Helēnas dziedājums” (2021), kas aplūkojama restaurētajos pils mūzikas salonos un arheoloģijas ekspozīcija “Livonijas ordeņa pils Alūksnē (Marienburgā). Zemē apraktā sāls” (2021);
* septiņas mainīgās un ilglaicīgās izstādes: “Goda plāksnē sieviete” (2020), “Novadnieki iedvesmo” (2022), “Alūksnes aptiekas” (2022), “Ziemassvētki pastkartēs” (2022), “Pastkartes svētkos” (2023.), “Neogotikas pērle” (2023) un “Ar vienu spalvas vilcienu” (2023);
* divas digitālās izstādes muzeja mājaslapā: “Aiz Tēvzemes robežas” (2021) un “Kad emocijām nav robežu” (2021);
* viena pastāvīgā ekspozīcija ārpus muzeja: “Nesenās pagātnes liecinieki” (2023) padomju armijas raķešu bāzē Zeltiņos, Alūksnes novadā;
* divas ceļojošās izstādes: “Laika pavediens” (2021) un “Maskošanās tradīcijas” (2022).

Pārskata periodā saturiski, mākslinieciski un informatīvi papildinātas jau esošās ekspozīcijas. 2020. gadā pastāvīgā ekspozīcija “Leo Kokle. Mākslinieka istaba” papildināta ar muzeja jaunieguvumu - gleznu “Terēze”. 2021. gadā ar jauniem krājuma priekšmetiem un informatīvo materiālu par vēstures periodiem papildināta vēstures ekspozīcija “Laikmetu mielasts”. Ekspozīcijas mainīgajā daļā iekārtota 7. Siguldas kājnieku pulka kabineta vizualizācija.

2022. gada nogalē slēgtas divas pastāvīgās ekspozīcijas: “Totalitārajā režīmā cietušo piemiņas istaba” un “Skulptūras un citi nesenās pagātnes liecinieki”, savukārt 2023. gadā uzsākts darbs pie jaunas, apjomīgākas pastāvīgās ekspozīcijas par totalitāro režīmu veiktajām represijām Alūksnes novadā, kuru plānots realizēt nākamajā pārskata periodā.

2022. gadā pēc padomju režīma slavinošu pieminekļu demontāžas, seši no Alūksnes novada teritorijā esošajiem pieminekļiem uzņemti Latvijas Okupācijas muzeja krājumā. Ar Latvijas Okupācijas muzeju noslēgts deponējuma līgums, un tā pārvaldībā esošie pieminekļi pārvesti uz “Medņukalnu”, Alūksnes novadā, Zeltiņu pagastā, bijušo padomju armijas raķešu bāzi. 2023. gadā demontētie pieminekļi tika reģistrēti kā muzeja āra ekspozīcija “Nesenās pagātnes liecinieki”.

Pārskata periodā daļa ekspozīciju un izstāžu papildinātas ar dažādām izzinošām aktivitātēm. Arheoloģijas ekspozīcijā “Livonijas ordeņa pils Alūksnē (Marienburgā). Zemē apraktā sāls” apmeklētājiem pieejamas viduslaiku galda spēles, senlietu replikas un video par arheoloģiskajiem izrakumiem Pilssalā. Izstādē “Alūksnes aptiekas” apmeklētāji, smaržojot zāļu tējas maisiņus, varēja noteikt ārstniecības augu nosaukumus. Ilglaicīgajā izstādē “No trimdas Latvijā – Austras Lindes 120 tautu meitu miniatūras” jaunākajiem muzeja apmeklētājiem pieejamas krāsojamās lapas.

Pārskata periodā muzeja apmeklētājiem atklātas 19 dažādas privāto kolekciju izstādes un komercizstādes. Populārākās no tām 2020. gadā bija Edvīna Šakalis metālkalumu izstāde “Iezvanos zvanā” (3021 apmeklētājs), keramiķa Normunda Lanģa darbu izstāde “Varde zelta podā sakuļ krējumu sviestā” (2827 apmeklētāji), Aiga Audera rotu izstāde “Dabas rotas” (2634 apmeklētāji), Ainas Muzes piemiņas izstāde “Bezgalīgais pavediens” (2585 apmeklētāji); 2021. gadā - keramiķa Uģa Puzuļa jubilejas izstāde (3403 apmeklētāji), Ilonas Jahimovičas privātkolekcijas izstāde “Lielā veļas diena” (3035 apmeklētāji); 2022. gadā – Tautas lietišķās mākslas studijas (turpmāk – TLMS) “Kalme” izstāde “Rakstu raksti” (4387 apmeklētāji), Alūksnes Mākslas skolas audzēkņu darbu izstāde “Identitāte” (2697 apmeklētāji); 2023. gadā – abstraktā ekspresionisma gleznu izstāde “Ojārs un Silvija. Atgriešanās” (6517 apmeklētāji), Ineses Brants porcelāna darbu izstāde “Vecās sienas gleznieciskais šarms” (3138 apmeklētāji).

Pārskata periodā netika sasniegts izvirzītais izstāžu skaits muzejā (pa gadiem), jo apmeklētāju intereses dēļ tika pagarināti atsevišķu izstāžu eksponēšanas termiņi. Vairākas izstādes veidotas, izmantojot muzeja krājuma un pētniecības darba materiālus.

###### Izglītojošais darbs

Pārskata periodā muzeja apmeklētāju skaits mainījās, to būtiski ietekmēja Covid-19 pandēmijas un valstī noteikto ārkārtas situāciju ierobežojumi, kā arī ārzemju tūristu samazinājums pēc karadarbības sākšanās Ukrainā. Muzejs meklēja jaunas darba formas piedāvājuma nodrošināšanai. Izglītojošās nodarbības, lekcijas, pasākumi, kā arī citas aktivitātes tika organizētas muzeja sociālajās vietnēs, attālināti Zoom platformā un ārpus muzeja telpām. Tika nodrošināti apstākļi individuālam apmeklējumam.

3. attēls: Alūksnes novada muzeja apmeklētāju skaits 2020.-2023. gads

4. attēls: Alūksnes novada muzeja apmeklējumu skaits 2020. - 2023. gads

Pārskata periodā muzejā tika izveidotas 20 jaunas izglītojošās nodarbības formālās izglītības un mūžizglītības ietvaros, balstoties uz muzeja krājumu, pētniecības darba materiāliem, izstāžu un ekspozīciju piedāvājumu, skolu mācību saturu un aktualitātēm.

Nodarbības izstrādātas atbilstoši apmeklētāju vecumposmam. Tās iekļautas kultūrizglītības programmā “Latvijas skolas soma”, kas būtiski veicināja nodarbību apmeklētību. Izglītojošās nodarbības realizētas gan muzeja telpās, gan ārpus muzeja, gan dodoties izbraukumos uz mācību iestādēm. Pārskata periodā muzejā realizētas 275 izglītojošās nodarbības. Populārākās no tām: “Muzeja detektīvs”, Ziemassvētku tematiskās izglītojošās nodarbības “Dāvināšanas prieks” un “Ziemassvētku gaisma iemirdzas pilīs un būdiņās”, “Pa Fītinghofu pēdām”, Lieldienu tematiskās izglītojošās nodarbības “Nāc, nākdama, Liela diena” un “Oliņ boliņ, džimpiņ rimpiņ”, “Krājuma pētnieks” un “Drogas veselības uzlabošanai”.

5. attēls: Alūksnes novada muzeja novadīto izglītojošo nodarbību skaits 2020. - 2023. gads

Pārskata periodā ierobežotu speciālistu resursu dēļ lemts nepiedāvāt izglītojošo nodarbību mūžizglītības ietvaros “Kāzu programma”, jo nodarbības pieprasījums visbiežāk ir vasaras sezonā, kad komunikācijas darba speciālisti ir vairāk noslogoti, pieņemot muzeja apmeklētājus.

2021. gadā, meklējot jaunas izglītojošo nodarbību formas, tika izstrādāta izglītojoša “funktierēšanas” spēle mobilajā aplikācijā “Actionbound”. Kopumā izstrādātas piecas spēles: “Mazatklātā Alūksne”, “Mazatklātā Alūksne 2”, “Pa 7. Siguldas kājnieku pulka pēdām”, “Barikādes caur Alūksnes pilsētvides prizmu” un “No zirga līdz lidmašīnai”, kuras guva lielu atsaucību jauniešu un tūristu vidū.

Pārskata periodā nav īstenota iecere izveidot tematisko pasākumu un izglītojošo nodarbību telpu, tāpēc nodarbības un pasākumi īstenoti izstāžu zālēs vai restaurētajos mūzikas salonos.

Pārskata periodā muzeja pasākumi veidoti tā, lai atbilstu mērķauditorijas interesēm, aktualitātēm un veicinātu interesi par muzeju kā izglītības un kultūras brīvā laika pavadīšanas vietu. Kopumā muzejā un Alūksnes Muižas parkā organizēti 323 pasākumi: lekcijas, tematiskie muzeja pasākumi par vēstures notikumiem, Muižas parka popularizēšanas pasākumi, meistarklases. Apmeklētākie no tiem 2021. un 2023. gadā bija Alūksnes Muižas parka svētki “Daba runā uz cilvēku” (katrā ap 4000 apmeklētāju), 2021. gadā - Saulgriežu sagaidīšanas ceļš “Sauksim sauli” (ap 1500 apmeklētāju), Restaurēto pils mūzikas salonu atklāšanas pasākums (302 apmeklētāji), 2022. gadā - Leģendu nakts (128 apmeklētāji). Ikgadējais Muzeju nakts pasākums (katrā ap 1200 apmeklētāju).

Pieprasītas arī ekskursijas pa muzeju un Alūksnes Muižas parku gida pavadībā. Kopā pārskata periodā novadītas 335 ekskursijas. 2023. gadā ekskursiju piedāvājums pilnveidots, piedāvājot tematiskās ekskursijas pa muzeju, padziļināti izzinot kādu konkrētu ekspozīciju vai izstādi. Vasaras sezonā šādas ekskursijas organizētas arī Alūksnes Muižas parkā par tēmām: “Koku un augu sugu daudzveidība”, “Parka mazās arhitektūras formas”, “Iedzīvotāju atmiņu stāsti un leģendas”.

###### Mārketings

Pārskata periodā informācija par muzeja aktualitātēm un piedāvājumu regulāri ievietota muzeja mājaslapā [www.aluksnespils.lv](http://www.aluksnespils.lv), sociālo tīklu platformā [www.facebook.com/aluksne.museum](http://www.facebook.com/aluksne.museum) un [www.instagram.com/aluksnesnovadamuzejs](http://www.instagram.com/aluksnesnovadamuzejs), interneta portālos: aluksne.lv, pilis.lv, aluksniesiem.lv, visitaluksne.lv, latvijasskolassoma.lv, kā arī publicēta vietējā laikrakstā “Alūksnes un Malienas Ziņas” un informatīvajā izdevumā “Alūksnes Novada Vēstis”. Veidoti arī vairāki TV un radio sižeti par pasākumiem, izstādēm un Alūksnes Jaunās pils telpu restaurāciju. Informācija un jaunumi nosūtīti arī uz pašvaldības darbinieku, sadarbības partneru un interesentu e-pastiem. 2023. gada sākumā, izvērtējot iespēju regulāri ievietot aktuālo informāciju muzeja lapās sociālo tīklu platformās, kā arī zemo lapas sekotāju skaitu un tā aktualitāti, tika pieņemts lēmums dzēst muzeja lapu [www.draugiem.lv](http://www.draugiem.lv).

Pārskata periodā saturiski un vizuāli pilnveidota muzeja mājaslapa www.aluksnespils.lv. Pēc novada muzeju reorganizācijas, izveidots jauns, kopējs Instagram profils @aluksnesnovadamuzejs, kurā publicēta aktuālā informācija par Muzeja piedāvājumu.

Pārskata periodā, popularizējot muzeja krājuma un pētniecības darba rezultātus, izdoti arī vairāki iespieddarbi: grāmata “Alūksnes ēku stāsti” (2020); bukleti: “Helēnas dziedājums” (2021), “Novadnieki iedvesmo” (2022), “Neogotikas pērle” (2023); ceļvedis “Livonijas ordeņa pils Alūksnē (Marienburgā). Zemē apraktā sāls” (2022), katalogs “No trimdas Latvijā – Austras Lindes 120 tautu meitu miniatūras” (2023) un dažādi informatīvie materiāli.

2023. gadā izveidoti un izdoti informatīvie materiālipar Alūksnes novada muzeja aktuālo piedāvājumu (latviešu un angļu valodās) un Muzeja plānotajiem pasākumiem, kā arī izgatavots informatīvs katalogs par Muzeja izglītojošo nodarbību piedāvājumu pirmsskolas izglītības iestādēm un skolām. Informatīvais katalogs ar aktuālo izglītojošo piedāvājumu aktualizēts divas reizes gadā.

Katru gadu muzejs piedalās akcijā “Apceļo Latvijas pilis un muižas”, piedāvājot dalībniekiem izglītojošus materiālus un aktivitātes.

##### Jaunlaicenes muižas muzeja “Malēnieša pasaule” komunikācijas darbs

**2019. -2023. gads**

###### Izstādes un ekspozīcijas

Pārskata periodā izdevās realizēt ieceri mainīt ekspozīciju un izstāžu izvietojumu muzeja telpās. Mainīgo izstāžu zālē tika ierīkota jauna pastāvīgā ekspozīcija, savukārt mainīgajām izstādēm tika atvēlēta vieta muzeja priekštelpā. Līdz ar to ir rasta iespēja divu mainīgo izstāžu veidošanai – viena apjomīgāka ar krājuma priekšmetu eksponēšanu, otra vairāk informatīva, jo izvietota uz saliekamās starpsienas.

Pārskata periodā apmeklētājiem atklātas:

* viena pastāvīgā ekspozīcija – “Malēnieša pasaule” (2020);
* viena pastāvīgā izstāde: “Ja es nebūtu no šīs puses jeb novadnieku galerija” (2023);
* piecas mainīgās izstādes: “Daudz zābaku pa manu zemi staigā. 1940.-1960. gadu notikumi” (2019), “Latvijas Neatkarības karš 1918.-2020. Noklusētā varonība” (2019), “Ja ikviens tik zemē sētu. Ražas novākšanas un pārstrādes rīki no 19. gs. līdz 20. gs. vidum” (2020), “Kā smuki esam, tā smuki esam. Tērpu mode 20. gs.” (2022), “Malēnija pasakās un teikās” (2023);
* viena digitālā izstāde “No Vaidavas līdz Melnupei. Opekalna draudzes muižas” (2020) muzeja mājas lapā, kā arī veidotas vairākas ekspresizstādes no muzeja krājuma, bagātinot muzeja tematiskos, kultūras un tūrisma pasākumus.

2020. gadā, piesaistot VKKF līdzekļus, muzejā izveidota pastāvīgā ekspozīcija “Malēnieša pasaule”. Ekspozīcijā veikti tulkojumi trīs valodās, tāpēc netika izveidots plānotais muzeja ekspozīciju ceļvedis svešvalodās.

 Pārskata periodā pastāvīgās ekspozīcijas un izstādes ir papildinātas ar izglītojošām aktivitātēm gan pieaugušajiem, gan dažāda vecuma bērniem ar mērķi – kvalitatīvi pavadīt laiks muzejā visai ģimenei.

###### Izglītojošais darbs

Pārskata periodā vislielākais muzeja apmeklētāju skaits sasniegts 2019. gadā. To ietekmēja izglītojošo nodarbību pieprasījums, priekšlasījumi muzejā un muzeja organizēto pasākumu apmeklētība. 2021. gadā apmeklētāju skaits ļoti samazinājās, ko tieši ietekmēja Covid-19 pandēmijas un valstī noteikto ārkārtas situāciju ierobežojumi. Ar 2022. gadu muzeja apmeklētāju skaits palielinājās, bet 2019. gada apmeklētāju skaitu neizdevās sasniegt.

6. attēls: Jaunlaicenes muižas muzeja “Malēnieša pasaule” apmeklējumu skaits 2019. - 2023. gads

Pārskata periodā tika izveidotas 10 jaunas izglītojošas nodarbības, 7 no iepriekšējā pārskata perioda izveidotajām pilnveidotas. Piecas izglītojošās nodarbības, kuras aktualitāti bija zaudējušas, tika izņemtas no nodarbību piedāvājuma. Kopā pārskata periodā piedāvātas 25 izglītojošas nodarbības. Vairākas izglītojošās nodarbības veidotas ekspozīciju un izstāžu ietvaros, lai tās dalībnieki caur darbošanos izzinātu izstādes vai ekspozīcijas tēmu.

Izglītojošās nodarbības tika pielāgotas attiecīgajai apmeklētāju grupai, ņemot vērā skolu programmu saturu un vecumposmu, kā arī 17 nodarbības iekļautas kultūrizglītības programmā “Latvijas skolas soma”. Pēc pieprasījuma atsevišķas nodarbības tika piedāvātas arī izbraukumā. Pārskata periodā realizētas 510 izglītojošās nodarbību norises. Populārākās no tām: “Malēniešu vārdu spēle”, “Zemnieku ēšanas paradumi”, “Rotaļas un blēņas”, “Našķošanās”, “Dārgumu meklēšana”.

7. attēls: Jaunlaicenes muižas muzeja “Malēnieša pasaule” novadīto izglītojošo nodarbību skaits

2019. - 2023. gads

Izglītojošās nodarbības tika organizētas muzeja telpās vai tā teritorijā. Pārskata periodā neizdevās izveidot telpu izglītojošo nodarbību īstenošanai, tāpēc, sadarbojoties ar Jaunlaicenes pagasta vadību un kultūras speciālistu, nepieciešamības gadījumā nodarbības un pasākumi tika īstenoti Jaunlaicenes tautas nama ēkā. 2023. gada rudenī Tautas nama telpas tika slēgtas.

Pārskata periodā novadītas 73 lekcijas par tēmām “Malēnieši un viņu valoda” un “Opekalna draudzes muižas”. Pieprasītas bijušas arī ekskursijas pa Jaunlaicenes muižas teritoriju, Opekalna baznīcu, Kungu kapiem, Dēliņkalnu un pagalma izstādi “Malēnieša raksturs jeb, ak, prieks, ak, lustes, ak, borģele!”. Pārskata periodā novadītas 277 ekskursijas.

Muzejs piedāvāja 68 tematiskus pasākumus muzejā un ārpus muzeja – izbraukumos: aktivitātes pēc laulību ceremonijas, ģimeņu svētkiem un darba kolektīviem. Populārākais pasākums bija “Esu malenīts”, kas veidots ar mērķi interesentus iepazīstināt ar malēniešu kultūrtelpu un celt vietējo iedzīvotāju (malēniešu) pašapziņu.

2022. gadā muzejā tika organizēts pirmais malēniešu tradicionālās kāršu spēles “Puns” turnīrs. Pasākuma mērķis saglabāt un popularizēt Malēnijas nemateriālo kultūrvēsturisko mantojumu, apzinot spēles pratējus un izglītojot jaunus spēlētājus. Pasākums raisīja lielu interesi un atsaucību, tāpēc tika organizēti “Puna” spēles turnīri. 2023. gadā aizsākts organizēt izbraukuma spēles novada robežās.

Muzejs organizēja Muzeju nakts pasākumus, sadarbībā ar Jaunlaicenes tautas nama speciālistiem, iesaistījās Jaunlaicenes Muižas svētku un Vispasaules malēniešu svētku aktivitāšu nodrošināšanā.

###### Mārketings

Pārskata periodā izveidota muzeja mājaslapa [www.jaunlaicenesmuzejs.lv](http://www.jaunlaicenesmuzejs.lv), kurā vienkopus atrodama informācija par muzeja piedāvājumu un aktualitātēm. Laikā, kad muzejs apmeklētājiem nebija pieejams, uzsākts aktīvs darbs pie satura veidošanas muzeja lapā sociālo tīklu platformā [*Facebook*](http://www.facebook.com/jaunlaicenesmui%C5%BEasmuzejs). Sociālo tīklu platformā tika veidotas un piedāvātas dažādas tematiskās publikācijas, izglītojošas aktivitātes ar uzdevumiem un konkursi, kas raisīja atsaucību un interesi, un līdz ar to pieauga muzeja lapas sekotāju skaits. Kopš 2022. gada informācija publicēta arī Alūksnes novada muzeja kopējā *Instagram* kontā. Regulāri skolām tika nosūtīts izglītojošo nodarbību piedāvājums. Pārskata periodā izveidots arī muzeja informatīvais buklets par muzeja piedāvājumu, kas izvietots Tūrisma informācijas stendos visā novadā.

##### Viktora Ķirpa Ates muzejs “Vidzemes lauku sēta” komunikācijas darbs

**2018. -2023. gads**

###### Izstādes un ekspozīcijas

Pārskata periodā, izmantojot muzeja krājuma un pētniecības darba rezultātus, izveidotas un atklātas vienpadsmit mainīgās izstādes: “Gatavs uznācienam” (2018); “Vilna” (2019), “Kolhoziem 70” (2019), “Skolas Kalncempjos” (2019), “Viktoram Ķirpam 90” (2019); “Stāv dzirnas zaļā ielejā” (2020), “Vasara – kāzu laiks” (2020); “Mazs pulks, dižs darbs” (2021), “Zeltiņu baznīca laiku lokos” (2021); “Jūlijam Krastiņam 140” (2022); “Novadnieku gleznu izstāde” (2023).

Pārskata periodā pastāvīgajā ekspozīcijā “Vidzemes lauku sēta” pie ēkām uzstādītas jaunas informatīvās plāksnes, Saimes mājā un Klētī uzstādīts mūsdienīgs ekspozīciju apgaismojums. 2023. gadā uzsākts darbs pie pastāvīgās ekspozīcijas “Vidzemes lauku sēta” Zirgu inventāra šķūņa vizuālā noformējuma un informatīvā materiāla pārveides.

Muzejā apmeklētājiem atklātas sešpadsmit dažādas privātpersonu vai institūciju veidotās izstādes. Populārākās no tām: 2018. gadā – TLMS “Kalme” izstāde “No dabas ziedu vainadziņš, man krāsains dzīpariņš” (3114 apmeklētāji), Dainas Kalinkas un Brigitas Ektermanes gleznu izstāde (437 apmeklētāji), Alūksnes Mākslas skolas jauno mākslinieku darbu izstāde (435 apmeklētāji); 2019. gadā – “Ritēja saulīte pa zemes virsu” (425 apmeklētāji); 2020. gadā – Māra Salmiņa gleznu un Leldes Meleces foto kopizstāde (142 apmeklētāji); 2022. gadā – “Putni krāsās un kompozīcijās” (2325 apmeklētāji), “Maskošanās tradīcijas” (455 apmeklētāji), “Prieka deva” (323 apmeklētāji); 2023. gadā – “Vasaras izskaņā” (1084 apmeklētāji), “Senču upes” (872 apmeklētāji).

###### Izglītojošais darbs

Pārskata periodā vislielākais muzeja apmeklētāju skaits sasniegts 2018. gadā, bet viszemākais muzeja apmeklētāju skaits reģistrēts 2021. gadā, ko ietekmēja Covid-19 pandēmija un valstī noteiktie ārkārtas situācijas ierobežojumi. Ar 2022. gadu apmeklētāju skaits ir atgriezies ierastajā apjomā – vidēji ap 4000 apmeklētāju gadā.

8. attēls: Viktora Ķirpa Ates muzejs “Vidzemes lauku sēta” apmeklētāju skaits 2018. - 2023. gads

Pārskata periodā muzejā izveidotas 7 jaunas izglītojošās nodarbības. Kopumā realizētas 167 izglītojošo nodarbību norises. Populārākās no tām: “Neba maize pate nāca” un “Ottes Ziemassvētki”. Pārskata periodā pieprasīta bija arī izglītojošā nodarbība mūžizglītības ietvaros - Kāzu programma “Darbi lauku sētā”. Pārskata periodā novadītas 148 ekskursijas.

9. attēls: Viktora Ķirpa Ates muzeja “Vidzemes lauku sēta” novadīto izglītojošo nodarbību skaits

2018. -2023. gads

Organizēti vairāki tematiskie muzeja pasākumi. Apmeklētākie un populārākie pasākumi bija ikgadējā “Muzeju nakts”, “Ottes Lieldienas” un “Pļaujas svētki”. Pārskata periodā, pēc Annas pagasta iedzīvotāju iniciatīvas, atjaunots pasākums “Saimnieču dienas lustes Annas pagastā”, kas organizēts sadarbībā ar Alūksnes novada Kultūras centru. Muzejs iesaistījās Gulbenes novada vēstures un mākslas muzeja organizētajā starptautiskajā mākslas festivālā “Divi Jūliji”, kur apmeklētājiem piedāvāja izglītojošo nodarbību “No aitas sprogas līdz vilnas zeķei”.

2018. un 2019. gadā organizētas divas bērnu un jauniešu vasaras dienas nometnes “Amatam ir zelta pamats”.

###### Mārketings

Pārskata periodā informācija par muzeja aktualitātēm un piedāvājumu regulāri ievietota muzeja mājaslapā [www.atesmuzejs.lv](http://www.atesmuzejs.lv), muzeja lapās sociālo tīklu platformās *Facebook, X (twitter)* un no 2022. gada septembra arī sociālo tīklu platformā *Instagram*; interneta portālos - aluksne.lv, aluksniesiem.lv, visitaluksne.lv, latvijasskolassoma.lv, kā arī publicēta vietējā laikrakstā “Alūksnes un Malienas Ziņas” un informatīvajā izdevumā “Alūksnes Novada Vēstis”. Tika veidoti arī vairāki RE TV sižeti par pasākumiem un izstādēm, kā arī Radio Tev reklāma par Pļaujas svētku pasākumu.

Sociālo tīklu platformas *Facebook* muzeja lapā, popularizējot muzeja krājuma un pētniecības darba materiālu, publicēta informācija par novadniekiem nozīmīgās jubilejās. Pārskata periodā aizsākta rubrika “Neredzamais krājuma priekšmets”, kurā publicēta informācija un fotogrāfijas par krājuma priekšmetiem, kuri nav apskatāmi ekspozīcijās. Popularizējot gadskārtu ieražu svētkus, publicēta informācija par atzīmējamām dienām, iepazīstinot ar ticējumiem, mīklām un paražām. Covid-19 pandēmijas laikā veidotas arī viktorīnas par dažādām tēmām sociālo tīklu platformā *Kahoot!*.

Pārskata periodā izdots informatīvais buklets par Viktora Ķirpa Ates muzeju “Vidzemes lauku sēta” latviešu un divās svešvalodās.

### 2.2. Mērķauditorija

#### 2.2.1. Alūksnes novada muzeja mērķauditorija:

1. **Izglītības iestāžu audzēkņi.** Lielākā daļa muzeja apmeklētāju ir izglītības iestāžu audzēkņi (pirmsskolas vecuma bērni un skolēni). Lai veicinātu bērnu un jauniešu izpratni par vēstures un kultūras vērtībām, muzejā tiek izstrādātas dažādas izglītojošās nodarbības.

2. **Tūristi.** Muzeju apmeklē gan pašmāju, gan arī ārvalstu tūristi. Vislielākais tūristu skaita pieaugums vērojams vasaras sezonā. Šajā periodā muzejā palielinās izstāžu skaits, jo tiek atvērtas izstādes divās vasaras sezonas izstāžu zālēs muzeja teritorijā. Aptaujas anketās secināts, ka tūristiem vairāk interesē muzeja ekspozīciju un izstāžu piedāvājums, pasākumi, kā arī ekskursijas muzejā un Muižas parkā.

3. **Ģimenes ar bērniem.** Ģimenes aizvien vairāk izvēlas apmeklēt muzeju, lai kvalitatīvi un izglītojoši kopā pavadītu brīvo laiku. Tādēļ, domājot par šo mērķgrupu, tiek piedāvāti tematiskie pasākumi, savukārt ekspozīcijas un izstādes papildinātas ar dažādām izzinošām aktivitātēm.

4. **Pastāvīgie muzeja apmeklētāji** - vietējie iedzīvotāji, īpaši seniori, kuriem ir interese par dzimtās vietas vēsturi. Šī mērķgrupa arī līdzdarbojas muzeja pētniecības procesā, stāstot atmiņas un nododot muzeja krājumā priekšmetus, kas vēsta par kādu notikumu vai novada personību. Vietējie iedzīvotāji labprāt apmeklē arī muzeja tematiskos pasākumus un izstāžu atklāšanas.

5. **Nacionālo bruņoto spēku Kājnieku skolas kursanti un jaunsargi**, kuri apmeklē muzeju un Muižas parku mācību un dienesta laikā, izzinot novada kultūrvēsturisko mantojumu.

Alūksnes novada muzeja apmeklētāji tiek reģistrēti apmeklētāju uzskaites žurnālā un tematisko pasākumu uzskaites lapās.

#### 2.2.2. Jaunlaicenes muižas muzejs “Malēnieša pasaule” mērķauditorija:

1. **Izglītības iestāžu audzēkņi** – vecuma grupām ir daudzveidīgas intereses un kopīgā iezīme ir mācīties darot. Atsauksmes liecina, ka muzejam ir izdevies pielāgot nodarbības dažāda vecuma un interešu skolēniem, nezaudējot radošumu, aktivitāti un jaunu zināšanu ieguvi.

2. **Ģimenes ar bērniem** – galvenā interese ir kvalitatīvi pavadīts laiks ģimenes lokā, kopā pētot un darbojoties. Muzejs mērķtiecīgi strādā pie tā, lai apmeklējuma laikā būtu interesanti visiem un katram būtu pievērsta uzmanība. Ģimenes novērtē katrā izstāžu un ekspozīciju telpā izvietotās aktivitātes.

3. **Novadnieki** – interese par dzimto novadu, nostalģija un kavēšanās atmiņās, līdzdalība muzeja darbībā un izaugsmē. Stāstot par malēniešiem, muzeja uzdevums ir celt pašapziņu, pirmkārt, pašu malēniešu vidū, ko novadnieki arī visvairāk novērtē.

4. **Tūristi grupās** – interesē izglītošanās un brīvā laika pavadīšana vienlaicīgi, izglītoties atpūšoties. Līdz šim muzejs ir spējis noturēt šajā jomā līdzsvaru.

5. **Tūristi individuāli** – dažādu interešu apmeklētāji, kam nepieciešama gan viegli uztverama un saprotama informācija ar daudz vizuālo materiālu, gan informācija apmeklētājiem ar padziļinātu interesi par lokālo vēsturi. Lielākā daļa apmeklētāju ir patīkami pārsteigti par muzejā redzēto un uzzināto.

Muzeja apmeklētāji tiek reģistrēti apmeklētāju uzskaites žurnālā.

#### 2.2.3. Viktora Ķirpa Ates muzejs “Vidzemes lauku sēta” mērķauditorija:

1. Nozīmīga mērķgrupa ir dažādu izglītības iestāžu audzēkņi, kuri galvenokārt izmanto izglītojošo nodarbību piedāvājumu.

2. Lielākā daļa apmeklētāju ir individuālie apmeklētāji, ģimenes ar bērniem, kuri mērķtiecīgi apmeklē muzeja pasākumus. Individuālo mērķgrupu apmeklējums novērojams tieši vasaras sezonā. Bezmaksas muzeja pasākumi piesaista muzeja apmeklētājus un atbalstītājus, piemēram, Ottes Lieldienas, Muzeju nakts, izstāžu atklāšanas.

3. Neliela daļa no muzeja apmeklētājiem ir pastāvīgie muzeja apmeklētāji, kuru apmeklējuma mērķis ir muzeja ekspozīciju, izstāžu apskate vai teritorijas apskate.

Muzeja apmeklētāji tiek reģistrēti apmeklētāju uzskaites lapās un tematisko pasākumu uzskaites lapās.

### 2.3. Muzeja darbības spēju novērtējums

#### 2.3.1. Teritorija un ēkas

**Alūksnes novada muzejs** kopš tā dibināšanas ir izvietots valsts nozīmes arhitektūras piemineklī Alūksnes Jaunā pils (valsts aizsardzības Nr. 2676), kas ir viens no izcilākajiem neogotikas pieminekļiem Latvijā. Ēka ir būtiska valsts nozīmes arhitektūras pieminekļa “Alūksnes muižas apbūve” (valsts aizsardzības Nr. 2678) un valsts nozīmes pilsētbūvniecības pieminekļa “Alūksnes pilsētas vēsturiskais centrs” (valsts aizsardzības Nr. 7424) daļa. Alūksnes Jaunās pils kompleksa teritorija kopumā aizņem 31434 m2. Uz zemes gabala atrodas vēl divas ēkas – Apaļais tornis (valsts aizsardzības Nr. 2675) un Ledus pagrabs (valsts aizsardzības Nr. 2677). Kopš 2012. gada muzeja valdījumā ir arī Alūksnes Muižas parks (valsts aizsardzības Nr. 2666), kura teritorija aizņem 32 ha. Muižas parkā atrodas 24 mazās arhitektūras formas, no kurām 3 ir valsts nozīmes aizsargājami arhitektūras pieminekļi. Alūksnes Jaunās pils komplekss un Muižas parks ir novada pašvaldības īpašums.

Alūksnes Jaunās pils apbūves laukums ir 810,7 m2, telpu kopējā platība 1652,3 m2. Telpu platības izmantojums: apmeklētājiem pieejamā telpu platība ekspozīciju un izstāžu zāles – 598 m2; krājuma telpu platība – 325 m2; pārējo telpu platība – 550 m2.

Muzeja kases telpa izvietota pils pirmajā stāvā. Administrācija iekārtota pils otrajā stāvā. Alūksnes Jaunajā pilī ekspozīcijas un izstādes izvietotas pils pirmā, otrā s un pagrabstāva telpās, vasaras sezonā – Ledus pagrabā un Apaļajā tornī. Krājuma telpas izvietotas pils pirmajā stāvā un pagrabstāvā, lielizmēra krājuma priekšmeti izvietoti krājuma telpās “Lazdiņās”, Jaunlaicenes pagasta, Alūksnes novadā.

Ledus pagraba kopējā platība ir 100 m2, Apaļā torņa kopējā platība 42,8 m2. Abas ēkas nav apkurināmas un tiek izmantotas kā vasaras sezonas izstāžu zāles.

Visās trīs pils kompleksa ēkās ir uzstādīta elektroniskā apsardzes sistēma, kas pieslēgta centralizētas novērošanas sistēmas pultij.

Alūksnes Jaunā pils pieslēgta centralizētai apkures sistēmai, tai ir izbūvēta zibensaizsardzības sistēma, uzstādītas 2 video novērošanas kameras, kas drošības nolūkos fiksē kustību pils kāpņu telpā un pagalmā. Alūksnes Muižas parkā uzstādīta 1 novērošanas kamera pie Aleksandra paviljona, savukārt Mauzolejs aprīkots ar elektronisko apsardzes sistēmu. 2024. gada sākumā veikta jumta nesošo konstrukciju apstrāde ar ugunsaizsardzības pārklājumu.

Alūksnes Jaunajai pilij veikta arhitektoniski mākslinieciskā inventarizācija un pirmā stāva telpu restaurācijas metodikas izstrāde, kā arī tehniskā apsekošana un sagatavots Tehniskās apsekošanas atzinums.

Alūksnes Jaunajā pilī darbojas arī privātais Dabas muzejs “Vides labirints”. Alūksnes novada muzejam ir āra ekspozīcija, kas atrodas “Medņukalnā”, Zeltiņu pagastā, Alūksnes novadā – bijušās padomju armijas raķešu bāzes teritorijā.

**Jaunlaicenes muižas muzejs “Malēnieša pasaule**” ir Alūksnes novada pašvaldības īpašums. Uz muzeju ved asfaltēti ceļi. Muzejs atrodas divus kilometrus no Vidzemes šosejas (A2), tāpēc par galamērķi to izvēlas tūristi no Igaunijas. Novada centrs - Alūksne - atrodas 18 km attālumā. Muzejs izvietots vietējās nozīmes aizsargājamā kultūras piemineklī (valsts aizsardzības Nr. 2786). Muzeja ēka kopā ar citām Jaunlaicenes muižas ēkām veido stilistiski vienotu ansambli. Jaunlaicenes muižas muzeja apbūves laukums ir 974 m2, telpu kopējā platība 639 m2. Telpu platības izmantojums: apmeklētājiem pieejamā telpu platība ekspozīciju un izstāžu zāles – 177 m2; krājuma telpu platība – 152 m2; pārējo telpu platība – 310 m2.

Muzeja kase, izglītojošā darba un darba ar apmeklētājiem vadītāja darbavieta, kā arī

ekspozīcijas izvietotas ēkas “Dravnieki” pirmajā stāvā, krājuma telpas un darbinieku kabineti – otrajā stāvā. Daļa krājuma izvietota “Lazdiņās”, Jaunlaicenes pagastā, Alūksnes novadā. “Dravniekos” ir uzstādīta elektroniskā apsardzes sistēma, kas pieslēgta centralizētas novērošanas sistēmas pultij. 2022. gadā muzeja ēkai “Dravnieki” veikta pilna tehniskā apsekošana un atzinuma sagatavošana.

 Pārskata periodā nav izdevies realizēt muzeja sanitārā mezgla paplašināšanu, kas atlikta, jo Alūksnes novada pašvaldības realizētajā Jaunlaicenes muižas parka atjaunošanas projektā bija plānots netālu no muzeja izvietot sabiedriskās tualetes, bet projekta realizācijas procesā tika veiktas izmaiņas un sabiedriskās tualetes netika izbūvētas.

**Viktora Ķirpa Ates muzeja “Vidzemes lauku sēta”** teritorija kopumā aizņem 3 ha. Zeme ar 13 ēkām - zirgu inventāra šķūni, ratnīcu, smēdi, pūnīti, traktoru un motoru šķūni, pirti, klēti, riju, labības šķūni, saimes māju, ēku “Laidars”, administrācijas ēku “Klēts” un saimniecības ēku - ir Alūksnes novada pašvaldības īpašums. Uz muzeju ved grants seguma ceļi.

2022. gada 16. augustā Alūksnes novada pašvaldība pieņēma lēmumu iegādāties nekustamo īpašumu “Ievas”, Annas pagastā, Alūksnes novadā, 0,7 ha platībā, kas robežojas ar muzeja teritoriju.

Muzejam ir divas ekspozīcijas – “Vidzemes lauku sēta” un “Kalncempju vēstures lappuses”. Telpu platības izmantojums: apmeklētājiem pieejamā telpu platība – 1171 m2; krājuma telpu platība - 185 m2; pārējo telpu platība - kopā 450 m2. Kase izvietota administrācijas ēkā “Klēts” pie stāvlaukuma.

Muzeja ēkās uzstādīta elektroniskā apsardzes sistēma, kas pieslēgta centralizētas novērošanas sistēmas pultij. Muzejā un tā teritorijā ir uzstādītas 8 video novērošanas kameras, kuras savienotas ar monitoru administrācijas ēkā “Klēts”.

#### 2.3.2. Personāls

Muzeja organizatoriskā struktūra tiek veidota tā, lai spētu realizēt Muzeja funkcijas, sniegtu sabiedrībai aktuālus un nepieciešamus pakalpojumus un veicinātu sabiedrības iesaistīšanos Muzeja darbā un kultūrvēsturiskā mantojuma saglabāšanā.

Muzeja darbu vada direktors, bet struktūrvienības, saskaņā ar plānošanas dokumentiem un virzieniem, organizē katras Muzeja struktūrvienības vadītājs. Pēc reorganizācijas Muzejam izveidots vienots krājums, tā komplektēšanu sadarbībā ar struktūrvienībām plāno, vada un kontrolē galvenā krājuma glabātājs. Alūksnes novada muzeja ekspozīciju un izstāžu kuratoram un vēsturniekam ir daļēja pārraudzība pār struktūrvienību speciālistiem. Ekspozīciju un izstāžu kurators iesaistās pastāvīgo ekspozīciju veidošanā, finansējuma piesaistē un kopīgā Muzeja piedāvājuma izstrādē, vēsturnieks veic krājuma zinātnisko inventarizāciju un konsultē pētniecības jautājumos.

Muzeja darba plānošana ir balstīta uz visu Muzeja speciālistu līdzdalību un iesaistīšanos lēmumu pieņemšanā. No kopējā darbinieku skaita 13 ir speciālisti, 2 tehniskie darbinieki. Visi ir pilnas slodzes darbinieki. Muzeja speciālisti regulāri ir piedalījušies kvalifikācijas celšanas kursos un semināros, konferencēs un simpozijos, kurus organizē LR Kultūras ministrija, Latvijas Muzeju biedrība, Latvijas Kultūras Akadēmija un Latvijas muzeji. Šobrīd 9 Muzeja speciālisti ir apguvuši profesionālās pilnveides izglītības programmu “Muzeju darbības pamati”.

Alūksnes novada muzejā saimnieciskā darba funkcijas veic pašvaldības iestādes “Spodra” darbinieks, apkopēja un sētnieka funkcijas – bezdarbnieki, kas iesaistīti Alūksnes novada pašvaldības realizētajā Nodarbinātības valsts aģentūras (turpmāk - NVA) aktīvās nodarbinātības pasākumā “Algoti pagaidu sabiedriskie darbi”. Alūksnes novada muzejs iesaistās arī NVA aktīvās nodarbinātības programmas “Nodarbinātības pasākumi vasaras brīvlaikā personām, kuras iegūst izglītību vispārējās, speciālās vai profesionālās izglītības iestādēs” īstenošanā. Darbā tiek pieņemti skolēni, kas veic zāļu uzrauga un stāstnieka funkcijas. Darbinieku trūkuma dēļ apkopēja pienākumus papildus veic klientu apkalpošanas speciālists.

Jaunlaicenes muižas muzejā “Malēnieša pasaule” pēc reorganizācijas likvidēta apkopēja, sētnieka amata vieta, šie darba pienākumi jāveic muzeja speciālistiem, kas ietekmē tiešo pienākumu veikšanu.

Viktora Ķirpa Ates muzejā “Vidzemes lauku sēta” pārskata periodā saimniecisko darbu veikšanā, sadarbībā ar Valsts probācijas dienestu, tika piesaistītas dienesta redzeslokā nonākušās personas.

#### 2.3.3. Finansējums

Muzeja finansējumu veido pašvaldības piešķirtie budžeta līdzekļi un darbības rezultātā gūtie ieņēmumi. Ar 2023. gada 1. aprīli spēkā stājās Alūksnes novada pašvaldības 2023. gada 30. marta lēmums Nr. 92 “Par Alūksnes novada muzeja maksas pakalpojumiem”, kas izstrādāti, balstoties uz Alūksnes novada pašvaldības noteikumiem “Maksas pakalpojumu izcenojumu noteikšanas metodika un izcenojumu apstiprināšanas kārtība”.

Alūksnes novada muzejs, Jaunlaicenes muižas muzejs “Malēnieša pasaule” un Viktora Ķirpa Ates muzejs “Vidzemes lauku sēta” finansējumu un ieņēmumus atspoguļo par dažādiem periodiem, ņemot vērā iepriekšējā muzeja vidējās darbības stratēģijas termiņu.

No 2022. gada 1. jūlija Muzeja budžetā kopīga ir atalgojuma sadaļa, pārējie izdevumi tiek plānoti katrā struktūrvienībā individuāli.

**Alūksnes muzeja / Alūksnes novada muzeja finansējums un ieņēmumi:**

|  |  |  |
| --- | --- | --- |
| **Gads** | **Iestādei pieejamais finansējums, EUR** | **tajā skaitā** |
| **Pašvaldības asignējumi, EUR**  | **Ieņēmumi, EUR** | **Līdzekļu atlikums uz gada sākumu, EUR** | **Ziedojumi, EUR** |
| **Maksas pakalpojumi un citi pašu ieņēmumi, EUR** | **Projektos saņemtais finansējums, EUR** | **Kārtējā gada ieņēmumi, EUR** | **Līdzekļu atlikums uz gada sākumu, EUR** |
| 2020 | 183 143 | 134 498 | 27 584 | 13 550 | 5 188 | 242 | 2 081 |
| 2021 | 200 418 | 123 468 | 23 317 | 21 500 | 29 627 | 183 | 2 323 |
| 2022  | 179 821 | 140 919 | 26 776 | 0 | 9 500 | 87 | 2 539 |
| 2023 | 296 747 | 236 766 | 37 077 | 10 000 | 9 931 | 350 | 2 623 |

**Jaunlaicenes muižas muzeja / Jaunlaicenes muižas muzeja “Malēnieša pasaule” finansējums un ieņēmumi:**

|  |  |  |
| --- | --- | --- |
| **Gads** | **Iestādei /struktūrvienībai pieejamais finansējums, EUR** | **tajā skaitā** |
| **Pašvaldības asignējumi, EUR**  | **Ieņēmumi, EUR** | **Līdzekļu atlikums uz gada sākumu, EUR** | **Ziedojumi, EUR** |
| **Maksas pakalpojumi un citi pašu ieņēmumi, EUR** | **Projektos saņemtais finansējums, EUR** | **Kārtējā gada ieņēmumi, EUR** | **Līdzekļu atlikums uz gada sākumu, EUR** |
| 2019 | 53 836 | 43 705 | 6 393 | 0 | 2 468 | 500 | 770 |
| 2020 | 74 158 | 55 425 | 3 144 | 10 000 | 4 324 | 0 | 1 265 |
| 2021 | 58 720 | 48 334 | 2 151 | 0 | 6 971 | 0 | 1 264 |
| 2022  | 49 346 | 34 480 | 5 086 | 0 | 9 780 | 0 | 0 |
| 2023 | 21 096 | 10 252 | 7 946 | 0 | 2 898 | 0 | 0 |

**Kalncempju pagasta Viktora Ķirpa Ates muzeja / Viktora Ķirpa Ates muzeja “Vidzemes lauku sēta” finansējums un ieņēmumi:**

|  |  |  |
| --- | --- | --- |
| **Gads** | **Iestādei /struktūrvienībai pieejamais finansējums, EUR** | **tajā skaitā** |
| **Pašvaldības asignējumi, EUR**  | **Ieņēmumi, EUR** | **Līdzekļu atlikums uz gada sākumu, EUR** | **Ziedojumi, EUR** |
| **Maksas pakalpojumi un citi pašu ieņēmumi, EUR** | **Projektos saņemtais finansējums, EUR** | **Kārtējā gada ieņēmumi, EUR** | **Līdzekļu atlikums uz gada sākumu, EUR** |
| 2018 | 82 924 | 54 757 | 11 654 | 3 040 | 13 473 | 0 | 0 |
| 2019 | 81 376 | 66 297 | 8 643 | 0 | 6 436 | 0 | 0 |
| 2020 | 87 278 | 67 753 | 8 381 | 0 | 11 144 | 0 | 0 |
| 2021 | 81 350 | 61 515 | 4 753 | 0 | 15 082 | 0 | 0 |
| 2022  | 59 101 | 39 758 | 8 576 | 1 785 | 8 982 | 0 | 0 |
| 2023 | 25 184 | 12 818 | 11 574 | 0 | 792 | 0 | 0 |

Muzejs, lai realizētu krājuma saglabāšanas prasības un nostiprinātu materiāli tehnisko bāzi, kā arī nodrošinātu papildus finansējumu dažādiem pasākumiem un Muzeja aktivitātēm, sagatavo finansējuma piesaistes projektus.

Pārskata periodā **Alūksnes novada muzejs** guvis atbalstu 10 projektu konkursos:

|  |  |  |  |
| --- | --- | --- | --- |
| **Nr.p.k.** | **Projekta nosaukums** | **Realizēšanas gads** | **Institūcija,****kurai iesniegts** |
| 1. | Grāmatas “Alūksnes ēku stāsti” izdošana | 2020 | VKKF Muzeju nozares attīstības programma |
| 2. | Radošās meistarklases “Alūksnes viduslaiku pils spēles un rotaļas” | 2020 | Vidzemes plānošanas reģions |
| 3. | Foto plenērs “Alūksnes foto albums” | 2020 | Alūksnes novada pašvaldība |
| 4. | Alūksnes Jaunās pils Mūzikas salona iluzoro paneļu restaurācija | 2020 | VKKF 2.kārta |
| 5. | Alūksnes viduslaiku pils arheoloģiskās izpētes laikā iegūto senlietu konservācija | 2020 | VKKF 3.kārta |
| 6. | Alūksnes Jaunās pils Svinību zāles Z puses ieloces un sienas mākslinieciskās apdares attīrīšana un konservācija | 2020 | VKKF Nākotnes kultūras programma |
| 7. | Alūksnes Jaunās pils Klavieru istabas austrumu sienas dekoratīvās apdares restaurācija un daļēja rekonstrukcija | 2021 | VKKF1. kārta |
| 8. | Livonijas ordeņa pils Alūksnē arheoloģijas ekspozīcija “Zemē apraktā sāls” | 2021 | VKKF Muzeju nozare |
| 9. | “Alūksnes novada muzeja pastāvīgās ekspozīcijas “Drūmākās lappuses Latvijas valsts vēsturē. Deportācijas.” pārveide un modernizācija | 2023 | VKKF 3.kārta |
| 10. | “Alūksnes Jaunās pils kāpņu telpas austrumu sienas gleznojuma restaurācija un rekonstrukcija” | 2023 | VKKF 3.kārta |

Pārskata periodā **Jaunlaicenes muižas muzejs “Malēnieša pasaule”** guvis atbalstu 1 projektu konkursā:

|  |  |  |  |
| --- | --- | --- | --- |
| **Nr.p.k.** | **Projekta nosaukums** | **Realizēšanas gads** | **Institūcija,****kurai iesniegts** |
| 1. | Jaunlaicenes muižas muzeja pamatekspozīcija "Malēnieša pasaule” izveidošana | 2020 | Valsts Kultūrkapitāla fonds |

Pārskata periodā **Viktora Ķirpa Ates muzejs “Vidzemes lauku sēta”** guvis atbalstu 7 projektu konkursos:

|  |  |  |  |
| --- | --- | --- | --- |
| **Nr.p.k.** | **Projekta nosaukums** | **Realizēšanas gads** | **Institūcija,****kurai iesniegts** |
| 1. | Bērnu un jauniešu vasaras dienas nometne “Amatam ir zelta pamats” | 2018 | Alūksnes novada pašvaldības Izglītības pārvalde |
| 2. | Festivāls "Pļaujas svētki Vidzemes lauku sētā" | 2018 | Vidzemes plānošanas reģions |
| 3. | Nometne “Amatam ir zelta pamats” | 2019 | Alūksnes novada pašvaldības Izglītības pārvalde |
| 4. | Viktora Ķirpa Ates muzeja bases detaļu izgatavošana | 2019 | Valsts Kultūrkapitāla fonds |
| 5. | Kalncempji caur fotoobjektīvu | 2020 | Alūksnes novada pašvaldība |
| 6. | Kalncempji caur fotoobjektīvu | 2020 | Alūksnes nevalstisko organizāciju atbalsta centrs |
| 7. | Pļaujas svētki Ottesmuižā | 2022 | Vidzemes plānošanas reģions |

####

#### 2.3.4. Muzeja darba izvērtējums pārskata periodā:

1. Pārskata periodā katrs muzejs sekmīgi realizējis savu misiju, pildot iepriekš definētos mērķus un uzdevumus.
2. Mērķtiecīgi un saturiski papildināts Muzeja misijai atbilstošs krājums.
3. Mērķtiecīgi veikts pētniecības darbs, uz kura bāzes veidotas Muzeja misijai atbilstošas ekspozīcijas, tematiskās izstādes, izglītojošās programmas un pasākumi.
4. Izmantojot jaunas komunikācijas formas sabiedrībā, sekmīgi veikta Muzeja darba popularizēšana, saglabājot esošo un piesaistot jaunu mērķauditoriju.
5. Pārskata periodā finanšu trūkuma dēļ nav izdevies palielināt Muzejā cilvēkresursu skaitu, lai mazinātu speciālistu atbildības jomas un pienākumus.
6. Nav īstenoti pārskata periodā plānotie apjomīgi saimnieciskie darbi – Alūksnes Jaunās pils būvprojekta pirmās kārtas realizācija, sanitārā mezgla paplašināšana Jaunlaicenes muižas muzejā “Malēnieša pasaule, Saimes mājas siltināšana un maizes krāsns pārmūrēšana Viktora Ķirpa Ates muzejā “Vidzemes lauku sēta”.

#### 2.3.5. SVID analīze

 SVID analīzē Muzeja saīsinājumi (AM - Alūksnes novada muzejs, VĶ - Viktora Ķirpa Ates muzejs “Vidzemes lauku sēta”, JM - Jaunlaicenes muižas muzejs “Malēnieša pasaule”):

|  |
| --- |
| **Muzeja iekšējā vide** |
| **Stiprās puses**1. Atrašanās kultūras piemineklī, ainaviskā teritorijā, aizsargājamo ainavu apvidū.2. Atšķirīgie darbības virzieni (AM - neogotikas pils, pilsētas un novada vēsture; VĶ - latviešu darba tikums un tradīcijas; JM - malēniešu identitāte).3. Apjomīgs, misijai atbilstošs, pasākumu, izglītojošo nodarbību, ekspozīciju un izstāžu piedāvājums.4. Novada identitāti raksturojošs krājums un pētniecības materiāli.5. Pieredzējuši, atbildīgi, radoši un ar entuziasmu apveltīti darbinieki.6. Dalība projektos, balstīta uz muzeja infrastruktūras uzlabošanu un attīstību. | **Vājās puses**1. Nepietiekams finansējums Muzeja darbības attīstībai.2. Optimizācijas un reorganizācijas rezultātā samazināts darbinieku skaits.3. Muzeja speciālistu pārslodze, papildus veicot saimnieciskās un administratīvās funkcijas.4. Apgrūtināta piekļuve personām ar ierobežotām pārvietošanās iespējām (AM, VĶ). |
| **Muzeja ārējā vide** |
| **Iespējas**1. Tūristu skaita pieaugums Alūksnes pilsētā un novadā.2. Sabiedrībā pieaug interese par Muzeju kā brīvā laika pavadīšanas vietu. 3. Speciālistu, ekspertu piesaiste dažādos pētniecības, novērtējuma un restaurācijas jautājumos.4. Sadarbība ar dažādiem medijiem. 5. Izmantotas sociālo tīklu sniegtās iespējas muzeja pieejamības un publicitātes nodrošināšanā.6. Sadarbība ar novada kultūras iestādēm, organizācijām, vietējo sabiedrību, uzņēmējiem, zemniekiem un amatniekiem.7. Sadarbība ar Igaunijas pierobežas novadiem un kaimiņu novadu muzejiem, kultūras iestādēm, tūrisma speciālistiem.8. Muzeja piedāvājuma veidošanā izmantotas jaunas komunikācijas formas. | **Draudi**1. Augstākstāvošo institūciju lēmumu ietekme uz Muzeja darbības attīstību.2. Augsta konkurence kvalitatīva kultūras produkta radīšanā un piedāvājuma daudzveidībā. 3. Muzeja darbinieku darba kompetencēm un iegūtajām zināšanām neatbilstoši zems atalgojums.4. Sociālekonomiskas problēmas.5. Ģeopolitiskās situācijas ietekme uz pierobežas teritoriju. |

#### 2.3.6. Secinājumi

Muzeja pārskata perioda analīze norāda uz līdzšinējās darbības produktivitāti un iezīmē virzienus, kuriem Muzeja tālākajā darbībā piešķirama prioritāra loma. Kopumā Muzeja darbs atskaites periodā sekmējis misijas īstenošanu.

1. Reorganizācijas rezultātā Muzejā uzsākta vienota, mērķtiecīgi plānota novada kultūrvēstures liecību izpēte, saglabāšana un popularizēšana; katram muzejam noteikti savi darba virzieni.
2. Daudzveidīgais Muzeja krājums un pētniecības materiāli ir pamats kvalitatīvai pētniecības darbu izstrādei, ekspozīcijām, izstādēm, izglītojošo nodarbību izstrādēm un publikācijām. Jāturpina Muzeja piedāvājuma veidošana, balstoties uz kvalitatīviem pētījumiem un piesaistot kvalificētus nozaru speciālistus.
3. Pārskata periodā uzlaboti krājuma saglabāšanas un pieejamības apstākļi. Esības pārbaužu rezultātā uzlabojusies priekšmetu aprakstu kvalitāte, precizēta uzskaites informācija, uzlaboti glabāšanas apstākļi, pēc nepieciešamības atjaunotas vai nomainītas signatūras, tādējādi veicinot krājuma izmantošanas efektivitāti.
4. Pārskata periodā Muzejs nodrošinājis daudzveidīgus pasākumus, piesaistot dažādas mērķgrupas. Notikusi aktīva Muzeja popularizēšana sociālo tīklu platformās. Ekspozīcijas un izstādes galvenokārt tiek veidotas izmantojot muzeja krājuma un pētniecības darba materiālu.
5. Reorganizācijas process un darbinieku mainība ilgtermiņā ietekmējusi Muzeja mērķu un funkciju īstenošanu. Galvenās vājās puses ir finanšu un cilvēkresursu trūkums. To ir iespējams risināt, gūstot finansējumu no pašvaldības un Eiropas Savienības struktūrfondiem un citiem finanšu instrumentiem.
6. Muzeju darbinieku zināšanas un spējas ļauj sasniegt izvirzītos darba mērķus. Muzeja daudzveidīgais piedāvājums veicina veiksmīgu mijiedarbību ar muzeja apmeklētājiem un apmeklētāju grupām.
7. Muzejam ir būtiska loma sabiedrības līdzdalības veidošanā, sadarbojoties ar Alūksnes novada pašvaldību, Alūksnes novada Kultūras centru, Alūksnes novada bibliotēku, Tūrisma Informācijas centru, Alūksnes un Apes novada politiski represēto klubu “Sarma”, kā arī izglītības un militārajām iestādēm.

## 3. STRATĒĢISKĀ DAĻA

### 3.1. Politikas mērķis

Veidot kvalitatīvu krājumu, kā daļu no pētniecības avotu kopuma, nodrošināt Alūksnes kultūrvēsturiskā mantojuma pētīšanu un saglabāšanu nākamajām paaudzēm, piedāvāt daudzveidīgu, plašai sabiedrības daļai pieejamu kultūras piedāvājumu (saskaņā ar Valsts kultūrpolitikas pamatnostādnēm 2021. – 2027.gadam, Alūksnes novada attīstības programmu 2022. - 2027. gadam)

### 3.2. Prioritārie virzieni, mērķi un sagaidāmie darbības rezultāti 2024. - 2028. gadam

**1. prioritāte: Nodrošināt mērķtiecīgu Muzeja krājuma komplektēšanu, dokumentēšanu, saglabāšanu un veidot krājuma informatīvo datubāzi.**

|  |  |  |  |
| --- | --- | --- | --- |
| **Nr.p.k.** | **Mērķi** | **Aktivitātes** | **Rezultāti** |
| 1. | **Muzeja krājuma papildināšana atbilstoši misijai un komplektēšanas nosacījumiem, ieviešot aktīvus un mērķtiecīgus komplektēšanas principus** | * Izstrādāt krājuma komplektēšanas politiku un papildināt krājumu atbilstoši misijai.
 | * Papildināts, saglabāts, izpētīts un sabiedrībai pieejams krājums.
* Izveidots krājums, kas raksturo Alūksnes novada kultūrvēsturiskā mantojuma savdabību.
 |
| 2. | **Krājuma saglabāšanas nodrošināšana krātuvju telpās, ekspozīcijās un izstādēs** | * Veikt pasākumus krājuma saglabāšanai un nodrošināt nepārtrauktu drošību.
* Izstrādāt plānu krājuma priekšmetu konservācijai un restaurācijai, piesaistot ekspertus.
 | * Regulāri veikta krājuma priekšmetu esības pārbaude un noteikta priekšmetu saglabātības pakāpe.
* Telpas aprīkotas ar ugunsdzēšamajiem aparātiem un iekārtām mikroklimata uzturēšanai, jauniegūtajās krājuma telpās izbūvēta ugunsdrošības un apsardzes signalizācija.
* Restaurēti un konservēti krājuma priekšmeti, atbilstoši vēsturiskajai un zinātniskajai vērtībai un saglabātības pakāpei.
 |
| 3. | **Kvalitatīvas krājuma uzskaites dokumentācijas sagatavošana un kolekciju pieejamības nodrošināšana sabiedrībai** | * Papildināt un precizēt ierakstus NMKK.
* Veidot kolekciju priekšmetu digitalizācijas plānu.
* Veikt krājuma kolekciju zinātnisko inventarizāciju.
* Palielināt deponēto un eksponēto krājuma priekšmetu skaitu.
* Sadarboties ar novada kultūras iestādēm, lai sekmētu deponēto krājuma vienību skaita pieaugumu.
* Izveidot vienotu Muzeja krājuma informatīvo datubāzi.
 | * Ievadīti un precizēti ierakstu dati NMKK.
* Atbilstoši plānam veikta krājuma kolekciju zinātniskā inventarizācija.
* Atbilstoši plānam veikta krājuma priekšmetu digitalizācija.
* Palielināts deponēto un eksponēto krājuma priekšmetu skaits.
* Krājuma izpētes rezultāti izmantoti pētījumos, publikācijās, izstāžu, ekspozīciju un izglītojošo nodarbību veidošanā.
* Izveidota Muzeja krājuma informatīvā datubāze, ērtākai krājuma pārvaldībai.
 |

**2. prioritāte: Apzināt un pētīt Alūksnes novada kultūrvēsturisko mantojumu, veicinot vietējo iedzīvotāju interesi par novada vēstures liecību nozīmi un savdabību.**

|  |  |  |  |
| --- | --- | --- | --- |
| **Nr.p.k.** | **Mērķi** | **Aktivitātes** | **Rezultāti** |
| 1. | **Alūksnes novada materiālā un nemateriālā kultūras mantojuma apzināšana un pētniecība** | * Pētīt un apkopot informāciju par notikumiem, personībām, objektiem, vēsturiskiem notikumiem, tradīcijām Alūksnes novadā, izmantojot Muzeja krājumu un citus vēstures avotus.
* Veikt vēstures avotu un informatīvo materiālu apzināšanu un apkopošanu citās pētniecības institūcijās.
 | * Pētījumu rezultātā papildināts faktu krājums un izveidots pētījums, atbilstoši gada pētniecības tēmai un pētniecības virzieniem.
* Veikta izrakstu, personu, objektu kartotēkas papildināšana: (gadā izveidotas 15 jaunas izrakstu, 15 personu, 15 objektu kartītes).
 |
| 2. | **Kvalitatīvas Muzeja krājuma kolekciju pētniecības nodrošināšana** | * Veikt Muzeja krājuma zinātnisko izpēti.
* Izvirzīt vadlīnijas Muzeja krājuma papildināšanai.
 | * Veikta muzeja krājuma izpēte (izveidotas 30 jaunas zinātniskās kartītes gadā).
* Izstrādāts pētījums par vienu Muzeja kolekciju.
 |
| 3. | **Pētniecības darba izpētes rezultātu pieejamības nodrošināšana sabiedrībai, akcentējot Alūksnes novadam raksturīgās vērtības un sekmējot iedzīvotāju piederības sajūtu novadam** | * Sagatavot pētījumus, publikācijas, referātus un lekcijas, akcentējot novadam raksturīgo materiālo un nemateriālo kultūras mantojumu.
* Organizēt ekspedīcijas, fiksēt iedzīvotāju atmiņas, izzinot un apkopojot novada materiālās un nemateriālās kultūrvēstures liecības.
 | * Pētniecības darba saturs un krājuma izpētes rezultāti nodrošinājuši kvalitatīvu saturu komunikācijas darba īstenošanai.
* Ekspedīciju rezultātā veikta iedzīvotāju aptaujāšana, atmiņu fiksēšana, objektu, tradīciju foto fiksācija.
* Sabiedrībai nodrošināta pieejamība jaunākajiem novada vēstures pētījumiem.
* Sekmēta lokālā piederība dzimtajam novadam.
 |

**3.prioritāte: Nodrošināt Alūksnes novada kultūrvēsturiskā mantojuma popularizēšanu, muzeja krājuma un pētniecības darba rezultātu pieejamību sabiedrībai, izmantojot efektīvas muzeja komunikācijas formas, veicinot sabiedrības izpratni par Alūksnes novada vēsturi.**

|  |  |  |  |
| --- | --- | --- | --- |
| **Nr.p.k.** | **Mērķi** | **Aktivitātes** | **Rezultāti** |
| 1. | **Sabiedrības interesēm atbilstošu un Alūksnes novada savdabību raksturojošu ekspozīciju un izstāžu veidošana** | * Veidot uz Muzeja krājuma kolekciju un uz citu pieejamo avotu izpēti balstītus ekspozīciju un izstāžu plānus un to saturu.
* Ekspozīciju un izstāžu saturā akcentēt Alūksnes novada nemateriāla un materiālā mantojuma savdabību, kā arī Muzeja noteiktos darbības virzienus.
* Izstrādāt un realizēt projektus papildus finansējuma piesaistei jauna Muzeja piedāvājuma radīšanai.
 | * Izveidotas kvalitatīvas, daudzveidīgas, novada unikalitāti raksturojošas un dažādu sabiedrības grupu interesēm atbilstošas ekspozīcijas un izstādes, kas balstītas uz Muzeja krājuma un pētnieciskā darba rezultātiem: 24 tematiskās muzeja izstādes; 3 pārveidotas/uzlabotas pastāvīgās ekspozīcijas; izveidota viena jauna pastāvīgā ekspozīcija; 2 digitālās izstādes; 3 ceļojošās izstādes; 1 vides izstāde; 7 ekspresizstādes; 15 privātpersonu deponējumu vai komercizstādes.
 |
| 2. | **Regulāru izglītojošo programmu piedāvājuma nodrošināšana, pieskaņojot mūžizglītības un izglītības vadlīniju standartiem** | * Dažādot Muzeja izglītojošo nodarbību un pasākumu piedāvājumu atbilstoši mērķauditorijas interesēm un vecumposmam.
* Izglītojošo nodarbību un pasākumu veidošanā izmantot krājuma izpētes rezultātus un uz Muzeja pētniecības darbu satura veidotas ekspozīcijas un izstādes.
* Sadarboties ar citiem Latvijas muzejiem, biedrībām, kultūras un radošajām industrijām, nodrošināt daudzveidīgu izglītojošo nodarbību un pasākumu piedāvājumu.
 | * Izveidots mūsdienīgs Muzeja izglītojošo nodarbību un pasākumu piedāvājums dažādām mērķauditorijām, kas balstīts uz Muzeja krājuma, pētniecības darba rezultātiem un vērsts uz sabiedrības kvalitatīvu brīvā laika pavadīšanu: gadā izstrādātas vismaz 7 jaunas izglītojošās programmas, organizētas publiskās ekskursijas vasaras sezonā, organizēti tradicionālie un tematiskie muzeja pasākumi.
 |
| 3. | **Muzeja piedāvājumu popularizēšana un informācijas pieejamības nodrošināšana apmeklētājiem** | * Izzināt Muzeja apmeklētāju viedokli par Muzeja piedāvājumu un kvalitāti, apkopot rezultātus un veikt uzlabojumus.
* Efektīvi izmantot esošās un meklēt jaunas komunikācijas un mārketinga metodes.
* Regulāri informēt sabiedrību par Muzeja piedāvājumu
 | * Pilnveidota un regulāri veikta sabiedrības viedokļa, interešu izpēte un analīze.
* Izveidoti ekspozīciju, izstāžu ceļveži, informatīvās lapas, bukleti, katalogi, popularizējot pētnieciskā darba rezultātus un Muzeja piedāvājumu: 2 ceļveži, 1 iespieddarbs, 5 bukleti, 1 katalogs.
* Muzeja piedāvājums popularizēts laikrakstos, Televīzijā, Radio, sociālo vietņu platformās.
* Izveidots mārketinga un komunikācijas aktivitāšu plāns.
* Apvienotas muzeju mājas lapas, lai Muzeja piedāvājums būtu ērti pieejams un pārskatāms.
 |

**4. prioritāte: Nodrošināt un popularizēt vietējo kultūrvēstures un dabas vērtību saglabāšanu un aizsardzību, veicinot autentiskas un mūsdienīgi lietderīgas un kvalitatīvas vides ainavas attīstību.**

|  |  |  |  |
| --- | --- | --- | --- |
| **Nr.p.k.** | **Mērķi** | **Aktivitātes** | **Rezultāti** |
| 1. | **Alūksnes Jaunās pils telpu sienu mākslinieciskā gleznojuma izpēte, pakāpeniska restaurācija un rekonstrukcija** | * Izpētē un realizācijā iesaistot nozaru speciālistus (vēsturniekus, restauratorus), veikt pils pirmā stāva sienu zondāžu un restaurācijas programmu izstrādi.
* Veikt daļēju pirmā stāva telpu sienu un griestu restaurāciju un rekonstrukciju.
* Veikt nestabilo un zudībai pakļauto sienu gleznojumu stiprināšanas darbus.
* Piesaistīt papildus finansējumu, piedaloties VKKF, Eiropas Savienības un citos projektu konkursos.
 | * Veikta Alūksnes Jaunās pils pirmā stāva telpu sienu mākslinieciskā gleznojuma izpēte.
* Īstenojot sagatavoto restaurācijas un konservācijas programmu, iegūts stabils sienu gleznojuma stāvoklis, kā arī oriģinālais vizuālais izskats pils kāpņu telpā.
* Atjaunots unikāls 19. gs. kultūrvēsturiskais mantojums.
* Radītas kvalitatīvas, vēsturiskajai situācijai atbilstošas reprezentatīvas telpas muzeja pasākumu organizēšanai.
 |
| 2. | **Alūksnes Muižas parka saglabāšana un atjaunošana, atbilstoši 18. gs. ainavu veidošanas mākslinieciski arhitektoniskajiem un filozofiskajiem principiem** | * Veikt Alūksnes Muižas parka topogrāfiju un dendroloģisko stādījumu detalizētu inventarizāciju, izpētē un realizācijā iesaistot nozaru speciālistus (dendrologus, ainavu arhitektus).
* Veikt Muižas parka dendroloģisko stādījumu atjaunošanu.
* Piesaistīt papildus finansējumu, piedaloties VKKF, Eiropas Savienības un citos projektu konkursos.
 | * Veikts pētījums par Alūksnes Muižas parka augu daudzveidību un izmaiņām dendroloģiskajā stādījumā.
* Izstrādāta Muižas parka stādījumu atjaunošanas koncepcija un veikta stādījumu atjaunošana.
* Atjaunots kultūrvēsturiskais mantojums, pietuvinot autentiskajai videi.
* Uzlabota dzīves un vides kvalitāte.
 |
| 3. | **Alūksnes un Jaunlaicenes muižu apbūves, Muižas parku, kā arī Vidzemes lauku sētas popularizēšana un iekļaušana tūrisma maršrutos nacionālā un starptautiskā mērogā** | * Nodrošināt regulāru izglītojošo nodarbību, lekciju un publisko ekskursiju piedāvājumu dažādām mērķgrupām.
* Reizi trīs gados organizēt Alūksnes Muižas parka svētkus “Daba runā uz cilvēku”, ik gadu “Pļaujas svētkus” Viktora Ķirpa Ates muzejā “Vidzemes lauku sēta”, reizi četros gados piedalīties Vispasaules Malēniešu svētkos un ik gadu piedalīties Jaunlaicenes Muižas svētkos.
* Popularizēt novada kultūrvēsturiskā mantojuma nozīmi un piedāvājumu plašsaziņas līdzekļos un starptautiskajās tūrisma izstādēs.
* Papildināt informatīvo stendu un izdales materiālu saturu ar tulkojumiem igauņu valodā.
 | * Palielinājies Muzeja un Muižas parku apmeklētāju skaits.
* Izveidots kopīgs tūrisma maršruts “Apceļo Alūksnes novada muzejus”.
 |

## 4. STRATĒĢIJAS IEVIEŠANAS UZRAUDZĪBA

Muzejā par Stratēģijas ieviešanu un izpildi atbild Muzeja direktors, kā arī attiecīgās Muzeja jomas speciālisti. Par kārtējo uzdevumu izpildi Muzeja darbinieki informē direktoru kopējās apspriedēs.

Muzeja darba stratēģisko mērķu īstenošana tiek saskaņota ar Alūksnes novada pašvaldību. Sasniegtie rezultāti, aktuālās problēmsituācijas un veicamie uzdevumi tiek izvērtēti Muzeja darba plānošanas sanāksmēs, Alūksnes novada pašvaldības iestāžu un kultūras iestāžu vadītāju sanāksmēs un atskaitēs novada pašvaldībai un LR Kultūras ministrijai.

Lai realizētu izvirzītos mērķus un uzdevumus, Muzejam ir izstrādātas Krājuma darba politika (1. pielikums), Pētniecības darba politika (2. pielikums) un Komunikācijas darba politika (3. pielikums)

*Pielikums Nr.1*

*Alūksnes novada muzeja darbības un*

*attīstības stratēģijai 2024. - 2028. gadam*

**Alūksnes novada muzeja**

# Krājuma darba politika 2024.-2028. gadam

*.*

 Krājuma politika informē, kā tiek veikts Muzeja\* darbs ar krājumu, nosaka veidu, kā Muzejs pārvalda krājumu, saskaņā ar Muzeja misiju, mērķiem un uzdevumiem.

**Krājuma darba mērķis**

 Muzeja krājuma darba mērķis ir saglabāt, pētīt un veidot Alūksnes novada materiālās un nemateriālās vēstures liecības, kas atspoguļo procesus, faktus un priekšmetus.

**Krājuma darba uzdevumi**

1. Veikt krājuma papildināšanu un izvērtēšanu atbilstoši Muzeja misijai, ieviešot aktīvus un mērķtiecīgus komplektēšanas principus.

2. Nodrošināt Muzeja kvalitatīvu krājuma saglabāšanu.

3. Turpināt darbu pie datu ievadīšanas Nacionālā muzeju krājuma kopkatalogā (turpmāk – NMKK), informācijas labošanas un priekšmetu digitalizācijas.

4. Veikt krājuma esības pārbaudes saskaņā ar grafiku.

## 1. ESOŠĀS POLITIKAS IZVĒRTĒJUMS

Muzeja Krājuma darba politika 2018. - 2023. gadam sekmējusi Muzeja misijai atbilstoša krājuma veidošanu, nodrošinot tā saglabāšanu, pieejamību un iekļaušanu Nacionālā muzeju krājuma apritē saskaņā ar izvirzītajiem stratēģiskiem mērķiem un uzdevumiem.

**Alūksnes novada muzejs**

Alūksnes novada muzejā nav ievērota regularitāte esības pārbaužu veikšanā. Pārskata periodā veiksmīgi inventarizēts uzkrāto jauniegūto priekšmetu skaits. Iegūtas krātuves telpas “Lazdiņās”, Jaunlaicenes pagastā, Alūksnes novadā lielizmēra priekšmetu glabāšanai.

 *\*Tekstā katra muzeja vienība atsevišķi - Alūksnes novada muzejs, Jaunlaicenes muižas muzejs „Malēnieša pasaule” un Viktora Ķirpa Ates muzejs „Vidzemes lauku sēta”, bet kopā – Muzejs.*

**Jaunlaicenes muižas muzejs “Malēnieša pasaule”**

Sekmīgi turpināta krājuma priekšmetu digitalizēšana un sākotnējo kļūdu novēršana NMKK. Izveidots jauns krājuma priekšmetu klasifikators, sadalot priekšmetus atbilstošās kolekciju grupās, vadoties pēc Nacionālā muzeju krājuma priekšmetu aprakstīšanas rokasgrāmatas 1. un 2. daļas. Iegūtas papildus krātuves telpas “Lazdiņās”, Jaunlaicenes pagastā, Alūksnes novadā, lielizmēra priekšmetu glabāšanai.

**Viktora Ķirpa Ates muzejs “Vidzemes lauku sēta”**

Pabeigta datu ievade NMKK par krājumā esošajiem priekšmetiem un ievadīti dati par jaunieguvumiem. Krājuma pieejamība nodrošināta, izmantojot dažādus komunikācijas metodes.

## 2. KRĀJUMA SATURA RAKSTUROJUMS UN IZVĒRTĒJUMS

**2.1. Krājuma satura raksturojums**

Muzeja krājums veidojies reorganizācijas rezultātā, apvienojot Alūksnes novada muzeja, Jaunlaicenes muižas muzeja “Malēnieša pasaule” un Viktora Ķirpa Ates muzeja “Vidzemes lauku sēta” krājumus. Muzeja krājums sastāv no pamatkrājuma, palīgkrājuma un apmaiņas krājuma. Kopējais Muzeja krājuma vienību skaits – 69 528, no tām 41 748 ir pamatkrājuma vienības (skaits uz 2023. gada 31. decembri). Krājums ir vispusīgs un bagāts, atbilstošs Muzeja misijai, aptver Alūksnes novada kultūrvēsturisko mantojumu, daudzveidīgi raksturo Alūksnes novada identitāti. Krājuma komplektācija veidota, lai dažādām sabiedrības grupām ar atšķirīgām interesēm būtu iespēja iegūt nepieciešamo informāciju.

Hronoloģiski Muzeja krājums aptver laika posmu no aizvēstures līdz mūsdienām. Lielākā daļa krājuma vienību attiecas uz 20. gs.

Priekšmeti kolekcijās ir sistematizēti pa priekšmetu veidiem, kolekcijas tiek papildinātas saskaņā ar “Noteikumiem par Alūksnes novada muzeja krājumu”.

**2.2. Muzeja krājumu veido šādas kolekcijas:**

* + - **Arheoloģijas kolekcija** aptver visa veida priekšmetus, kas datējami līdz 17. gs. Kolekcija tiek intensīvi papildināta ar novada teritorijā arheoloģiskajos izrakumus iegūtajiem priekšmetiem. Arheoloģiskie priekšmeti veido 14% no kopējā priekšmetu skaita. Arheoloģijas kolekcija tiek veidota tikai Alūksnes novada muzejā.
		- **Lietisko priekšmetu** **kolekcija** (Darba un sadzīves priekšmeti, Tekstilijas, Ieroči un ekipējums, Faleristika, Naudas un tās ekvivalenti). Kolekcijā ir iekļauti darba un amata rīki, kas sniedz ieskatu 19. – 20. gs. sākuma ļaužu ikdienā un raksturo Alūksnes pilsētas un novada teritorijas īpatnības, ir saistīti, lietoti vai darināti šajā teritorijā, tos lietojis vai darinājis novadnieks. Kolekcija tiek papildināta ar dažādiem darba un sadzīves priekšmetiem.

Tekstilijas apvieno dažāda veida apģērbus un to aksesuārus, interjera tekstilijas, kā arī karogus un atzinības vimpeļus. Kolekcija tiek papildināta ar tekstilijām, kas lietotas vai darinātas Alūksnes novadā, raksturo konkrēta laika perioda stilu un tendences.

Dažāda veida munīcijas, ieroču, ekipējuma, kā arī karavīru aizsargapbruņojuma un aprīkojuma papildināšana notiek fragmentāri un reti, pieņemot tikai ļoti labā stāvoklī esošus priekšmetus, kas piederējuši novadniekiem.

Kolekcija Naudas zīmes un monētas no dažādiem laika periodiem un teritorijām tiek papildināta ar Latvijas teritorijā lietotiem maksāšanas līdzekļiem, ja tie bijuši leģitīmi novada teritorijā, kā arī ar vērtspapīriem, kas lietoti vai piederējuši novadniekiem. Lietiskie priekšmeti sastāda 34% no kopējā priekšmetu skaita. Šī ir viena no lielākajām muzeja kolekcijām.

* + - **Rakstisko priekšmetu kolekcija** ir otra apjomīgākā krājuma kolekcija, kas sastāda 27% no kopējā priekšmetu skaita. Tā apvieno dažādus rakstisko priekšmetu veidus. Kolekcijā iekļauta ar privātpersonām, iestādēm, organizācijām un uzņēmumiem saistīta dokumentācija, dažāda veida iespieddarbi, rokraksti, kartogrāfiskie materiāli. Kolekcijā sistematizēti personu dokumenti, kas ietver visdažādākos personu apliecinošos dokumentus, saistītus ar dzimšanu, iesvētīšanu, laulībām, darba gaitām, izglītības iegūšanu un ar citām cilvēka dzīvē svarīgām norisēm.
		- **Audiovizuālo un IT priekšmetu kolekcija** apkopo fotogrāfijas, mākslas foto, stikla plašu un fotofilmu negatīvus, diapozitīvus, fotogrāfiju albumus, CD diskus un ierakstus. Audiovizuālie un IT priekšmeti sastāda 19% no kopējā priekšmetu skaita. Lielākoties kolekcija tiek papildināta ar fotogrāfijām. Alūksnes novada muzeja un Viktora Ķirpa Ates muzeja “Vidzemes lauku sēta” pamatkrājumā nepamatoti iekļautas krāsainās fotogrāfijas un fotokopijas.
		- **Tēlojošo priekšmetu kolekciju** veido glezniecības, tēlniecības, grafikas un dekoratīvās mākslas priekšmeti. Kolekcija tiek papildināta ar novadnieku veidotiem mākslas darbiem, atsevišķos gadījumos ar mākslas darbiem, kas piederējuši Alūksnes novada iedzīvotājiem. Plašāk pārstāvētie autori – Leo Kokle, Verners Cauka, Aleksandrs Šutka, Arvīds Zābers, Rauls Zitmanis, Liene Gusta un Zelma Lapiņa. Kolekcija sastāda 6% no kopējā priekšmetu skaita.

Muzeja pamatkrājumā ir iekļauti arī slikti saglabājušies priekšmeti, priekšmetu analogie eksemplāri un priekšmeti, kas izgatavoti ekspozīciju vajadzībām.

Izstrādāti Muzeja krājuma vienoti topogrāfiskie apzīmējumi, vienota novietojuma topogrāfiskā apzīmējuma pieraksta shēma. Jāatzīst, ka Muzeja krājuma atsevišķiem priekšmetiem kartotēkā nav uzrādīts/neprecīzs novietojuma topogrāfiskais apzīmējums, kuru nepieciešams precizēt krājuma uzskaites kartotēkā esības pārbaudes laikā.

**2.3. Krājuma raksturojošās tēmas**

**Alūksnes novada muzejs:**

* Alūksnes pilsētvide: tās apbūve, arhitektūras pieminekļi, vides un dabas objekti;
* Alūksnes novada personības;
* Alūksnes novada politiskā, saimnieciskā dzīve, kultūra un izglītība;
* Alūksnes muižas vēsture: apbūve, Fītinghofu dzimta, Muižas parks;
* Alūksnes arheoloģiskie pieminekļi un arheoloģiskajos izrakumos atrastās senlietas;
* 7. Siguldas kājnieku pulks;
* Totalitāro režīmu īstenotās represijas.

**Jaunlaicenes muižas muzejs “Malēnieša pasaule”:**

* Jaunlaicenes muiža no 1747. gada līdz 1920. gadam;
* Muižu apsaimniekošana 18. un 19. gs.;
* Opekalna draudzes muižas;
* Vietējo amatnieku un zemnieku izgatavotie sadzīves priekšmeti, audumi, apģērbi, apavi un darbarīki 19. gs. 2. puse, 20. gs.;
* Lopkopība, lauksaimniecība un ražojumu pārstrādes nozare;
* Muižas un sabiedrība “padomju laikos”;
* Muižas un sabiedrība 20. gs. beigās, 21. gs. sākumā.
* Malēniešu valodas izloksne.

**Viktora Ķirpa Ates muzejs “Vidzemes lauku sēta’’:**

* Kalncempju pagasta un citu Zeltiņu luterāņu draudzes teritorijā esošo pagastu vēsture un kultūra;
* Kalncempju pagastā un novadā dzimušo un dzīvojošo mākslinieku darbība un viņu mākslas darbi;
* Darba rīki un iekārtas lauku sētā, latviešu zemnieka dzīve, darbs, sadzīve, tradīcijas.

**2.4. Muzejs nekrāj**

Krājumā netiek pieņemti dabas priekšmeti, ierobežota iespēja ir pieņemt krājumā liela izmēra priekšmetus, kuriem ir sarežģīti nodrošināt atbilstošus saglabāšanas apstākļus, piemēram, transportlīdzekļus, mašīnas un iekārtas.

**2.5. Atsavināšana no Muzeja krājuma**

Muzeja krājuma priekšmeti nav atsavināti un atsavināšana netiek plānota. Pārskata periodā no Alūksnes novada muzeja palīgkrājuma izņemts 1 priekšmets, no Viktora Ķirpa Ates muzeja “Vidzemes lauku sēta” palīgkrājuma izņemtas 10 vienības, izņemšanas pamatojums ir esības pārbaudes rezultāts: priekšmeti neatgriezeniski bojāti, neatbilst misijai.

Pēc akreditācijas komisijas ieteikuma Viktora Ķirpa Ates muzejā “Vidzemes lauku sēta” pārskatīts priekšmetiem piešķirtais statuss, priekšmeti no palīgkrājuma pārlikti pamatkrājumā.

 Muzeja krājumā nepietiekami veikta kolekciju priekšmetu zinātniskā izpēte. Jaunlaicenes muižas muzejā “Malēnieša pasaule” un Viktora Ķirpa Ates muzejā “Vidzemes lauku sēta” nav vēsturnieka amata vietas. Līdz ar to Jaunlaicenes muižas muzejā “Malēnieša pasaule” nav uzsākts darbs pie zinātniskās kartotēkas veidošanas, savukārt Viktora Ķirpa Ates muzejā “Vidzemes lauku sēta” zinātniskā izpēte veikta nepietiekamā apjomā.

Uzsākta Muzeja krājuma iekšējās datubāzes izstrāde, kas tiek regulāri papildināta un pilnveidota. Datubāzes uzdevums ir padarīt vieglāku un ātrāku orientēšanos Muzeja krājumā, dodot plašākas iespējas gan Muzeja speciālistiem, gan pētniekiem atrast precīzu un pilnīgu informāciju par interesējošām tēmām Muzeja krājumā.

**2.6. Krājuma papildināšanas kritēriji**

* Atbilstība Muzeja misijai.
* Priekšmeta atbilstība kādai no kolekcijām un iespēja tās pilnveidot.
* Priekšmeta nozīmīgums un potenciāls izmantošanai muzeja pētniecības, komunikācijas darbā.
* Priekšmeta narativitāte un unikalitāte, atspoguļojot Alūksnes novada vēsturi.
* Priekšmeta saglabāšanas pakāpe un tā saglabāšanas iespējas.
* Krājuma komplektēšanas norise saskaņā ar izvirzītajām zinātniski pētniecības darba tēmām, plānotajām ekspozīcijām un izstādēm.

### 2.7. Krājuma papildināšanas metodes ir noteiktas Muzeja Krājuma noteikumos:

* Dāvinājumi no fiziskām un juridiskām personām (dominējošā krājuma papildināšanas metode).
* Pārņemšana no publiskām un privātām institūcijām.
* Ekspedīcijas, kas tiek rīkotas pētniecības tēmu ietvaros.
* Pirkumi.

## 3. KRĀJUMA PAPILDINĀŠANAS TĒMAS UN PRIORITĀTES

**3.1. Krājuma komplektēšana**

2024. - 2028. gada periodā nolemts veidot apzinātu, Muzeja misijas īstenošanai un komplektēšanas politikai atbilstošu krājuma papildināšanu, par prioritāri izvirzot šādus galvenos virzienus:

* Atbilstība un saistība ar Alūksnes novada vēsturi.
* Priekšmeta nozīmīgums un potenciāls izmantošanai Muzeja komunikācijas un pētniecības izpētes darbā, ekspozīciju un izstāžu saturam nepieciešamo priekšmetu komplektēšana.
* Pētniecības vadlīnijas un gada pētniecības tēmas:
* “Novada stāstu mozaīka” (Alūksnes mozaīka, Jaunlaicenes muižas stāsti, Kalncempju pagasta stāsti);
* “Novada industriālais mantojums” (Dzirnavas Alūksnes novadā, Dzirnavas Opekalna draudzes teritorijā, Ottes dzirnavas);
* “Novada garīgā pasaule” (Kapusvētku tradīcijas Alūksnes pusē, Reliģiskā dzīve Opekalna teritorijā dažādos laikos, Zeltiņu baznīca);
* “Aroda lietpratēji mūsu novadā” (Alūksnes novada fotogrāfi, Radošie malēnieši – aroda lietpratēji, Kalncempju pagasta pasta vēsture);
* “Novadnieki, mūsu novada vērtības” (Ievērojami novadnieki, Ilga Vanaga un Aleksandrs Šutka, Malēnijas teritorija, malēniešu valoda, dzīves uztvere un tradīcijas).

Krājumu plānots papildināt ar materiālo un nemateriālo mantojumu, kas sniedz ieskatu Alūksnes novada industriālajā vidē un saimnieciskajā darbībā, kā arī atspoguļo malēniešu savdabīgo identitāti, valodu, sadzīvi un to tradīcijas.

**4. KRĀJUMA SAGLABĀŠANA**

**4.1. Krātuvju raksturojums**

Priekšmetu tīrīšanu veic galvenais krājuma glabātājs un krājuma glabātāji. Priekšmetu aprūpe iespējama visu gadu tam paredzētā telpā.

Pakāpeniski tiek uzlaboti krājuma priekšmetu glabāšanas apstākļi, nomainot esošo iesaiņojumu pret atbilstošu – bezskābes papīru un kartonu, nekrāsotu, nebalinātu kokvilnas audumu, neaustu tekstilu.

 Krātuvē “Lazdiņas”, Jaunlaicenes pagastā, Alūksnes novadā, ir iekārtota priekšmetu pirmapstrādes telpa. Nākamajā darbības periodā telpas plānots aprīkot ar apsardzes un ugunsdrošības signalizācijas sistēmu, kā arī uzlabot kvalitatīvus saglabāšanas apstākļus priekšmetiem, nodrošinot un kontrolējot atbilstošus mikroklimata apstākļus.

Viktora Ķirpa Ates muzejā “Vidzemes lauku sēta” iegādāti 2 metāla plaukti Darba un sadzīves kolekciju priekšmetu glabāšanas apstākļu uzlabošanai. Alūksnes novada muzejā un Viktora Ķirpa Ates muzejā “Vidzemes lauku sēta” nepieciešams uzlabot interjera tekstiliju glabāšanas apstākļus, iegādājoties atbilstošu glabāšanas iekārtu.

**4.2. Krājuma konservācija un restaurācija**

Muzeja pamatbudžetā nav līdzekļu apjomīgai priekšmetu restaurācijai. Atsevišķu krājuma priekšmetu restaurācijas darbu finansēšanai tiek sagatavoti projektu pieteikumi VKKF projektu konkursos. Muzejā nav sava restauratora, restaurācijas darbus veic citu institūciju atestēti restauratori. Restaurācijai tiek izvēlēti jau ekspozīcijās esošie priekšmeti, un tādi, kurus plānots eksponēt, kā arī arheoloģiskie priekšmeti, to saglabātības nodrošināšanai. Izvērtējot primāri restaurējamos priekšmetus, galvenokārt tiek ņemta vērā priekšmetu saglabātības pakāpe un tās pasliktināšanās temps. 2023. gada decembrī Muzeja darbinieki piedalījās Latvijas Restauratoru biedrības seminārā “Materiālā kultūras mantojuma saglabāšana muzeja krājumā, tā izpēte un monitorings”, lai gūtu zināšanas par restaurācijas nozares aktualitātēm un noteiktu primāri restaurējamos priekšmetus. Alūksnes novada muzeja krājuma kolekciju izvērtēšanas rezultātā novērtēts krājuma saglabāšanas stāvoklis. Piesaistot speciālistus, darbs pie Muzeja krājuma kolekciju novērtēšanas jāturpina, tas uzlabotu priekšmetu saglabātību un vizuālo pievilcību, kā arī jāizstrādā krājuma priekšmetu restaurācijas un konservācijas plāns.

Iespēju robežās Muzeja krātuvēs ir nodrošināts mikroklimats. Priekšmetu saglabātības nodrošināšanai ilgtermiņā, būtiska ir krātuvju aprīkošana ar klimata kontroles sistēmu.

**5. KRĀJUMA PIEEJAMĪBA UN IZMANTOŠANA**

Muzeja krājums ir pieejams un izmantojams sabiedrībai dažādos veidos. Muzejs savu krājumu izmanto sabiedrības izglītošanā par Alūksnes novada vēsturi. Ekspozīcijās tiek eksponēti gan priekšmetu oriģināli, gan to kopijas. Izvēloties eksponēt priekšmetus no fotomateriālu, dokumentu un iespieddarbu kolekcijas, tiem tiek izgatavotas digitālās kopijas.

Izglītojošās nodarbībās tiek izmantoti oriģinālie priekšmeti, visbiežāk lietoti palīgkrājuma priekšmeti vai pamatkrājuma, ja tajā ir vairāki identiski priekšmeti.

Neeksponētās krājuma vienības izmantošanu muzejā ikvienam interesentam nodrošina krājuma glabātāji, iepriekš piesakot interesējošo tēmu vai priekšmetu. Pētnieku vajadzībām tiek izgatavotas digitālās kopijas. Muzejs atbalsta citu institūciju pētniekus, novadpētniekus un studentus, kas dod ieguldījumu muzeja krājuma izpētē. Plašākai sabiedrībai pieejamāku informāciju par Muzeja krājuma priekšmetiem nodrošina NMKK.

Iepriekšējā plānošanas periodā pieprasījums deponēt Muzeja priekšmetus bija neliels. Deponējuma skaita samazināšanos ietekmējusi muzeju reorganizācija. Priekšmeti, kas iepriekš uzskaitīti kā deponētie, pēc muzeju reorganizācijas tiek reģistrētie kā izmantotie priekšmeti. Muzeja krājuma priekšmeti tiek deponēti, sadarbojoties ar vietējām institūcijām vai citiem akreditētiem muzejiem. Ja iespējams, deponēšanai tiek izmantoti palīgkrājuma priekšmeti, ja analogu priekšmetu palīgkrājumā nav, deponē pamatkrājuma priekšmetus.

Alūksnes novada muzejs, popularizējot krājuma priekšmetus, katru mēnesi muzeja mājaslapā [www.aluksnespils.lv](http://www.aluksnespils.lv) publicē pētnieciskās rubrikas: “Mēneša priekšmets”, “Novadnieki iedvesmo”, “Alūksnes mozaīka”, “Alūksnes ēku stāsti 2”. Alūksnes novada muzejā ir izveidota izglītojošā nodarbība “Krājuma pētnieks”, kas ļauj pirmsskolas un skolas vecuma bērniem iepazīt un izzināt muzeja krājumu.

Pārskata periodā Jaunlaicenes muižas muzejs “Malēnieša pasaule” krājuma priekšmetus popularizējis sociālā tīkla platformā *Facebook* muzeja lapā, rubrikās “Kas tas tāds?” un “Zini vai mini, kas atrodas melnajā kastē?”. Ir izstrādāta izglītojoša nodarbība skolas vecuma bērniem “Muzejā caur ķēķa durvīm”, kurā tiek veicināta izpratne par muzeju kā svarīgu kultūrvēsturiskā mantojuma glabātāju un popularizētāju.

Viktora Ķirpa Ates muzejs “Vidzemes lauku sēta” turpina veidot ikmēneša pētniecisko rubriku “Neredzamais krājuma priekšmets”, publicējot to sociālo tīklu platformā *Facebook* muzeja lapā, ar mērķi popularizēt un iepazīstināt ar neeksponētajiem krājuma priekšmetiem.

**6. KRĀJUMA DIGITALIZĀCIJA**

Sistemātiski tiek veikta metadatu fiksēšana un digitālo attēlu vai kopiju veidošana un datu ievade. NMKK ievadīti jaunieguvumu metadati un digitālie attēli gan pamatkrājuma, gan palīgkrājuma priekšmetiem. NMKK uz 2023. gada 31. decembri pieejami dati par 23 648 krājuma priekšmetiem jeb 34% no kopējā Muzeja krājuma priekšmetu skaita. Lai arī darbs NMKK notiek sistemātiski, intensīvāk jāturpina darbs pie krājuma priekšmetu ievades un pielikumu pievienošanas. Viktora Ķirpa Ates muzejam “Vidzemes lauku sēta” jāturpina darbs pie ierakstu kvalitātes uzlabošanas NMKK.

Digitalizāciju Muzejā veic galvenais krājuma glabātājs un krājuma glabātāji ar muzejā pieejamajiem tehniskiem resursiem, ievērojot visas nepieciešamās NMKK izstrādātās rokasgrāmatas vadlīnijas.

Pārskata periodā ERAF projekta “Kultūras mantojuma satura digitalizācija 1. un 2. kārtā” digitalizēti Muzeja krājuma 3795 priekšmeti (Alūksnes novada muzejs – 1501; Jaunlaicenes muižas muzejs “Malēnieša pasaule” – 1081; Viktora Ķirpa Ates muzejs “Vidzemes lauku sēta” – 1213).

**6.1. Digitalizācijas plāns**

|  |  |
| --- | --- |
| Gads | Digitalizējamo priekšmetu skaits |
| 2024 | 1600 |
| 2025 | 1600 |
| 2026 | 1600 |
| 2027 | 1600 |
| 2028 | 1600 |

**7. KRĀJUMA DARBA PROBLĒMAS UN PRIORITĀTES**

### 7.1. Problēmas:

1. Apgrūtināta kopējā krājuma satura apzināšana efektīvai krājuma izmantošanai.

2. Jaunlaicenes muižas muzejā “Malēnieša pasaule” un Viktora Ķirpa Ates muzejā “Vidzemes lauku sēta” nav novērtēts krājuma kolekciju stāvoklis, krājuma glabāšanas apstākļi, priekšmetu novērtēšana, restaurācijas un konservācijas nepieciešamība, nav izstrādāts krājuma restaurācijas un konservācijas plāns.

3. Mikroklimata nodrošināšana krātuvēs.

4. Jauniegūtās krātuves telpas nav aprīkotas ar apsardzes ugunsdrošības signalizāciju.

5. NMKK ievadīts neliels apjoms no kopējā Muzeja krājuma vienību skaita.

6. Neregulāra esības pārbaužu veikšana.

**7.2. Prioritātes:**

1. Izveidot kvalitatīvu kopējā krājuma pārvaldības sistēmu, ērti lietojamu gan Muzeja speciālistiem, gan pētniekiem un citiem interesentiem.

2. Piesaistīt nozares speciālistus, restauratorus priekšmetu restaurācijai un konservācijai.

3. Nodrošināt un kvalitatīvi uzlabot krājuma glabāšanas un uzturēšanas apstākļus.

4. Turpināt krājumā esošo priekšmetu ievadi NMKK, jauniegūtos priekšmetus inventarizēt, izmantojot NMKK sistēmu, uzlabot ierakstu kvalitāti, tā nodrošinot krājuma neeksponētās daļas pieejamību sabiedrībai.

5. Veikt regulāras esības pārbaudes atbilstoši noteiktajam grafikam.

**8. KRĀJUMA DARBA PAREDZAMIE REZULTĀTI**

**8.1. Kvantitatīvie rādītāji**

|  |  |  |  |  |  |  |
| --- | --- | --- | --- | --- | --- | --- |
| Nr. | Krājuma darbs | 2024 | 2025 | 2026 | 2027 | 2028 |
| 1. | Jauniegūto krājuma vienību skaits | 500 | 700 | 700 | 700 | 700 |
| 2. | Konservēto un restaurēto priekšmetu skaits | 2 | 5 | 7 | 8 | 10 |
| 3. | Izmantoto krājuma vienību skaits | 2500 | 2500 | 2500 | 2500 | 2500 |
| 4. | Kopkatalogā ievadīto vienību skaits | 1600 | 1600 | 1600 | 1600 | 1600 |
| 5. | No krājuma deponēto vienību skaits | 20 | 70 | 70 | 70 | 70 |

*Pielikums Nr.2*

*Alūksnes novada muzeja darbības un*

*attīstības stratēģijai 2024.-2028. gadam*

**Alūksnes novada muzeja**

# Pētniecības darba politika

Alūksnes novada muzeja pētniecības darba politika izstrādāta, vadoties pēc Muzeja\* misijas, krājuma kolekciju iespējām, kā arī sabiedrības vajadzībām un interesēm. Pētniecības darba politika nosaka tos darbības principus, kas nodrošina komunikācijas vajadzībām pietiekamu Muzeja rīcībā esošā materiāla pētniecību.

**Pētniecības darba mērķis:**

Pētīt Alūksnes novada materiālo un nemateriālo kultūrvēsturisko mantojumu, izvērtēt un popularizēt tā nozīmību, veicinot iedzīvotāju izpratni par novada vēstures vērtību un nozīmi, lepnumu un piederības sajūtu novadam.

**Pētniecības darba uzdevumi:**

1. Pētīt, apkopot un sistematizēt informāciju par vēstures norisēm Alūksnes novadā no aizvēstures līdz mūsdienām.
2. Veikt Muzeja krājuma kolekciju zinātnisko inventarizāciju, krājuma sistematizāciju, Muzeja priekšmetu izpēti un zinātnisko aprakstu kartotēku sastādīšanu.
3. Papildināt un pilnveidot izrakstu, personu un objektu kartotēkas, izmantojot pētniecības procesā arhīvos, bibliotēkās, muzejos, ekspedīcijās izzinātos avotus.
4. Rakstīt referātus, sagatavot publikācijas, vadīt lekcijas par pētāmajām tēmām, sniedzot patiesu, ar faktiem apstiprinātu informāciju.
5. Sniegt mutiskas un rakstiskas konsultācijas par dažādiem novada kultūrvēsturi raksturojušiem tematiem.
6. Organizēt ekspedīcijas, nodrošinot pētniecības materiālu un krājumu kolekciju papildināšanu, balstoties uz Muzeja krājuma komplektēšanas politiku un zinātniskās izpētes rezultātiem.

*\*Tekstā katra muzeja vienība atsevišķi - Alūksnes novada muzejs, Jaunlaicenes muižas muzejs „Malēnieša pasaule” un Viktora Ķirpa Ates muzejs „Vidzemes lauku sēta”, bet kopā – Muzejs.*

1. Veidot uz Muzeja krājuma kolekciju un uz citu pieejamo avotu izpēti balstītu izglītojošo programmu, ekspozīciju un izstāžu plānus un to saturu, nodrošināt to realizāciju.
2. Veidot ekspozīciju, izstāžu ceļvežu, informatīvo lapu, bukletu un katalogu saturu.

**1. Pētniecības darba raksturojums**

**1.1. Pētniecības tēmu izvēles kritēriji**

Muzejā pētniecības darba tēmas tiek izvēlētas un izvērtētas Muzeja darbinieku sanāksmēs un Krājuma komisijas sēdēs, pamatojoties uz šādiem kritērijiem:

* Muzeja misiju un darbības uzdevumiem;
* Muzeja pētniecības darba virzieniem un pārskata periodā izvirzītajām vadlīnijām;
* Tēmas aktualitāti vēstures notikumu kontekstā;
* Mērķauditorijas, sadarbības iestāžu un individuālo pieprasījumu;
* Ievērojamu personu jubilejām;
* Gadskārtu svētkiem un atceres dienām;
* Krājumā esošo priekšmetu apjomu par pētāmo tēmu;
* Tēmas izpētes izmaksu atbilstību Muzeja budžeta iespējām.

**1.2. Pētniecības darba objekti**

Muzeja pētniecības darba objekts ir Alūksnes novada vēsture. Ņemot vērā katra muzeja specifiku, noteikti 3 pētniecības darba virzieni:

**Alūksnes novada muzeja** pētniecības darba virziens ir Alūksnes pilsētas un novada vēsture: politiskās, saimnieciskās, sabiedriskās un kultūras norises.

**Jaunlaicenes muižas muzeja “Malēnieša pasaule”** pētniecības darba virziens ir Opekalna draudzes vēsturiskā teritorija un Malēnijas teritorija – sadzīve, kultūra un tradīcijas.

**Viktora Ķirpa Ates muzeja “Vidzemes lauku sēta”** pētniecības darba virziens ir Kalncempju pagasta un citu Zeltiņu luterāņu draudzes teritorijā esošo pagastu vēsture, izcilu novadnieku dzīve un darbība.

**2. Galvenās pētniecības tēmas**

**Alūksnes novada muzejā:** Alūksnes pilsētvide: tās apbūve, arhitektūras pieminekļi, vides un dabas objekti; Alūksnes novada personības; Alūksnes novada politiskā, saimnieciskā dzīve, kultūra un izglītība; Alūksnes muižas vēsture: apbūve, Fītinghofu dzimta, Muižas parks; Alūksnes novada arheoloģiskie pieminekļi un arheoloģiskajos izrakumos atrastās senlietas; 7. Siguldas kājnieku pulks; Totalitāro režīmu īstenotās represijas.

**Jaunlaicenes muižas muzejā “Malēnieša pasaule”**: Opekalna draudzes teritorijā ietilpstošās 12 muižas, to teritorijas, pusmuižas, zemnieku sētas; Jaunlaicenes muižas apbūve, apsaimniekošana, muižniecības un zemnieku sadzīve; Baronu fon Volfu dzimta; Malēnijas teritorija, malēniešu valoda, dzīves uztvere un tradīcijas; novadnieki – ievērojamas personības un viņu dzīvesstāsti; vietējo iedzīvotāju dzīvesveids un nodarbošanās.

**Viktora Ķirpa Ates muzejā “Vidzemes lauku sēta”**: Zeltiņu draudzes teritorija; Ottes muiža un dzirnavas; Kalncempju pagasts: sadzīve, tradīcijas, ciemi, dzimtu stāsti, mājvietas; Skolas Kalnamuižas teritorijā; novadnieki pētāmajā teritorijā.

**3. Pētniecības darba īstenotāji un resursi**

**Alūksnes novada muzejā** vēsturnieks un ekspozīciju un izstāžu kurators, kā arī citi muzeja un pieaicinātie nozaru speciālisti.

**Jaunlaicenes muižas muzejā “Malēnieša pasaule”** izglītojošā darba un darba ar apmeklētājiem vadītājs, struktūrvienības vadītājs un krājuma glabātājs, pieaicinātie nozaru speciālisti, novadpētnieki, vietējie iedzīvotāji, skolēni un studenti.

**Viktora Ķirpa Ates muzejā “Vidzemes lauku sēta”**: izglītojošā darba un darba ar apmeklētājiem vadītājs, struktūrvienības vadītājs, krājuma glabātājs, pieaicinātie nozares eksperti, interesenti, pētnieki, studenti, skolēni.

**3.1.** **Pētniecības darba bāze**

Muzejā pieejams daudzveidīgs pētniecības materiālu kopums: nozares literatūra, kartotēkas, ekspedīciju pieraksti, kā arī pa tēmām strukturēti pētniecības materiālu apkopojumi.

Tēmas tiek strukturētas pēc laika periodiem, nozarēm un jomām (politiskā, saimnieciskā, kultūras un izglītības dzīve, izcili novadnieki u.c.). Muzeja pētniecības materiālu tēmas ir dažāda apjoma, un tās iespēju robežās tiek papildinātas ar jaunu informāciju.

Ar apkopoto pētniecības materiālu interesenti var iepazīties pie Muzeja speciālistiem: vēsturnieka, izglītojošā darba un darba ar apmeklētājiem vadītājiem, krājuma glabātājiem.

Galvenie pētniecības darba avoti:

* Muzeja krājums, kura izpētes rezultāti izmantoti, veidojot un papildinot ekspozīcijas, tematiskās izstādes un pasākumus, publikācijas, izglītojošās nodarbības un lekcijas;
* Muzeja pētniecības materiāli par tēmām, kartotēkas;
* Ekspedīciju materiāli, iedzīvotāju atmiņas;
* Citu muzeju krājums un pētniecības materiāli;
* Arhīvu resursi (Latvijas Nacionālais arhīvs, Latvijas Valsts vēstures arhīvs, Alūksnes zonālais valsts arhīvs, Tartu Universitātes bibliotēkas arhīvs, Rundāles pils muzeja arhīvs);
* Bibliotēku resursi;
* Latvijas Nacionālās digitālās kolekcijas;
* Latviešu folkloras krātuve;
* Privātpersonu kolekcijas un arhīvi;
* Informācija dažādos medijos.

**4. Pētniecības darba problēmas un no tām izrietošās prioritātes**

**Alūksnes novada muzeja** **pētniecības darba problēmas un no tām izrietošās prioritātes:**

Pētniecības darba problēma ir muzejā pētīto vēstures notikumu hronoloģiskās secības pārrāvumi un nevienmērīgums. Muzejā apkopots apjomīgs skaits liecību un pētījumu par revolūciju norisēm, Pirmo un Otro pasaules karu, savukārt maz pētījumu veikts par vācu okupācijas laiku, kā arī vēstures notikumiem Alūksnē 1990. gados, kas skaidrojams ar padomju ideoloģijas pamatnostādnēm. No padomju ideoloģijas izriet arī tas, ka muzeja krājumā ir nepietiekams apjoms Latvijas Republikas laika liecību, kuras, kvalitatīva pētniecības darba veikšanai, ir jāmeklē citās pētniecības institūcijās. Lai problēmu novērstu, turpmāk pētniecības darbu izstrāde jāveic atbilstoši pētniecības darba virzieniem un pārskata periodā izvirzītajām vadlīnijām. Mērķtiecīgi jāveic krājuma kolekciju izpēte un zinātniskā inventarizācija, palielinot kvantitatīvos rādītājus. Pētniecības gaitā nozīmīga loma būs arī vietējo iedzīvotāju līdzdalībai. Nākamajā darbības periodā plānots organizēt ekspedīcijas, apkopot laikabiedru atmiņas un mērķtiecīgi papildināt krājuma un pētniecības materiālus ar jaunām liecībām par nepilnīgi pētītajām tēmām.

**Jaunlaicenes muižas muzeja “Malēnieša pasaule”** **pētniecības darba problēmas un no tām izrietošās prioritātes:**

Muzejā nav speciālista ar atbilstošu izglītību pētniecības darba veikšanai, kas rada papildus darba slodzi pārējiem muzeja speciālistiem. Kā prioritāte tiek izvirzīta sadarbības veicināšana ar vēsturniekiem, novadpētniecības speciālistiem, skolēniem un studentiem.

Telpu trūkums ierobežo esošo pētniecības darbu rezultātu atspoguļošanu ekspozīcijās un izstādēs. Muzeja uzdevums ir vairāk strādāt pie citu komunikācijas formu izmantošanas – digitālajām izstādēm un publikācijām.

**Viktora Ķirpa Ates muzejs “Vidzemes lauku sēta” pētniecības darba problēmas un no tām izrietošās prioritātes:**

Muzejā nav speciālista ar atbilstošu izglītību pētniecības darba veikšanai, kas rada papildus darba slodzi pārējiem muzeja speciālistiem. Kā prioritāte tiek izvirzīta sadarbības veicināšana ar vēsturniekiem, novadpētniecības speciālistiem, skolēniem un studentiem.

Nav izveidota mērķtiecīga sadarbība pētniecības jautājumos ar citām atmiņu un pētniecības institūcijām.Nepietiekošā apjomā tiek veikta krājuma zinātniskā izpēte, jo lielāks laika resurss tiek ieguldīts apmeklētāju apkalpošanā.

Lai turpmāk nodrošinātu kvalitatīvu un pilnvērtīgu pētniecības darbu, kā prioritāte tiek izvirzīta sadarbības veicināšana ar citām pētniecības institūcijām un to speciālistiem.

Lai nākamajā plānošanas periodā uzlabotu Muzeja pētniecības darba kvalitāti, plānots, ka Alūksnes novada muzeja vēsturnieks veiks visa Muzeja krājuma kolekciju izpēti un zinātnisko inventarizāciju.

**5. Paredzamie pētniecības darba rezultāti**

Pētniecības darba rezultātā plānots veidot ekspozīciju un izstāžu plānus, izstrādāt lekcijas, izglītojošo nodarbību un pasākumu scenārijus, veidot stāstījumus un sagatavot publikācijas. Pēc pieprasījuma sagatavot informāciju citu muzeju pētniekiem un citiem interesentiem. Pēc krājuma zinātniskās inventarizācijas, veidot aprakstus par izpētītajām kolekcijām vai apakškolekcijām, turpināt veidot un uzturēt pētniecības materiālu kartotēku.

**5.1. Gada pētniecības tēmas**

Lai turpmākajā periodā pētniecības tēmas nedublētos, būtu pārskatāmas, pētījumu klāsts tiktu papildināts ar līdz šim neizpētītām, sabiedrībai aktuālajām vēstures tēmām, nākamajam pārskata periodam noteiktas Muzeja kopīgās pētniecības vadlīnijas: “Alūksnes novada mozaīka”; “Novada industriālais mantojums”; “Novada garīgā pasaule”; “Aroda lietpratēji mūsu novadā”; “Novadnieki, mūsu novada vērtības”, kurām pakārtotas vairākas gada pētniecības tēmas. Pētniecības tēmu izstrādes laiks katram muzejam ir atšķirīgs, taču tā satura realizēšanai jānotiek plānošanas perioda ietvaros.

**5.1.1. Alūksnes novada muzejs**

Pētniecības tēmas:

* “Alūksnes mozaīka” (pētniecības laiks 2021. - 2025.);
* “Dzirnavas Alūksnes novadā” (pētniecības laiks 2024. - 2025.);
* “Kapusvētku tradīcijas Alūksnes pusē” (pētniecības laiks 2025. - 2026.);
* “Alūksnes novada fotogrāfi” (pētniecības laiks 2026. - 2027.);
* “Ievērojami novadnieki” (pētniecības laiks 2027. - 2028.).

Paredzamie pētniecības darba rezultāti:

* Grāmata “Alūksnes mozaīka”, publikācija periodikā, lekcija;
* Ceļojošā izstāde “Seno dzirnavu stāsts”, publikācija periodikā, izglītojošā nodarbība, lekcija;
* Izstāde “Pieminot”, publikācija periodikā, lekcija;
* Izstāde “Būt fotogrāfam”, publikācija periodikā, izglītojošā nodarbība, lekcija;
* Izstāde “Novadnieki iedvesmo”, publikācija periodikā, lekcija;
* Publikācijas: katru mēnesi muzeja mājaslapā un sociālo tīklu platformā *Facebook* publicētas rubrikas: “Mēneša krājuma priekšmets”, “Novadnieki iedvesmo”, “Alūksnes mozaīka”, “Alūksne skaitļos, faktos, notikumos” un “Alūksnes ēku stāsti”. Rubrikas “Novadnieki iedvesmo” un “Alūksnes ēku stāsti” publicētas vietējā laikrakstā “Alūksnes un Malienas Ziņas”. Jaunas ekspozīcijas vai apjomīgas izstādes pētnieciskā tēma izdota kataloga, bukleta vai ceļveža formātā. Apjomīgāks pētniecības darba rezultāts vienu reizi darbības periodā apkopots grāmatas formātā;
* Pētnieciskās ekspedīcijas: “Alūksnes pilsētvide”, “Alūksnes novada dzirnavas”, “Kapusvētki Alūksnes novadā”, “Alūksnes foto darbnīcas”, “Ievērojamu novadnieku dzimtās mājas”;
* Kartotēkas: plānošanas periodā gadā paredzēts izveidot 15 izrakstu, 15 personu, 15 objektu kartītes un 30 zinātniskās kartītes.

**5.1.2. Jaunlaicenes muižas muzejs “Malēnieša pasaule”**

Pētniecības tēmas:

* “Dzirnavas Opekalna draudzē” (pētniecības laiks 2025. - 2026.);
* “Muzikanti Opekalna draudzē” (pētniecības laiks 2027. - 2028.);
* “Jaunlaicenes muiža, tās apsaimniekošana, muižniecības un zemnieku sadzīve” (pētniecības laiks 2024. - 2028.);
* “Malēnijas teritorija, malēniešu valoda, dzīves uztvere un tradīcijas” (pētniecības laiks 2024. - 2028.);
* “Krājuma priekšmeti un jaunieguvumi” (pētniecības laiks 2024. - 2028.).

Paredzamie pētniecības darba rezultāti:

* Izstāde “Dzirnavas Opekalna draudzē”, publikācija periodikā;
* Izstāde “Muzikanti Opekalna draudzē”, publikācija periodikā;
* Pastāvīgās ekspozīcijas “Jaunlaicenes muiža” pārveide, izglītojošā nodarbība;
* Izstāde “Malēniešu kāršu spēle “Puns” senāk un tagad”;
* Izstāde “Malēniešu dzīves ainiņas dažādās publikācijās”, izglītojošā nodarbība;
* Grāmata “Malēniešu kāršu spēle “Puns””;
* Publikācijas: muzeja mājaslapā publicētas rubrikas “Neatkarības cīņas 1919. gadā virzienā no Apes uz Alūksni”, “Jaunlaicenes muiža”; sociālo tīklu platformā *Facebook* rubrikas “Krājuma priekšmeti un jaunieguvumi” un “Malēnieša valoda”;
* Pētniecības ekspedīcijas: “Dzirnavas Opekalna draudzes teritorijā”, “Reliģiskā dzīve Opekalna teritorijā”.

**5.1.3. Viktora Ķirpa Ates muzejs “Vidzemes lauku sēta”**

Pētniecības tēmas:

* “Kalncempju pagasta stāsti” (pētniecības laiks 2023. - 2024.);
* “Ottes dzirnavas” (pētniecības laiks 2024. - 2025.);
* “Zeltiņu baznīca” (pētniecības laiks 2025. - 2026.);
* “Kalncempju pagasta pasta vēsture” (pētniecības laiks 2026. - 2027.);
* “Novadnieki Aleksandrs Šutka un Ilga Vanaga” (pētniecības laiks 2027. -2028.).

Paredzamie pētniecības darba rezultāti:

* Izstāde “Kalncempju pagasta stāsti”, publikācija periodikā;
* Vides izstāde par Ottes dzirnavām, publikācija periodikā;
* Izstāde “Zeltiņu baznīcai 200”, publikācija periodikā;
* Izstāde “Mans pastnieks”, publikācija periodikā, izglītojošā nodarbība;
* Izstādes “Aleksandrs Šutka”’ un “Ilga Vanaga”, publikācija periodikā;
* Publikācijas: sociālo tīklu platformā *Facbook* publicēta rubrika “Neredzamais muzeja krājums”, kurā apkopota informācija un fotogrāfijas par krājuma priekšmetiem, kas nav eksponēti;
* Pētnieciskās ekspedīcijas: “Kalncempju pagasta cilvēki”, “Zeltiņu baznīcas draudze”, “Kalncempju pasta vēsture un pastnieki”.

*Pielikums Nr.3*

*Alūksnes novada muzeja darbības un*

*attīstības stratēģijai 2024.-2028. gadam*

**Alūksnes novada muzeja**

# Komunikācijas darba politika 2024.-2028. gadam

Komunikācijas darba politika tiek izstrādāta un realizēta saskaņā ar Muzeja\* misiju, krājuma un pētniecības darba politikām, kā arī analizējot apmeklētāju vēlmes un sabiedrības aktualitātes.

**Komunikācijas darba mērķis**

Nodrošināt Alūksnes novada kultūrvēsturiskā mantojuma popularizēšanu, Muzeja krājuma un pētniecības darba rezultātu pieejamību sabiedrībai, izmantojot efektīvas Muzeja komunikācijas formas, veicinot sabiedrības izpratni par Alūksnes novada vēsturi un tās unikalitāti Latvijas kultūrvēstures kontekstā.

**Komunikācijas darba uzdevumi**

1. Veidot kvalitatīvas, daudzveidīgas, novada unikalitāti raksturojošas un dažādu sabiedrības grupu interesēm atbilstošas ekspozīcijas un izstādes, kas balstītas uz Muzeja krājumu un pētniecības darba rezultātiem.

2. Nodrošināt regulāru izglītojošo nodarbību piedāvājumu formālās, neformālās un mūžizglītības ietvaros, balstoties uz muzeja krājuma un pētniecības darba rezultātiem, kvalitatīvu ekspozīciju un izstāžu saturu.

3. Piedāvāt mūsdienīgu un izglītojošu Muzeja pasākumu piedāvājumu, kas balstīts uz Muzeja krājumu un pētniecības darba rezultātiem un vērsts uz sabiedrības izglītošanu un kvalitatīvu brīvā laika pavadīšanu.

4. Veicināt Muzeja atpazīstamību sabiedrībā un popularizēt Muzeja ekspozīcijas, izstādes, izglītojošās nodarbības, pasākumus (turpmāk – Muzeja piedāvājums) un nodrošināt ērtu informācijas pieejamību apmeklētājiem, izmantojot esošās un meklējot jaunas komunikācijas un mārketinga metodes.

*\*Tekstā katra muzeja vienība atsevišķi - Alūksnes novada muzejs, Jaunlaicenes muižas muzejs „Malēnieša pasaule” un Viktora Ķirpa Ates muzejs „Vidzemes lauku sēta”, bet kopā – Muzejs.*

5. Sadarboties ar citiem Latvijas muzejiem, biedrībām, kultūras un radošajām industrijām, māksliniekiem, kolekcionāriem, nodrošinot daudzveidīgu izstāžu un pasākumu piedāvājumu Alūksnes novadā, veicinot profesionālās mākslas, dabas un kultūrvēstures nozaru pieejamību reģionos.

6. Veikt regulāru sabiedrības viedokļa un interešu izpēti un analīzi.

7. Izstrādāt un realizēt projektus papildus finansējuma piesaistei un jauna Muzeja piedāvājuma radīšanai.

**Komunikācijas darba raksturojums**

Muzeja komunikācijas darbu īsteno septiņi speciālisti: Alūksnes novada muzejā - ekspozīciju un izstāžu kurators, izglītojošā darba un darba ar apmeklētājiem vadītājs un klientu apkalpošanas speciālists; Jaunlaicenes muižas muzejā “Malēnieša pasaule” un Viktora Ķirpa Ates muzejā “Vidzemes lauku sēta” – struktūrvienības vadītāji un izglītojošā darba un darba ar apmeklētājiem vadītāji. Komunikācijas darba īstenošanai, atbilstoši kompetencei, tiek piesaistīti arī citi Muzeja speciālisti, kā arī dažādi nozaru speciālisti (dizaineri, pētnieki, radošo industriju pārstāvji u.c.). Ekspozīciju un izstāžu kurators veic daļēju Muzeja komunikācijas darba pārraudzību. Reizi trijos mēnešos tiek organizēta kopēja sanāksme, lai pārrunātu darba plānus un aktualitātes.

**I EKSPOZĪCIJAS UN IZSTĀDES**

**1.1. EKSPOZĪCIJU UN IZSTĀŽU DARBA RAKSTUROJUMS**

**1.1.1. Ekspozīciju un izstāžu tēmas**

Muzeja pastāvīgo ekspozīciju un tematisko izstāžu tēmas izriet no katra Muzeja darbības virziena.

**Alūksnes novada muzeja** pastāvīgo ekspozīciju un izstāžu tēmas vēsta par: Alūksnes pilsētvidi, tās apbūvi, arhitektūras pieminekļiem, vides un dabas objektiem; Alūksnes novada personībām; Alūksnes novada politisko, saimniecisko, kultūras un izglītības dzīvi; Alūksnes muižas vēsturi: apbūvi, Fītinghofu dzimtu, muižas parku; Alūksnes novada arheoloģiskajiem pieminekļiem un arheoloģiskajos izrakumos atrastajām senlietām; 7. Siguldas kājnieku pulku un Totalitāro režīmu īstenotajām represijām.

**Jaunlaicenes muižas muzejs “Malēnieša pasaule”** pastāvīgo ekspozīciju un izstāžu tēmas vēsta par Jaunlaicenes muižas apbūvi, apsaimniekošanu un sadzīvi; Baronu fon Volfu dzimtu, Opekalna draudzes teritorijā ietilpstošajām 12 muižām, zemnieku mājām; Malēnijas kultūrvēsturisko mantojumu: malēniešu valodu, dzīves uztveri un tradīcijām; Novadnieku dzīvesstāstiem un nodarbošanos pētāmajā teritorijā.

**Viktora Ķirpa Ates muzejs “Vidzemes lauku sēta”** pastāvīgo ekspozīciju un izstāžu tēmas vēsta par Zeltiņu draudzes vēsturisko teritoriju: Ottes muižu un dzirnavām; Kalncempju pagasta sadzīvi, tradīcijām, ciemiem, dzimtu stāstiem un mājvietām; Skolām Kalnamuižas teritorijā; Novadniekiem pētāmajā teritorijā.

**1.1.2. Ekspozīciju un izstāžu veidi**

Muzejs saviem apmeklētājiem piedāvā pastāvīgās ekspozīcijas un tematiskās izstādes, digitālās izstādes Muzeja mājas lapās un ceļojošās izstādes. Lai nodrošinātu atsevišķu krājuma kolekciju pieejamību konkrētai mērķgrupai un informatīvi bagātinātu muzeja tematiskos pasākumus, Muzejs veido arī nelielas ekspresizstādes. Ekspozīcijas un izstādes veidotas, izmantojot pētniecības darba un Muzeja krājuma materiālus. Alūksnes novada muzejs un Viktora Ķirpa Ates muzejs “Vidzemes lauku sēta” organizē arī privātkolekciju, citu muzeju vai institūciju veidotas izstādes un komercizstādes.

**1.1.2.1. Alūksnes novada muzeja pastāvīgās ekspozīcijas**

* **“Fītinghofu zelta dzīsla Alūksnē”** – stāsts par Fītinghofu dzimtu un tās atstāto mantojumu Alūksnē. Ekspozīcijas pamatā fotomateriāli un citas vizuālas un tekstuālas liecības no muzeja krājuma un pētniecības darba materiāliem. Ekspozīcija atklāta 2018. gadā.
* **“Laikmetu mielasts”** – vēstures ekspozīcijā atspoguļoti seši nozīmīgi Alūksnes, Latvijas un pasaules vēstures laika posmi: Alūksnes senvēsture; Viduslaiki un Jaunie laiki; Muižas laiki; Latvijas Republikas laiks; Okupācijas laiks; Atmoda un Latvijas Republikas laiks. Ekspozīcijā apskatāma liela daļa priekšmetu no muzeja krājuma, kā arī privātpersonu deponējumi. Saturs veidots, balstoties uz pētniecības darba materiāliem. Ekspozīcija atklāta 2014. gadā Igaunijas - Latvijas – Krievijas pārrobežu sadarbības programmas finansētā projekta “Arheoloģija, vara un sabiedrība: sadarbība arheoloģiskā mantojuma saglabāšanā” ietvaros. 2021. gadā ekspozīcija saturiski papildināta un vizuāli pārveidota.
* **“Livonijas ordeņa pils Alūksnē (Marienburgā). Zemē apraktā sāls”** – arheoloģijas ekspozīcija ļauj ieskatīties laikā, kad Livonijas ordeņa pils Alūksnē bija nozīmīgs pierobežas aizsargpostenis un šī reģiona lielākā sāls krātuve. Ekspozīcija tematiski sadalīta vairākās daļās: pils vēsture, kultūrslānis, arheoloģiskie izrakumi, karošana, būvniecība, amatniecība, sadzīve, nauda. Ekspozīcijā eksponētas aptuveni 300 senlietas, kuras papildina vizualizācijas, kas sniedz priekšstatu par to, kā atradums izskatījās vai paskaidro tā pielietojumu. Ekspozīcija atklāta 2022. gadā, piesaistot Valsts Kultūrkapitāla fonda finansējumu.
* **“Leo Kokle. Mākslinieka istaba”** – mākslas ekspozīcija, kas veltīta izcilā, tautā populārā un mīlētā gleznotāja piemiņai. Ekspozīcija izveidota 1980. gadu sākumā. 2014. gadā ekspozīcija uzlabota vizuāli, piesaistot profesionālu dizaineri un VKKF.
* **“Helēnas dziedājums”** – multimediāla ekspozīcija, kas vēsta par baronu Fītinghofu dzimtu un viņu atstāto mantojumu Alūksnē. Ekspozīciju veido Andras Manfeldes dzejproza (oriģināldarbs), kuras pamatā izmantoti Alūksnes novada muzeja pētniecības darba materiāli, Arta Gāgas oriģinālmūzika un fotomateriāli no muzeja digitālā krājuma. Ekspozīcija baudāma restaurētajā Klavieru istabā, kas pārsteidz ar iluzoriem sienu gleznojumiem, piesātinātām krāsu gammām un ampīra stilā rotātām vēsturiskajām durvīm. Ekspozīcija atklāta 2021. gadā, realizējot pārrobežu projektu Nr. LV-RU-008 “630 verstis pilnas sajūtām”/ “630 Versts Full of Feelings/Versts of Feelings”.

Šobrīd uzsākts darbs pie jaunas pastāvīgās ekspozīcijas par deportācijām “Drūmākās lappuses Latvijas valsts vēsturē. Deportācijas” izveides un realizācijas. Ekspozīciju plānots atklāt 2025. gada martā.

**Alūksnes novada muzeja izstādes**

**Tematiskās muzeja izstādes**

* **“No trimdas Latvijā – Austras Lindes 120 tautu meitu miniatūras”** – izstādi veido 120 miniatūras lelles latviešu tautas tērpos, kurus 20. gs. 80. gados darinājusi trimdā ASV dzīvojusī novadniece Austra Linde. Izstāde ir deponēta no privātpersonas un papildināta ar muzeja krājuma priekšmetiem. Izstāde atklāta 2018. gadā. Izstādes eksponēšanas termiņš pagarināts līdz 2026. gadam.
* **“Neogotikas pērle”** – izstāde stāsta par Alūksnes Jaunās pils vēsturi un iepazīstina ar mākslinieciski vērtīgo iekštelpu dekoratīvā gleznojuma mākslas stiliem. Izstādes saturs balstīts uz pētniecības darba un muzeja krājuma materiāliem. Izstāde atklāta 2023. gadā pārrobežu (ārējo robežu) sadarbības programmas 2014.-2020.gadam projekta “Sajūtu pilnas verstis Austrumlatvijā”/“Versts Full of Feelings in Eastern Latvia”/ VERSTS OF FEELINGS 2” ietvaros.
* **“Ar vienu spalvas vilcienu”** – izstāde iepazīstina ar 20. gs. glītrakstīšanas rakstāmpiederumiem un glītrakstiem. Ikviens izstādes apmeklētājs var pamēģināt rakstīt burtus vai vārdus ar tinti un rakstāmspalvu. Izstādē aplūkojamie priekšmeti ir no Alūksnes novada muzeja un Jaunlaicenes muižas muzeja “Malēnieša pasaule” krātuvēm. Izstāde atklāta 2023. gada decembrī. Plānotais eksponēšanas termiņš – 2024. gada jūnijs.

**Ceļojošās izstādes**

* **“No miesta līdz pilsētai”** - izstāde ļauj izzināt Alūksnes vēsturi no 19. gs. beigām, kad tā vēl bija miests Krievijas impērijas sastāvā, līdz pilsētas tiesību iegūšanas brīdim 1920. gada 2. janvārim. Izstāde atvērta 2019. gadā. Papildus ceļojošai izstādei tiek piedāvāts metodiskais materiāls skolēniem.
* **“Laika pavediens”** – izstādē apskatāmas padomju laika lelles košos, krāsainos adītos tērpos. Lellēm tērpus darinājusi Viktorija Lamberte, iedvesmojoties no kādreizējā modes žurnāla “Rīgas Modes”. Leļļu kolekciju Alūksnes novada muzejs dāvinājumā saņēma 2019. gadā.
* **“Maskošanās tradīcijas”** – izstādē eksponētas Jevgēņijas Kiļupes papjē mašē tehnikā veidotās sejas maskas un Alūksnes Mākslas skolas audzēkņu zīmējumi, kas tapuši iedvesmojoties no latviešu tautas tradīcijām – maskotajiem gājieniem. Masku kolekciju Alūksnes novada muzejs dāvinājumā saņēma 2022. gadā.

**Digitālās izstādes muzeja mājas lapā**

* **“Aiz Tēvzemes robežas”** – izstāde iepazīstina ar 12 personībām, viņu ģimeņu likteņstāstiem. Tie vēsta par dažādiem vēstures notikumiem – kara gaitām, deportācijām un dzīvi izsūtījumā, bēgļu gaitām un dzīvi trimdā, kā arī karjeras iespējām svešumā. Lai arī šie stāsti bijuši galvenokārt dramatiski, piedzīvoti arī laimīgi brīži un atgriešanās dzimtenē.
* **“Kad emocijām nav robežu”** – izstādē apskatāmas fotogrāfijas, kurās atspoguļoti 20. gs. Alūksnes novada priecīgi ikdienas mirkļi, svinīgi notikumi, atpūtas brīži, svētki un radošas aktivitātes, kas liek pasmaidīt ikvienam.

**1.1.2.2. Jaunlaicenes muižas muzeja “Malēnieša pasaule”** **pastāvīgās ekspozīcijas**

* **“Jaunlaicenes muiža”** – ekspozīcija stāsta par muižas apsaimniekošanu, sadzīvi, zemnieku dzīvi, sodiem un tiesu procesiem, kā arī par baronu fon Volfu dzimtu. Ekspozīcijas saturs balstīts uz pētniecības un krājuma darba materiāliem. Ekspozīcija atvērta 2013. gadā, papildināta 2020. gadā.
* **“Malēnieša pasaule”** - stāsts par malēniešu zemes rašanos, robežām, valodu, īpaši akcentējot malēnieša pasaules kārtības sapratni, kas atšķiras no kristiešu viedokļa, malēnieša pārsteidzošās spējas, talantu un rakstura īpašības, kas malēnieti dara atšķirīgu no citiem latviešiem. Ekspozīcijas saturu veido pētniecības darba materiāli un krājuma priekšmeti. Ekspozīcija atvērta 2020. gadā ar VKKF finansiālu atbalstu.

**Jaunlaicenes muižas muzeja “Malēnieša pasaule” izstādes**

**Tematiskās muzeja izstādes**

* **“Ja es nebūtu no šīs puses jeb novadnieku galerija”** – stāsta par šajā pusē dzimušām personām, kuras ar savu profesionālo darbību kļuvušas slavenas ne tikai Latvijā, bet arī pasaulē. Izstādes saturu veido pētniecības darba un krājuma darba materiāli. Izstāde atvērta 2023. gadā.
* **“Malēniešu raksturs jeb ak, prieks, ak, lustes, ak, borģele**!” – izstāde eksponēta muzeja pagalmā. Tā atspoguļo malēnieša raksturu un dzīves uztveri. Lai izzinātu izstādes saturu, apmeklētājiem nepieciešama aktīva līdzdarbošanās. Izstāde izveidota 2018. gadā ar VKKF finansiālu atbalstu.
* **“Malēnija pasakās un teikās”** – izstādē var iepazīties ar teikām par apkārtnes ievērojamākajiem un interesantākajiem objektiem, kā arī materiāliem no malēniešu folkloras krātuves. Izstāde atklāta 2023. gadā.

**Vides izstāde**

* **“Jaunlaicenes muižas apbūve”** – izstāde izvietota Jaunlaicenes muižas parka teritorijā un apmeklētājus iepazīstina ar muižas apbūvi un ēkām. Izstāde muižas parka teritorijā atklāta 2017. gadā sadarbībā ar Jaunlaicenes pagasta pārvaldi.

**Digitālā izstāde muzeja mājaslapā**

* **“No Vaidavas līdz Melnupei jeb Opekalna draudzes muiža”** – izstāde pieejama muzeja mājaslapā. Tā iepazīstina ar senajām Opekalna draudzes teritorijā esošajām muižām, to teritorijām un zemnieku sētām.

**1.1.2.3. Viktora Ķirpa Ates muzeja “Vidzemes lauku sēta”** **pastāvīgās ekspozīcijas**

* **“Vidzemes lauku sēta”** – brīvdabas ekspozīcija, kurā var aplūkot 11 ēkas un priekšmetus, kas raksturo 19. gs. beigu un 20. gs. lauku sētas ikdienu: lauku tehniku, zirgu inventāru, vairākus desmitus iekšdedzes motoru, amatnieku darba rīkus un citus darba rīkus. Ekspozīcija atvērta 1985. gadā un laika gaitā papildināta.
* **“Kalncempju vēstures lappuses”** – ekspozīcija vēsta par Kalncempju pagasta vēsturi un godina vietējos iedzīvotājus. Ekspozīcija atklāta 2016. gadā.

Viktora Ķirpa Ates muzejs “Vidzemes lauku sēta” 2 – 3 reizes gadā piedāvā apmeklētājiem tematiskās muzeja veidotās izstādes.

**1.1.3. Ekspozīciju un izstāžu eksponēšanas ilgums**

Ekspozīciju un izstāžu eksponēšanas ilgums katrā no Muzeja vienībām ir atšķirīgs. To ietekmē pieejamās ekspozīciju un izstāžu telpas, finansējums, aktualitāte un apmeklētāju pieprasījums.

**Alūksnes novada muzejā** pastāvīgās ekspozīcijas eksponēšanas periods ir no 7 līdz 10 gadiem. Tuvojoties ekspozīcijas noslēguma termiņam, tiek strādāts pie ekspozīcijas uzlabošanas, to vizuāli un saturiski pārveidojot vai papildinot. Parasti pastāvīgā ekspozīcija tiek pagarināta vēl uz 7 līdz 10 gadiem. Pēc tam tiek uzsākts darbs pie jaunas pastāvīgās ekspozīcijas izveides. Tematisko izstāžu, kas balstītas uz pētniecības darba un muzeja krājuma materiāliem, eksponēšanas laiks ir no 2 līdz 3 gadiem. Ilglaicīgo, informatīvo izstāžu eksponēšanas termiņš ir no 5 līdz 7 gadiem. Tuvojoties izstādes perioda beigām, tiek lemts par izstādes aktualitāti. Digitālajām izstādēm nav noteikts konkrēts eksponēšanas termiņš, to nosaka aktualitāte un pieprasījums. Arī ceļojošajām izstādēm nav noteikts eksponēšanas termiņš. To nosaka aktualitāte, pieprasījums un izstādes nolietojums. Ekspresizstāžu eksponēšanas termiņš ir dažas dienas, pielāgojot aktivitātei. Privātpersonu vai citu institūciju deponēto izstāžu termiņš ir no 2 līdz 6 mēnešiem.

**Jaunlaicenes muižas muzeja “Malēnieša pasaule”** pastāvīgo ekspozīciju eksponēšanas periods ir 10 gadi. Tuvojoties ekspozīcijas noslēguma termiņam, tiek domāts par to pārveidošanu un modernizēšanu. Regulāri tiek veikta ekspozīcijas atjaunošana, papildināšana un krājuma priekšmetu apsekošana un nomaiņa. Tematisko izstāžu, kas balstītas uz pētniecības darba un muzeja krājuma materiāliem, eksponēšanas laiks ir 2 gadi. Ekspresizstāžu eksponēšanas termiņš ir pāris dienas, izvietojot tās muzeja telpās vai ārpus muzeja, papildinot kādu pasākumu, tā veicinot pētniecības darba pieejamību plašākai sabiedrībai. Digitālajai izstādei muzeja mājaslapā nav noteikts konkrēts eksponēšanas termiņš, jo aktualitāte saglabājas visu laiku.

**Viktora Ķirpa Ates muzejam “Vidzemes lauku sēta”** pastāvīgās ekspozīcijas tiek papildinātas un uzlabotas reizi 2 gados. Tematisko izstāžu, kas balstītas uz pētniecības darba un krājuma darba materiāliem, kā arī privātpersonu un citu institūciju deponēto izstāžu termiņš ir no 1 līdz 3 mēnešiem.

**1.1.4. Ekspozīcijās un izstādēs izmantotie objekti**

Muzejs savās ekspozīcijās un izstādēs galvenokārt eksponē priekšmetus no Muzeja krājuma. Nepieciešamības gadījumā konkrēti priekšmeti tiek deponēti no privātpersonām vai citiem muzejiem. Priekšmetiem, kuru stāvoklis nepieļauj eksponēšanu, tiek izgatavotas replikas vai digitālās kopijas, kas nepieciešamas tēmas vēstījuma nodošanai. Digitālajās izstādēs, kas pieejamas Alūksnes novada muzeja un Jaunlaicenes muižas muzeja “Malēnieša pasaule” mājaslapās, tiek izmantoti digitalizēti eksponāti no Muzeja krājuma.

**1.1.5. Ekspozīciju un izstāžu veidošana**

Katra Muzeja vienība individuāli izstrādā ekspozīciju un izstāžu plānus un saturu, balstoties uz kopējām pētniecības vadlīnijām un izvirzītajām gada tēmām. Plāni tiek apstiprināti kopējā sanāksmē, kurā piedalās visi Muzeja speciālisti. Ekspozīcijas un izstāžu sagatavošanas process balstās uz daudzveidīgu sadarbību starp Muzeja speciālistiem un ekspozīcijas/izstādes mērķauditoriju, iesaistot to informācijas iegūšanā un priekšmetu meklēšanā privātkolekcijās un citu muzeju krājumos. Ekspozīciju un atsevišķos gadījumos arī izstāžu veidošanā tiek pieaicināti dizaineri un citu nozaru speciālisti, kas pēc dizainera izstrādātā grafiskā un tehniskā projekta nodrošina ekspozīciju vai izstāžu realizāciju.

**Alūksnes novada muzejā** ekspozīciju un izstāžu kurators izstrādā ekspozīciju un izstāžu grafiku, atbild par to nepārtrauktību, uzturēšanu un pilnveidošanu, kopā ar vēsturnieku veic pētniecisko darbu, kas saistīts ar ekspozīciju un izstāžu tēmu, izstrādā ekspozīciju un izstāžu tematiskos struktūrplānus, veido vizuālo noformējumu, kopā ar krājuma glabātāju atlasa priekšmetus no krājuma, pēc nepieciešamības sadarbojas ar citiem nozaru speciālistiem, raksta projektus finansējuma piesaistei ekspozīciju realizācijai.

**Jaunlaicenes muižas muzeja “Malēnieša pasaule”** izglītojošā darba un darba ar apmeklētājiem vadītājs izstrādā izstāžu grafiku, atbild par to nepārtrauktību, uzturēšanu un pilnveidošanu, kopā ar struktūrvienības vadītāju veic pētniecisko darbu, kas saistīts ar ekspozīciju un izstāžu tēmu, izstrādā izstāžu tematiskos struktūrplānus un veido vizuālo noformējumu, kopā ar krājuma glabātāju atlasa priekšmetus no krājuma, pēc nepieciešamības sadarbojas ar citu nozaru speciālistiem.

**Viktora Ķirpa Ates muzejā “Vidzemes lauku sēta”** izglītojošā darba un darba ar apmeklētājiem vadītājs un struktūrvienības vadītājs izstrādā izstāžu grafiku, atbild par to nepārtrauktību, uzturēšanu un pilnveidošanu, izglītojošā darba un darba ar apmeklētājiem vadītājs veic pētniecisko darbu, kas saistīts ar izstāžu tēmu, izstrādā izstāžu tematisko struktūrplānu un kopā ar struktūrvienības vadītāju veido vizuālo noformējumu, kopā ar krājuma glabātāju atlasa priekšmetus no krājuma, pēc nepieciešamības struktūrvienības vadītājs sadarbojas ar citu nozaru speciālistiem.

Alūksnes novada muzeja ekspozīciju un izstāžu kurators iesaistās struktūrvienību jaunu pastāvīgo ekspozīciju veidošanā un realizācijā.

**1.1.6. Ekspozīciju un izstāžu finansējums**

Ekspozīciju uzlabošanas darbi un tematisko izstāžu realizācija galvenokārt tiek īstenota no Muzeja pieejamā gada budžeta. Pastāvīgo ekspozīciju vai lielāka apjoma izstāžu realizēšanai tiek sagatavoti un iesniegti projektu pieteikumi VKKF finansējuma piesaistīšanai. Projektu līdzfinansējumu sedz Alūksnes novada pašvaldība. Alūksnes novada pašvaldības Centrālās administrācijas Īpašumu pārvaldības un attīstības nodaļa realizē dažādus Eiropas Savienības programmu projektus. Lai īstenotu konkrētas ieceres attiecīgās nozares projektā, arī Muzejam ir iespēja iesaistīties.

**1.2. EKSPOZĪCIJU UN IZSTĀŽU NOVĒRTĒJUMS**

**Alūksnes novada muzejā** pastāvīgās ekspozīcijas un izstādes ir izvietotas muzeja pirmajā stāvā, kāpņu telpā, otrajā stāvā un divās izstāžu zālēs muzeja pagalma ēkās (vasaras sezonā). Alūksnes novada muzeja ekspozīciju un izstāžu saturs ir piemērots dažādām mērķgrupām. Veidojot ekspozīcijas un izstādes, tiek domāts par saistošu vizuālo materiālu, kā arī bagātīgu informatīvo materiālu tiem apmeklētājiem, kuri padziļināti vēlas izzināt tēmu. Atsevišķās ekspozīcijās un izstādēs ir pieejama interaktīva darbošanās. Vizuālais noformējums veidots mākslinieciski un ir estētiski viegli uztverams ikvienam apmeklētājam. Pastāvīgo ekspozīciju veidošanā tiek piesaistīts dizainers. Iepriekšējā pārskata periodā atklātas divas jaunas pastāvīgās ekspozīcijas, viena slēgta un divas tika uzlabotas, lai tās būtu apmeklētājiem saistošas un atbilstu mūsdienu prasībām.

**Jaunlaicenes muižas muzeja “Malēnieša pasaule”** divās publiski pieejamajās telpās ir izvietotas pastāvīgās ekspozīcijas, bet muzeja priekštelpā, kur atrodas muzeja kase, daļa telpas ir atvēlēta tematiskajām muzeja izstādēm. Muzeja kasi no izstādes vietas atdala saliekama starpsiena, uz kuras arī tiek veidotas informatīvas izstādes.

Jaunlaicenes muižas muzeja pastāvīgās ekspozīcijas un izstādes vairāk ir piemērotas pieaugušo auditorijai, jo satur bagātīgu informatīvo materiālu, tādēļ muzeja speciālisti dažādām mērķgrupām piedāvā ekspozīcijas un izstādes iepazīt caur izglītojošām nodarbībām. Muzeja speciālisti katrai ekspozīcijai un izstādei pievieno dažādas, tēmai atbilstošas, izglītojošas un izzinošas spēles un nodarbes, tā darot saistošu muzeja apmeklējumu dažādām vecuma grupām vienlaicīgi.

Izstādes tiek veidotas tā, lai būtu gan uzrunājošs vizuālais materiāls (priekšmeti, ilustrācijas un fotogrāfijas), gan bagātīgs informatīvais materiāls. Izstāžu vizuālo noformējumu izdomā un realizē muzeja speciālisti, izmantojot dažādas metodes un materiālus, lai rezultātā izstāde būtu estētiski baudāma. Par izstāžu noformējumu no muzeja apmeklētājiem un citu muzeja speciālistiem tiek saņemtas pozitīvas atsauksmes. Pastāvīgo ekspozīciju veidošanā, ja nepieciešams, tiek piesaistīts dizainers.

Pastāvīgā ekspozīcija “Jaunlaicenes muiža” ir vizuāli novecojusi, tāpēc ir nepieciešams to uzlabot un modernizēt.

**Viktora Ķirpa Ates muzeja “Vidzemes lauku sēta”** viena no pastāvīgajām ekspozīcijām “Vidzemes lauku sēta” ir izvietota vienpadsmit ēkās muzeja teritorijā. Otra pastāvīgā ekspozīcija “Kalncempju vēstures lappuses” ir pieejama administrācijas ēkā “Klēts”. Muzeja tematikās izstādes tiek eksponētas ēkas “Laidars” izstāžu zālē. Ekspozīcijas un izstādes ir piemērotas visu vecumgrupu individuālajiem apmeklējumiem, tūristu grupām un izglītības iestāžu audzēkņu kolektīviem. Pārskata periodā tika uzsākts darbs pie vizuālā noformējuma un saturiskā materiāla papildināšanas pastāvīgajai ekspozīcijai “Vidzemes lauku sēta”.

**1.3. EKSPOZĪCIJU DARBA PROBLĒMAS UN PRIORITĀTES**

**1.3.1. Alūksnes novada muzejs**

Problēmas:

* Daļēji nolietojusies un novecojusi materiāli tehniskā bāze (podesti, molberti, vitrīnas un manekeni), kā arī divās izstāžu zālēs būtu nepieciešams nomainīt apgaismojuma sistēmu;
* Āra ekspozīcijā “Nesenās pagātnes liecinieki”, kas izvietota “Medņukalnā”, Zeltiņu pagastā, Alūksnes novadā, nav pieejams informatīvais materiāls par ekspozīciju;
* Krājuma priekšmetu vienību ierobežota pieejamība par izstādes vai ekspozīcijas tēmu;
* Izstāžu zāļu skaita samazinājums, vienu no zālēm pielāgojot izglītojošo nodarbību īstenošanai.

Prioritātes:

* Realizēt dažādu veidu tematiskās izstādes, popularizējot pētniecības darba un muzeja krājuma materiālus;
* Ekspozīciju un izstāžu realizācijai piesaistīt finansējumu, sagatavojot projekta pieteikumus VKKF;
* Piesaistīt dažādu nozaru speciālistus, veidojot un realizējot ekspozīcijas un izstādes;
* Uzlabot un pilnveidot esošās pastāvīgās ekspozīcijas un ilglaicīgās izstādes;
* Pilnveidot materiāli tehnisko bāzi ekspozīciju un izstāžu veidošanā: apgaismojuma sistēmas, vitrīnas, molbertus, podestus, manekenus;
* Pilnveidot darbinieku zināšanas un prasmes par mūsdienu ekspozīciju un izstāžu veidošanu, regulāri apmeklējot kursus, seminārus, piedaloties pieredzes apmaiņas pasākumos un konsultējoties ar citiem muzejiem.

**1.3.2. Jaunlaicenes muižas muzejs “Malēnieša pasaule”**

Problēmas un prioritātes:

* Muzeja telpu trūkums liedz iespēju izveidot vēl vienu pastāvīgo ekspozīciju par Opekalna baznīcu, draudzi, mācītājiem un kapsētu. Nākamā darbības periodā viena no prioritātēm ir rast iespēju šo ekspozīciju izveidot digitālā formātā muzejā;
* Muzeja izstāžu telpu trūkums un specifika (tās vienlaikus ir arī nodarbību, lekciju un pasākumu telpa) liedz tās pilnvērtīgi izmantot krājuma priekšmetu izstādēm. Tādēļ, kā viena no prioritātēm nākamajā darbības periodā, tiek noteikta ceļojošo izstāžu un digitālo izstāžu veidošana muzeja mājaslapā;
* Pastāvīgās ekspozīcijas “Jaunlaicenes muižas” mākslinieciskais noformējums ir novecojis un nepieciešams rast finansējumu tā uzlabošanai;
* Darbinieku skaita samazināšana un mainība iepriekšējā darbības periodā radīja papildus noslodzi esošajiem speciālistiem, līdz ar to finansējuma piesaistei netika veltīts pietiekoši daudz laika. Muzejs plāno piesaistīt nozaru speciālistus gan pētniecībā, gan ekspozīciju mākslinieciskajā noformēšanā.

**1.3.3. Viktora Ķirpa Ates muzejs “Vidzemes lauku sēta”**

Problēmas:

* Pastāvīgās ekspozīcijas ēkās nepietiekams un novecojis apgaismojums. Muzeja teritorijā nav āra apgaismojuma. Pasākumu norises laikā teritorijā tiek izliktas lāpas, lai kaut nedaudz teritorija tiktu izgaismota;
* Ekspozīciju ēkās visiem eksponētājiem priekšmetiem nav anotāciju, paskaidrojošu ievadtekstu, kā arī ir novecojis vizuālais noformējums.

Prioritātes:

* Pilnveidot ekspozīcijas saturiski, mākslinieciski un informatīvi;
* Veikt apgaismojuma nomaiņu pastāvīgo ekspozīciju ēkās.

**1.4. EKSPOZĪCIJU UN IZSTĀŽU DARBA PAREDZAMIE REZULTĀTI**

Nākamajā darbības periodā plānots uzlabot esošās pastāvīgās ekspozīcijas un veidot jaunas, kā arī lielu darbu ieguldīt muzeja tematisko izstāžu veidošanā, lai pēc iespējas daudzpusīgāk atspoguļotu un popularizētu Muzeja krājuma priekšmetus un pētniecības darba rezultātus.

**1.4.1. Alūksnes novada muzeja paredzamie rezultāti**

1. Izveidotas divas ceļojošās izstādes.

2. Izveidota jauna pastāvīgā ekspozīcija par deportāciju tēmu “Drūmākās lappuses Latvijas valsts vēsturē. Deportācijas”.

3. Izveidots deportāciju ekspozīcijas katalogs/ceļvedis.

4. Pārveidota un uzlabota pastāvīgā ekspozīcija “Leo Kokle. Mākslinieka istaba”.

5. Izveidotas desmit tematiskās muzeja izstādes.

6. Izveidoti trīs bukleti tematiskajām muzeja izstādēm.

7. Izveidotas divas virtuālās izstādes muzeja mājaslapā.

8. Uzsākts darbs pie jaunās pastāvīgās vēstures ekspozīcijas satura izstrādes.

9. Organizētas desmit privātpersonu deponējumu izstādes vai komercizstādes.

10. Plānveidīgi atjaunota materiāli tehniskā bāze ekspozīciju un izstāžu darbā (vitrīnas, podesti, molberti).

**1.4.2. Jaunlaicenes muižas muzeja “Malēnieša pasaule” paredzamie rezultāti**

1. Izveidota viena jauna tematiska izstāde reizi divos gados, vadoties no Pētnieciskā darba plāna.

2. Izveidota viena informatīva izstāde reizi divos gados par aktuālām tēmām.

3. Piesaistot finansējumu, pārveidota un modernizēta pamatekspozīcija “Jaunlaicenes muiža” ar tulkojumu trīs svešvalodās.

4. Izgatavots ārpusmuzeja izstādes “Jaunlaicenes muižas apbūve” ceļvedis.

5. Piesaistot finansējumu, izveidota digitālā izstāde par Opekalna baznīcu, draudzi, mācītājiem un kapsētu.

6. Darbības periodā izveidota vismaz viena digitālā izstāde muzeja mājaslapā, kuras tēmas izvēli nosaka kāda no muzejā iepriekš eksponētām izstādēm.

7. Darbības periodā izveidota vismaz viena ceļojošā izstāde, kuras tēmu nosaka esošie pētnieciskie materiāli.

8. Turpinātas veidot ekspresizstādes, kas tiek izliktas pasākumu laikā (piem., Muzeju nakts, Muižas svētki, Malēniešu svētki).

**1.4.3. Viktora Ķirpa Ates muzeja “Vidzemes lauku sēta” paredzamie rezultāti**

1. Uzsākts darbs pie pastāvīgās ekspozīcijas “Kalncempju vēstures lappuses” papildināšanas, pārveides un modernizācijas.

2. Izveidotas desmit tematiskās muzeja izstādes.

3. Uzlabots pastāvīgās ekspozīcijas “Vidzemes lauku sēta” ēku informatīvais materiāls un vizuālais noformējums.

4. Izveidots pastāvīgās ekspozīcijas “Vidzemes lauku sēta” buklets.

5. Izveidota vides izstāde par Ottes dzirnavām.

**II DARBS AR APMEKLĒTĀJIEM**

**2.1. IZGLĪTOJOŠĀ DARBA RAKSTUROJUMS**

**2.1.1. Mērķgrupas**

**Alūksnes novada muzeja mērķgrupas**

Alūksnes novada muzejs darbā ar mērķgrupām strādā, lai veicinātu apmeklētājos vēlmi iepazīt un izzināt kultūrvēstures mantojumu, gūt pozitīvu pieredzi muzejā un ar to dalīties, kā arī gūt ierosmi muzeju apmeklēt atkārtoti.

1. Izglītības iestāžu audzēkņi. Lielākā daļa muzeja apmeklētāju ir izglītības iestāžu audzēkņi (pirmsskolas vecuma bērni un skolēni). Lai veicinātu bērnu un jauniešu izpratni par vēstures un kultūras vērtībām un rosinātu interesi par muzeju kā aizraujošu izziņas vietu, muzejā tiek izstrādātas dažādas izglītojošās nodarbības.

2. Tūristi. Muzeju apmeklē pašmāju un ārvalstu tūristi. Vislielākais tūristu skaita pieaugums vērojams vasaras sezonā. Šajā periodā muzejā palielinās izstāžu skaits, jo tiek atvērtas izstādes divās vasaras sezonas izstāžu zālēs muzeja teritorijā. Aptaujas anketās secināts, ka tūristiem vairāk interesē muzeja ekspozīciju un izstāžu piedāvājums, pasākumi, kā arī ekskursijas muzejā un Muižas parkā.

3. Ģimenes ar bērniem. Ģimenes aizvien vairāk izvēlās apmeklēt muzeju, lai kvalitatīvi un izglītojoši kopā pavadītu brīvo laiku. Tādēļ, domājot par šo mērķgrupu, tiek piedāvāti tematiskie pasākumi, savukārt ekspozīcijas un izstādes papildinātas ar dažādām interaktivitātēm.

4. Pastāvīgie muzeja apmeklētāji - vietējie iedzīvotāji, īpaši seniori, kuriem ir interese par dzimtās vietas vēsturi. Šī mērķauditorija arī līdzdarbojas muzeja pētniecības procesā, stāstot atmiņas un nododot muzeja krājumā priekšmetus, kas vēsta par kādu notikumu vai novada personību. Vietējie iedzīvotāji labprāt apmeklē muzeja tematiskos pasākumus un izstāžu atklāšanas, iesaistās muzeja organizētajās aktivitātēs.

5. Nacionālo bruņoto spēku Kājnieku skolas kursanti un jaunsargi, kuri apmeklē muzeju un Muižas parku mācību un dienesta laikā, izzinot novada kultūrvēsturisko mantojumu.

Alūksnes novada muzeja apmeklētāji tiek reģistrēti apmeklētāju uzskaites žurnālā un tematisko pasākumu uzskaites lapās.

**Jaunlaicenes muižas muzeja “Malēnieša pasaule” mērķgrupas**

Muzejs strādā pie dažādu mērķgrupu piesaistes, veidojot katrai no tām atbilstošu piedāvājumu.

1. Izglītības iestāžu audzēkņi grupās – mērķis ir veicināt vēlmi izzināt, izprast un novērtēt sava novada un visas Latvijas kultūrvēsturisko mantojumu.

2. Pirmsskolas vecuma bērni grupās – mērķis ir radīt pirmo priekšstatu par muzeja darbību kā aizraujošu, interesantu un pārsteigumiem pilnu vietu.

3. Ģimenes ar bērniem – mērķis ir veicināt kvalitatīvu laika pavadīšanu ģimenes lokā, kopā pētot un darbojoties.

4. Novadnieki – mērķis ir celt vietējo iedzīvotāju pašapziņu, raisīt lepnumu par savu dzimto pusi un radīt vēlmi līdzdarboties kultūrvēsturiskā mantojuma saglabāšanā.

5. Darba kolektīvi – mērķis ir izglītot atpūšoties, tā radot interesi par muzeju, tā darbību un lomu sabiedrībā.

6. Tūristi grupās – mērķis ir caur prieku un labām emocijām veicināt unikālas kultūrvides iepazīšanu.

7. Tūristi individuāli – mērķis ir raisīt interesi un vēlmi dalīties ar citiem un apmeklēt mūsu novadu atkārtoti.

**Viktora Ķirpa Ates muzejs “Vidzemes lauku sēta” mērķgrupas**

1. Nozīmīga mērķgrupa ir dažādu izglītības iestāžu audzēkņi, kuri galvenokārt izmanto izglītojošo nodarbību piedāvājumu.

2. Lielākā daļa apmeklētāju ir individuālie apmeklētāji, ģimenes ar bērniem, kuri mērķtiecīgi apmeklē muzeja pasākumus. Individuālo mērķgrupu apmeklējums novērojams tieši vasaras sezonā. Bezmaksas muzeja pasākumi piesaista muzeja apmeklētājus un atbalstītājus, piemēram, Ottes Lieldienas, Muzeju nakts, izstāžu atklāšanas.

3. Neliela daļa no muzeja apmeklētājiem ir pastāvīgie muzeja apmeklētāji, kuru apmeklējuma mērķis ir muzeja ekspozīciju, izstāžu apskate vai teritorijas apskate.

Muzeja apmeklētāji tiek reģistrēti apmeklētāju uzskaites lapās un tematisko pasākumu uzskaites lapās.

**2.1.2. Pakalpojumi**

Muzejs saviem apmeklētājiem piedāvā:

* Ekspozīcijas un izstādes;
* Izglītojošās nodarbības;
* Ekskursijas;
* Lekcijas;
* Tematiskos, izglītojošos pasākumus;
* Konsultācijas;
* Publikācijas;
* Uzziņas materiālus.

**2.1.3. Pasākumi muzeja telpās**

**Alūksnes novada muzeja** telpās un teritorijā tiek organizētas izglītojošās nodarbības, radošās darbnīcas, meistarklases, ekskursijas, lekcijas, tematiskie muzeja pasākumi (Muzeju nakts, Eiropas kultūras mantojuma dienas, Leģendu nakts, atceres pasākumi, izstāžu un ekspozīciju atklāšanas, tikšanās ar ievērojamām novada personībām/nozares speciālistiem, valsts svētku pasākumi u.c.), kā arī divas reizes gadā restaurētājos mūzikas salonos notiek tematiskie mūzikas koncerti.

**Jaunlaicenes muižas muzeja “Malēnieša pasaule”** telpās un teritorijā tiek organizētas izglītojošās nodarbības, ekskursijas, radošās darbnīcas, lekcijas, tematiskie muzeja pasākumi.

**Viktora Ķirpa Ates muzeja “Vidzemes lauku sēta”** telpās un teritorijā tiek organizētas izglītojošās nodarbības, ekskursijas, tematiskie pasākumi, radošās darbnīcas, meistarklases, tematiskie muzeja pasākumi (Muzeju nakts, Ottes Lieldienas, Saimnieču diena, Pļaujas svētki), koncerti. Viktora Ķirpa Ates muzejs “Vidzemes lauku sēta” piedāvā arī muzeja teritorijas un ēkas “Laidars” izstāžu zāles īri – pasākumiem, semināriem un laulību ceremonijām.

**2.1.4. Tēmas**

Muzeja apmeklētāji tiek izglītoti par vēstures, mākslas, kultūras, latviešu gadskārtu tradīciju, seno amatu, malēniešu tradīcijām un sadzīves tēmām, balstoties uz katra Muzeja darbības virzienu, kopējo pētniecisko vadlīniju, gada pētāmo tēmu un sabiedrības pieprasījumu.

**2.1.5.** **Muzeja priekšmetu izmantošana**

Muzejs izglītojošās nodarbības un muzeja tematiskajos pasākumos izmanto dažādus Muzeja krājuma priekšmetus. Dažkārt izglītojošas nodarbības un tematiskie pasākumi tiek organizēti tieši ekspozīciju vai izstāžu zālēs, lai apmeklētāji varētu pētīt un izzināt priekšmetu stāstus. Izglītojošās nodarbības un tematiskie Muzeja pasākumi tiek bagātināti arī ar nelielām Muzeja krājuma kolekciju ekspresizstādēm. Atsevišķās izglītojošajās nodarbībās apmeklētājiem ir iespēja apskatīt un paņemt rokās krājuma priekšmetus, izmantojot cimdus. Lai izglītojošo nodarbību tēmas padarītu saistošākas un interaktīvākas, tiek izgatavoti arī krājuma priekšmetu atdarinājumi un kopijas. Jauniegūtie Muzeja priekšmeti, kuri krātuvēs ir vairākos eksemplāros, tiek izmantoti izglītojošo nodarbību realizācijai.

**2.1.6.** **Izglītojošā darba īstenotāji**

Katra Muzejā ir viens izglītojošā darba un darba ar apmeklētājiem vadītājs, kurš plāno un organizē izglītojošo darbu. Izglītojošajā darbā, atbilstoši kompetencei, iesaistās visi Muzeja speciālisti, pēc vajadzības tiek pieaicināti arī citi speciālisti, izglītības un kultūras iestāžu darbinieki un brīvprātīgie. Muzeja speciālistu zināšanas un prasmes atbilst izglītojošā darba veikšanas prasībām. Iespēju robežās tiek apmeklēti kvalifikācijas celšanas kursi, semināri, konferences un citas pieredzes apmaiņas iespējas.

**2.1.7. Muzeja iesaiste vietējās sabiedrības dzīvē**

Muzeju speciālisti iesaistās arī citu iestāžu organizētajos pasākumos novadā, iepazīstinot sabiedrību ar novada kultūrvēsturisko mantojumu un popularizējot Muzeja pētniecības darbu un krājumu. Muzeja speciālisti pasākumus nodrošina ar izglītojošām aktivitātēm par lokālās vēstures tēmām.

Viktora Ķirpa Ates muzejs “Vidzemes lauku sēta” ir pulcēšanās vieta Kalncempju pagasta iedzīvotājiem, jo pēc 2021. gada pašvaldības reformas, pagastā vairs nav kultūras dzīves organizatora. Lai uzturētu saikni ar pagasta iedzīvotājiem, sadarbībā ar Alūksnes novada Kultūras centru tiek rīkoti dažādi pasākumi. Alūksnes novada Kultūras centrs sniedz finansiālu ieguldījumu pasākumu organizēšanā.

**2.1.8.** **Izglītojošo nodarbību telpa**

Nevienā no muzejiem nav izglītojošo nodarbību telpas. Izglītojošās nodarbības tiek īstenotas izstāžu zālēs. Izglītojošās nodarbības un tematiskie pasākumi tiek organizēti arī ārpus Muzeja telpām. Jāturpina strādāt pie nodarbību telpas izveides izglītojošām nodarbībām, lai ietaupītos darbinieku laika resurss ikreizējai telpas iekārtošanai un tiktu nodrošināta kvalitatīva darba vide izglītojošā darba īstenošanai.

**2.1.9.** **Apmeklētāju viedokļa izzināšana**

Lai noskaidrotu apmeklētāju vēlmes un veidotu kvalitatīvu Muzeja piedāvājumu, apmeklētāji tiek individuāli aptaujāti muzeja apmeklējuma laikā, tiek analizēti ieraksti viesu un atsauksmju grāmatās, tiek veikta anketēšana un skolēnu, pirmsskolas vecuma bērnu interešu un viedokļa izpēte izglītojošo nodarbību ietvaros. Balstoties uz mērķauditoriju interesēm, vajadzībām un specifiku, tiek plānoti un organizēti pasākumi, veidotas izstādes un ekspozīcijas, kā arī izstrādātas izglītojošas nodarbības.

**2.2 IZGLĪTOJOŠĀ DARBA NOVĒRTĒJUMS**

**2.2.1. Muzeju ekskursiju piedāvājums**

**Alūksnes novada muzejs** apmeklētājiem piedāvā ekskursijas gida pavadībā pa muzeju un Alūksnes Muižas parku. Tās tiek nodrošinātas latviešu valodā un divās svešvalodās. Ekskursijai gida pavadībā ir jāpiesakās iepriekš. Vasaras sezonā tiek organizētas tematiskās ekskursijas pa muzeju, padziļināti izzinot kādu konkrētu ekspozīciju vai izstādi. Vasaras sezonā šādas ekskursijas tiek organizētas arī Alūksnes Muižas parkā par tēmām - “Koku un augu sugu daudzveidība”, “Parka mazās arhitektūras formas”, “Iedzīvotāju atmiņu stāsti un leģendas”.

**Jaunlaicenes muižas muzejs “Malēnieša pasaule”** apmeklētājiem piedāvā ekskursijas gida pavadībā pa muzeja ekspozīciju un izstāžu zālēm, Jaunlaicenes muižas parku un Opekalna baznīcas teritoriju.

**Viktora Ķirpa Ates muzejs “Vidzemes lauku sēta”** apmeklētājiem piedāvā ekskursijas gida pavadībā pa muzeju, iepazīstot pastāvīgo ekspozīciju “Vidzemes lauku sēta” un “Kalncempju vēstures lappuses”. Ekskursijas pieejamas trīs valodās. Muzeja darbinieki ekskursijas stāstījumu pielāgo katrai grupai, ņemot vērā vecumposmu un intereses.

**2.2.2. Izglītojošo programmu piedāvājums**

**Alūksnes novada muzejs** šobrīd piedāvā 14 izglītojošās nodarbības un “funktierēšanas” spēles mobilajā aplikācijā “Actionbound”. Izglītojošās nodarbības: “Leo Kokles dzīve un radošā darbība”, “Kā Alūksne par pilsētu veidojās”, “Pils spēles”, “Drogas veselības uzlabošanai”, “Muzeja detektīvs”, “Pa Fītinghofu pēdām”, Lieldienu un Ziemassvētku tematiskās programmas, “Parka detektīvs”, “Iepazīsim Alūksni”, “Krājuma pētnieks”, “Alūksnes vēstures līkloči”, “Tautumeitas pucējas”, “Pieci likteņstāsti”. Funktierēšanas spēles: “Barikādes caur Alūksnes pilsētvides prizmu”, “Pa 7. Siguldas kājnieku pulka pēdām”, “Mazatklātā Alūksne”, “Mazatklātā Alūksne 2”, “No zirga līdz lidmašīnai”. Kultūrizglītības programmā “Latvijas skolas soma” iekļautas 10 izglītojošās nodarbības un 3 “funktierēšanas” spēles. Izglītojošās nodarbības tiek veidotas, balstoties uz šādiem kritērijiem: ekspozīciju un izstāžu ietvaros, pēc izglītības iestāžu pieprasījuma, par nozīmīgiem lokālās vēstures notikumiem, un, balstoties uz pētnieciskā darba un krājuma materiālu pieejamību. Muzeja izglītojošās nodarbības ir pieprasītas, tās tiek organizētas gan muzeja telpās, gan ārpus tām, dodoties izbraukumos uz mācību iestādēm.

**Jaunlaicenes muižas muzejs “Malēnieša pasaule”** šobrīd piedāvā 25 izglītojošas nodarbības par dažādām tēmām, kas pielāgotas dažādām mērķgrupām gan formālās izglītības ietvaros, gan mūžizglītības ietvaros. Izglītojošās nodarbības: “Zemnieku ēšanas paradumi”, “Mana Latvija, Malēnija mana”, “Rotaļas un blēņas”, “Mājas valoda”, “Skološanās ne pa jokam”, “Lieldienu izdarības”, “Vāveru tīšana”, “Ar plikām kājām tālu netiksi”, “Malēniešu vārdu spēle”, “Borģele smalkajā stilā”, “Ar varonību kabatā”, “Izlaušanās caur vēstures līkločiem”, “Dārgumu meklēšana muižas parkā”, “Muzejā caur ķēķa durvīm”, “Nu ir gaiša istabiņa”, “Eglītes plūkšana”, “Rudentiņš bagāts vīrs”, “Našķošanās”, “Krāsainie dzīpariņi”, “Mūsu virtuālais muzejs”, “Apsveicu!”, “Muižas parka noslēpumi”, “Jāņu nakti negulēju”, “Latviešu svētki un svinamās dienas”, kā arī radošais darbnīcu cikls “Paša radīti brīnumi”. Vairākas izglītojošās programmas ir veidotas ekspozīciju un izstāžu ietvaros, lai tās dalībnieki caur praktisku darbošanos izzinātu izstādes vai ekspozīcijas tēmu. Aktuālās izglītojošās programmas regulāri tiek pārskatītas un uzlabotas. Ja kāda no izglītojošajām programmām zaudē pieprasījumu, tad tā tiek izslēgta no piedāvājuma. Izglītojošās nodarbības tiek īstenotas gan muzeja telpās, gan izbraukumos. Muzeja 17 izglītojošās programmas ir iekļautas kultūrizglītības programmā “Latvijas skolas soma”.

**Viktora Ķirpa Ates muzejs “Vidzemes lauku sēta”** šobrīd piedāvā 9 izglītojošās nodarbības: “Koka pārvērtības”, “Čaklā bitīte”, “Neba maize pati nāca”, “No lina pogaļas līdz kreklam”, “Nāc, nākdama, Liela diena”, “No aitas sprogas līdz vilnas zeķei” un “Ottes Ziemassvētki”. Visas programmas ir iekļautas kultūrizglītības programmā “Latvijas skolas soma”. Programmas tiek pielāgotas dažāda vecumposma auditorijai. Mūžizglītības ietvaros tiek piedāvāta ar kāzu programma “Darbi lauku sētā”.

**2.2.3. Izglītojošo pasākumu piedāvājums**

**Alūksnes novada muzejs** apmeklētājiem piedāvā: izstādes atklāšanas un tikšanās ar māksliniekiem, ikgadējos ar kultūru un vēsturi saistītos tematiskos pasākumus, personību un ievērojamu novadnieku apaļās dzīves jubilejas pasākumus, radošās darbnīcas, tikšanās ar nozares speciālistiem, lekcijas.

Nozīmīgākie ikgadējie pasākumi ir:

* **“Vēsturisko parku un dārzu dienas”**. Pasākums, kurā caur dažādām aktivitātēm un norisēm tiek iepazīta baronu fon Fītinghofu dzimta un viņu atstātais kultūrvēsturiskais mantojums – Alūksnes Muižas parks. Reizi četros gados tiek organizēti Alūksnes Muižas parka svētki “Daba runā uz cilvēku”.
* **“Eiropas kultūras mantojuma dienas”**. Pasākumā tiek popularizēti un izzināti Alūksnes novada kultūrvēsturiskā mantojuma pieminekļi un objekti, pieaicinot pasākumā piedalīties nozares speciālistus.
* **“Leģendu nakts”**. Pasākumā tiek popularizēta Alūksnes Jaunās pils vēsture, baronu fon Fītinghofu atstātais mantojums un ar novada kultūrvēsturi saistītās tēmas.

Alūksnes novada muzejs piedāvā dažādas tematiskās lekcijas. Nozīmīgākās no tām: “Gleznotāja Leo Kokles dzīve un daiļrade”, “Latvijas Neatkarības karš impēriju sabrukuma pēdējā cēlienā”, “Alūksnes aptieku vēsture”, “Livonijas ordeņa pils Alūksnē (Marienburgā)”, “Alūksnes Muižas parks”. Lekcijas tiek sagatavotas arī pēc pieprasījuma.

Sadarbībā ar Alūksnes novada pašvaldības Izglītības pārvaldi un Alūksnes un Apes politiski represēto klubu “Sarma” muzejs jau vairākus gadus organizē skolēnu pētniecisko darbu konkursu “Latviešu pēdas Sibīrijā un Tālajos Austrumos”.

Sadarbībā ar Alūksnes novada jaunsargu nodaļu tiek organizēta izzinoša ekspedīcijas “Pa nacionālo partizānu pēdām”, iepazīstot nacionālo partizānu darbības vēsturi, piemiņas vietas Alūksnes novadā, sakopjot tās, tiekoties ar represētājiem un zemessargiem.

Alūksnes novada muzejs piedalās arī ikgadējā akcijā “Muzeju nakts”, Latvijas Piļu un muižu asociācijas organizētajā akcijā “Apceļo Latvijas pilis un muižas”.

**Jaunlaicenes muižas muzejs “Malēnieša pasaule”** apmeklētājiem piedāvā dažādus izglītojošus un tematiskus muzeja pasākumus:

* **“Daži padomi no Jaunlaicenes muižas”**. Pasākums jaunlaulātajiem un kāzu viesiem pēc laulību ceremonijas. Muižas madāmas jaunajam pārim un kāzu viesiem ar dažādām nodarbībām un rotaļām sniedz vērtīgus vēsturiskus padomus dzīvei.
* **“Esu malenīts”**. Pasākums ar malēniešu būtības iepazīšanu caur rotaļām, dziesmām un citām aktivitātēm, piemērots ģimeņu, radu un darba kolektīvu pasākumos. Pasākums tiek nodrošināts arī izbraukumā.
* **“Malēniešu kāršu spēle Puns”.** Pasākums pulcē vietējo kopienu malēniešu kāršu spēles Puns spēlētājus.  Katra pasākuma reize tiek ļoti gaidīta, lai pavadītu laiku kopā un ļautos atmiņu stāstiem par to, kā tad katrs no spēlētājiem sācis un turpina savu ceļu šajā malēniešu spēlē. Lai veicinātu aizvien plašākas auditorijas piesaisti, sadarbībā ar Alūksnes novada Kultūras centru muzejs ir uzsācis Malēniešu kāršu spēles Puns Ceļojošo turnīru. 2023. gadā tika organizēts “Pasaules pirmais Puna festivāls”.

Tiek veidoti arī dažādi citi tematiskie pasākumi pēc pieprasījuma - ģimenes svētku svinēšanai, darba kolektīviem, draugu kompānijām un domubiedru grupām.

Katru gadu muzejs piedalās starptautiskajā akcijā “Muzeju nakts”, kurā apmeklētājiem ir ne tikai iespēja apskatīt muzeja ekspozīcijas un izstādes, bet arī iesaistīties interesantās un izglītojošās aktivitātēs. Sadarbībā ar Alūksnes novada Kultūras centru muzejs katru gadu piedalās Jaunlaicenes muižas svētku nodrošināšanā, kā arī reizi četros gadus “Vispasaules Malēniešu svētku” organizēšanā.

Jaunlaicenes muižas muzejs “Malēnieša pasaule” interesentiem piedāvā arī lekciju “Malēnieši un viņa valodā”, kurā var izzināt malēniešu kultūrvidi.

Covid-19 pandēmijas ierobežojumu laikā muzejs savā facebook.com lapā uzsāka veidot un piedāvāt izzinošus konkursus par krājuma priekšmetiem un malēniešu valodu. Aktivitāte no lapas sekotājiem un facebook lietotājiem bija ļoti liela, tāpēc šāda veida konkursi un aktivitātes turpinās.

**Viktora Ķirpa Ates muzejs “Vidzemes lauku sēta”** apmeklētājiem piedāvā dažāda rakstura tematiskos gadskārtu pasākumus, kuru ietvaros tiek nodrošinātas arī dažādas radošās darbnīcas:

* **“Pļaujas svētki Ottesmuižā”** - nozīmīgākais pasākums, kurš tiek organizēts jau vairāk nekā trīsdesmit gadus, kurā tiek demonstrēti senie lauku sētas darbi. Pasākumā piedalās folkloras kopa, amatiermākslas kolektīvi, amatnieki un mājražotāji.
* **“Ottes Lieldienas”** - pasākums organizēts, atzīmējot gadskārtu svētkus un ievērojot tradīcijas. Pasākumu iecienījušas ģimenes ar bērniem.
* **“Saimnieču dienas lustes Annas pagastā”** - organizēts sadarbībā ar Alūksnes novada Kultūras centru. Saimnieču dienas pasākums atsākts organizēt pēc Annas pagasta iedzīvotāju iniciatīvas.

Muzejā tiek organizēti arī izstāžu atklāšanas pasākumi un tikšanās ar to autoriem. Katru gadu muzejs piedalās starptautiskajā akcijā “Muzeju nakts”, kurā apmeklētājiem piedāvā dažādas izglītojošas aktivitātes.

**2.3. APMEKLĒTĀJU ĒRTĪBAS IZVĒRTĒJUMS**

**Alūksnes novada muzejs** apmeklētāju ērtībām piedāvā autostāvvietu un velosipēda turētāju muzeja pagalmā. Muzejā ir pieejamas 3 labierīcības, dzeramais ūdens, nepieciešamības gadījumā ir iespēja uzlādēt mobilās ierīces un atstāt personīgās mantas muzeja apmeklējuma laikā. Muzejs ir daļēji pieejams cilvēkiem ar kustību traucējumiem un ar bērnu ratiņiem. Cilvēkiem ar kustību traucējumiem un ar bērnu ratiem iekļūšana un pārvietošanās muzejā no vienas izstāžu zāles uz otru ir sarežģīta, jo jāpārvar daudz sliekšņu un pakāpienu. Iepriekšējā pārskata periodā salūza kāpurķēžu ratiņkrēslu pacēlājs, ar kura palīdzību apmeklētāji ar kustību traucējumiem varēja nokļūt muzeja 2. stāvā. Līdz ar to šobrīd nav mehāniskas ierīces ar ko apmeklētāji varētu iekļūt muzeja ēkā un uz 2. stāva izstāžu zālēm. Nepieciešamības gadījumā, pēc iepriekšējā pieteikuma, tiek sagādāts pacēlājs no citām pašvaldības iestādēm.

Muzeja kasē ir izvietots informatīvais stends, kurā pieejami bukleti, kartes, informatīvās lapas par muzeju piedāvājumu un Alūksnes pilsētas un novada apskates objektiem. Alūksnes novada muzejs ir atvērts visu gadu. Vasaras sezonā no 1. jūnija līdz 30. septembrim muzejs ir atvērts no otrdienas līdz svētdienai. Šajā periodā darba laiks no otrdienas līdz ceturtdienai ir no plkst. 10.00 līdz 17.00, piektdien un sestdien no plkst. 10:00 līdz 19:00 un svētdien no plkst. 10:00 līdz 16:00. Ziemas sezonā no 1. oktobra līdz 31. maijam muzejs ir atvērts no otrdienas līdz svētdienai. Šajā periodā darba laiks no otrdienas līdz sestdienai ir no plkst. 10.00 līdz 17.00. Apmeklētāju grupām ar iepriekšēju pieteikšanos muzejs atvērts arī ārpus muzeja darba laika. Maksas pakalpojumu cenrādī ir iekļauta pozīcija – ģimenes biļete, kas izdevīga ģimenēm ar vairāk nekā trīs bērniem. Līdz šim atvieglojumi biļešu iegādē bija tikai senioriem, skolēniem un studentiem. Bezmaksas muzeja apmeklējums tiek nodrošināts cilvēkiem ar invaliditāti, politiski represētām personām, muzeju darbiniekiem. Lai veicinātu muzeja pieejamību, bezmaksas muzeja apskate tiek nodrošināta izstādes atklāšanas pasākumā, Muzeju nakts pasākumā, valsts svētku pasākumā – 18. novembrī un katra mēneša pēdējā ceturtdienā.

**Jaunlaicenes muižas muzejs “Malēnieša pasaule”** apmeklētājiem piedāvā iegādāties personalizētus muzeja suvenīrus par malēniešu tēmu. Muzejs sadarbojas arī ar vietējiem uzņēmējiem, kuri labprāt lielo grupu apmeklējuma laikā piedāvā iegādāties savu produkciju.

Muzejā ir tikai viena tualete, tāpēc lielo grupu vadītāji par to tiek brīdināti un aicināti ierasties ātrāk vai labierīcības apmeklēt citā vietā.

Muzejs ir pieejams cilvēkiem ar kustību traucējumiem un ar bērnu ratiņiem. Pa muzeja izstāžu un ekspozīciju zālēm ir ērti pārvietoties. Arī labierīcības ir plašas un pielāgotas cilvēkiem ar kustību traucējumiem. Pie muzeja ir pieejama autostāvvieta, kas paredzēta arī autobusiem.

Ekspozīciju un izstāžu apmeklējumam muzejā tiek saglabāta maksimāli zema cena, tā veicinot muzeja pieejamību ikvienam. Skolēniem, studentiem un pensionāriem ieejas maksa ir vēl uz pusi lētāka. Pirmsskolas vecuma bērni, personas ar invaliditāti, muzeja darbinieki un ICOM biedri muzeju ir iespēja apmeklēt bez maksas. Pakalpojumus, kas saistīti ar krājumu un pētniecību, muzejs visiem interesantiem sniedz bez maksas.

Muzeja apmeklētājus, kas savu apmeklējumu pieteikuši iepriekš, muzeja darbinieks sagaida tematikai atbilstošā tērpā, tā radot patīkamu iespaidu par muzeja apmeklējumu un veidojot atpazīstamu muzeja tēlu sabiedrībā.

Netālu no muzeja atrodas neliels veikals, kurā ir pieejams kafijas automāts. Muzeja pagalmā ir iekārtota viena ugunskura vieta un izvietoti vairāki soliņi. Muzejā ir pieejams ūdens, bezvadu internets un, nepieciešamības gadījumā, var uzlādēt arī mobilās ierīces.

Apmeklētāju ērtībām muzejs ir atvērts visu gadu piecas dienas nedēļā, no otrdienas līdz sestdienai no plkst. 9.00 līdz 17.00.

Muzeja darbinieki sniedz muzeja apmeklētājiem informāciju par novada tūrisma piedāvājumu, kā arī citu interesējošo informāciju. Muzeja priekštelpā ir pieejams Tūrisma informācijas centra stends ar informatīvajiem bukletiem un kartēm.

**Viktora Ķirpa Ates muzejs “Vidzemes lauku sēta”** apmeklētājiem piedāvā plašu autosstāvvietu un velosipēda turētājus, telts vietas, kā arī nakšņošanas iespējas pūnītē. Muzeja teritorijā ir iekārtotas 3 ugunskura vietas, sporta un rotaļu laukums, kā arī 7 āra labierīcības. Muzeja teritorijā ir iespēja organizēt nometnes. Ēkā “Laidars” ir pieejamas labierīcības cilvēkiem ar kustību traucējumiem un dušas telpa. Muzejā ir pieejams bezvadu internets, Tūrisma informācijas centra stends ar informatīvajiem bukletiem un kartēm.

Muzejs apmeklētājiem ir atvērts visu gadu piecas dienas nedēļā no otrdienas līdz svētdienai. No 1. maija līdz 31. augustam muzejs atvērts no plkst. 10.00 līdz 17.00, no 1. septembra līdz 30. aprīlim muzejs atvērts no plkst. 10.00 līdz 17.00 darba dienās, sestdienā no 10.00 – 16.00. Iepriekš piesakoties, muzejā ir iespēja apmeklēt arī ārpus muzeja darba laika.

**2.4. IZGLĪTOJOŠĀ DARBA PROBLĒMAS UN DARBA PRIORITĀTES**

**2.4.1. Alūksnes novada muzejs:**

Problēmas:

* Nav atsevišķās telpas izglītojošo nodarbību īstenošanai.
* Izglītojošo nodarbību īstenošanai nav pietiekami nepieciešamie materiāltehniskie resursi, lai nodrošinātu interaktivitātes.
* Netiek veikta padziļinātaapmeklētāju viedokļa izzināšana par muzeja piedāvājumu.
* Cilvēkiem ar kustību traucējumiem ir apgrūtināta ieeja un pārvietošanās muzejā.
* Ekskursijas gida pavadībā pa muzeju ir pieejamas tikai iepriekš piesakoties.

Prioritātes:

* Turpināt izstrādāt saistošas, interesantas un pieprasījumam atbilstošas izglītojošās nodarbības, pilnveidojot izglītojošā darba formas.
* Rast iespēju vienu no izstāžu zāles telpām pielāgot izglītojošo nodarbību telpai.
* Pilnveidot materiālitehniskos resursus, interaktivitāšu nodrošināšanai izglītojošajās programmās.
* Piedāvāt muzeja apmeklētājiem tematiskus un izglītojošus pasākumus.
* Turpināt veicināt muzeja apmeklētāju skaita palielināšanos.
* Rast iespēju iegādāties mehānisko ierīci, lai apmeklētāji ar kustību traucējumiem varētu iekļūt muzejā.

**2.4.2. Jaunlaicenes muižas muzejs “Malēnieša pasaule”:**

Problēmas un prioritātes:

1. Muzejs smagi izjūt izglītojošo nodarbību, lekciju un pasākumu norises telpas trūkumu. Arī mēģinājums iepriekšējā darbības periodā atrast piemērotu telpu ārpus muzeja nav izdevies, jo visi risinājumi bija īslaicīgi vai netika īstenoti nepietiekamā finansējuma dēļ. Nākamā darbības perioda prioritāte ir turpināt risināt šo problēmu.
2. Likvidējoties novada lauku skolām, koncentrējoties izglītības iestādēm pilsētā un sadārdzinoties transporta izmaksām, arvien samazinās tendence mūsu novada skolēniem braukt uz Jaunlaicenes muižas muzeju “Malēnieša pasaule”. Nākamā darbības perioda prioritāte ir paplašināt un attīstīt muzeja izglītojošo aktivitāšu piedāvājumu izbraukumos.
3. Transporta izmaksu sadārdzinājums palielina tendenci lielo grupu apmeklējumiem (~40 cilv.), kas jūtams ne tikai tūrisma sezonā, bet arī skolu vidū. Viena no prioritātēm ir rūpīgi pārdomāt un izvērtēt, kā ar esošajiem resursiem un, nezaudējot kvalitāti, realizēt aktivitātes lielām grupām.

**2.4.3. Viktora Ķirpa Ates muzejs “Vidzemes lauku sēta”:**

Problēmas:

* Jaunu izglītojošo nodarbību piedāvājums un uz pētījumiem balstītas izstādes, izglītojošā darba kvalitāte.
* Netiek veikta padziļināta apmeklētāju viedokļa izzināšana par konkrētu Muzeja piedāvājumu.
* Ēkai “Saimes māja” nepieciešama maizes krāsns pārbūvēšana, lai varētu realizēt izglītojošo programmu par maizi.

Prioritātes:

* Pilnveidot izglītojošo nodarbību, izstāžu piedāvājumu muzejā, pēc iespējas pilnīgāk izmantot muzeja krājuma potenciālu izglītojošā darbā ar sabiedrību.
* Izglītojošā darba un darba ar apmeklētājiem vadītāja iemaņu paaugstināšana muzeja izglītojošo nodarbību veidošanas un organizēšanas jomā.
* Pilnveidot apmeklētāju viedokļa un vēlmju izzināšanu.

**2.5. IZGLĪTOJOŠĀ DARBA PAREDZAMIE REZULTĀTI**

**2.5.1. Alūksnes novada muzejs**

1. Katru gadu izveidotas četras jaunas izglītojošās nodarbības.
2. Izveidota telpa izglītojošo nodarbību īstenošanai.
3. Izveidots audio gids pa muzeju.
4. Pilnveidota muzeja apmeklētāju anketēšana un viedokļa analīze.
5. 2026. gadā īstenots Alūksnes Muižas parka svētku pasākums “Daba runā uz cilvēku”.

**2.5.2. Jaunlaicenes muižas muzejs “Malēnieša pasaule”**

1. Katru gadu izveidota viena jauna izglītojoša nodarbība, kas saistīta ar izstādes vai kādu citu aktuālu tēmu.
2. Katru gadu pārskatītas vai uzlabotas (informatīvi, tehniski) divas esošās izglītojošās nodarbības.
3. Izveidota telpa izglītojošo nodarbību, lekciju un pasākumu īstenošanai.
4. Paplašināts muzeja sanitārais mezgls.
5. Pakāpeniska esošā muzeja piedāvājuma pielāgošana un jauna veidošana izbraukumiem un lielām apmeklētāju grupām.

**2.5.3. Viktora Ķirpa Ates muzejs “Vidzemes lauku sēta”**

1. Katru gadu izveidotas divas jaunas izglītojošās nodarbības.
2. Pilnveidota muzeja apmeklētāju anketēšana un viedokļa analīze.
3. Īstenots jauns vasaras saulgriežu pasākums “Saules saukšana”.

**III MĀRKETINGS**

**3.1. MĀRKETINGA DARBA RAKSTUROJUMS**

**3.1.1. Mārketinga vēstījums**

Muzeja galvenais vēstījums sabiedrībai, veicot mārketinga aktivitātes, ir ieinteresēt, iepazīstināt un izglītot sabiedrību par Alūksnes novada kultūrvēsturiskā mantojumu, tā izzināšanu, saglabāšanu un izmantošanu, popularizējot pētniecības darbu un Muzeja krājumu.

**3.1.2. Mārketinga resursi**

Mārketinga darbu Alūksnes novada muzejā nodrošina ekspozīciju un izstāžu kurators, Jaunlaicenes muižas muzejā “Malēnieša pasaule” un Viktora Ķirpa Ates muzejā “Vidzemes lauku sēta” – struktūrvienības vadītāji un izglītojošā darba un darba ar apmeklētājiem vadītāji. Ekspozīciju un izstāžu kuratora pienākumos ir Muzeja kopējā Instagram konta uzturēšana, kā arī kopējā piedāvājuma veidošana par dažādām Muzeja aktivitātēm (izglītojošo nodarbību, pasākumu piedāvājums, kopējais informatīvais Muzeja buklets).

**3.1.3. Reklāmas veidi**

Muzejs mārketinga aktivitāšu veikšanai galvenokārt izmanto bezmaksas mārketinga aktivitātes. Lai nodotu mērķauditorijai aktuālo informāciju par Muzeja piedāvājumu, Muzejs izmanto tradicionālos, digitālos, vides, mobilos, e-pasta mārketinga reklāmas veidus.

**Tradicionālā reklāma**

* Drukātās reklāmas: afišas, ielūgumi, informatīvas reklāmas lapiņas, bukleti;
* Publikācijas plašsaziņas līdzekļos: laikrakstā “Alūksnes un Malienas Ziņas”, Alūksnes novada pašvaldības informatīvajā izdevumā “Alūksnes Novada Vēstis”. Atsevišķos gadījumos arī blakus novada laikrakstos.
* Televīzijas reklāmas netiek veidotas, bet par Muzeja piedāvājumu tiek veidoti sižeti ziņām un raidījumiem. Muzejs sadarbojas ar Vidzemes reģionālo televīziju.
* Lielāku pasākumu reklamēšanai tiek veidotas radio reklāmas, bet pārsvarā Muzejs ar savu piedāvājumu tiek uzrunāts piedalīties radio raidījumos.

**Digitālā reklāma**

* Muzeja mājaslapās: Alūksnes novada muzejs [www.aluksnespils.lv](http://www.aluksnespils.lv), Jaunlaicenes muižas muzejs “Malēnieša pasaule” [www.jaunlaicenesmuzejs.lv](http://www.jaunlaicenesmuzejs.lv) un Viktora Ķirpa Ates muzejs “Vidzemes lauku sēta” www.atesmuzejs.lv.
* Sociālo tīklu platformās: Instagram [www.instagram.com/aluksnesnovadamuzejs/](http://www.instagram.com/aluksnesnovadamuzejs/) , Facebook <https://www.facebook.com/aluksne.museum/>; <https://www.facebook.com/Jaunlaicenesmuzejs/>; <https://www.facebook.com/viktorakirpaatesmuzejs/>;

Twitter [www.twitter.com/Atesmuzejs](http://www.twitter.com/Atesmuzejs) .

* Publikācijas, reklāmas plašsaziņas līdzekļos: [www.aluksne.lv](http://www.aluksne.lv), [www.visitaluksne.lv](http://www.visitaluksne.lv), [www.pilis.lv](http://www.pilis.lv), [www.skolenuekskursijas.lv](http://www.skolenuekskursijas.lv), [www.muzeji.lv](http://www.muzeji.lv), [www.latvian.travel.lv](http://www.latvian.travel.lv), [www.celotajs.lv](http://www.celotajs.lv) u.c.

**Vides reklāmas**

* Muzejs izmanto vides reklāmas pilsētas un novada teritorijā.

**Mobilā reklāma**

* Muzeja piedāvājuma popularizēšanai tiek izmantota Alūksnes novada pašvaldības mobilā lietotne – Alūksnes novads.

**E-pasta reklāmas**

* Muzeja aktualitātes un jaunumi regulāri tiek nosūtīti uz pašvaldības darbinieku, sadarbības partneru un interesentu e-pastiem.

Jaunlaicenes muižas muzejā “Malēnieša pasaule” un Viktora Ķirpa Ates muzejā “Vidzemes lauku sēta” apmeklētājiem ir iespēja iegādāties arī personalizētus suvenīrus.

**3.1.4. Tirgus izpēte**

Novērtējot pašreizējo Muzeja situāciju jāatzīst, ka Alūksnes pilsētā un novadā ir daudzveidīgs kultūras piedāvājums. Muzeja mērķis ir izstrādāt izglītojošu un saistošu piedāvājumu par lokālās vēstures jautājumu izpēti. Kvalitatīva muzeja piedāvājuma veidošanā svarīga ir sabiedrības pieprasījuma izzināšana un novērtējums. Muzeja mērķgrupas ir definētas, tomēr būtu jāveic papildus izpēte, lai padziļināti izzinātu esošo mērķgrupu vēlmes un iespējas.

**3.1.5. Sadarbība ar citām institūcijām**

Muzeja speciālisti sadarbojas ar dažādām kultūras, izglītības un tūrisma iestādēm, biedrībām un organizācijām. Atbalstu Muzeja piedāvājuma popularizēšanā sniedz Alūksnes novada pašvaldības Centrālās administrācijas Kancelejas sabiedrisko attiecību speciālisti. Veiksmīga sadarbība izveidojusies arī ar Alūksnes Tūrisma informācijas centru (TIC). TIC reklāmas punktos novadā regulāri ir pieejama informācija par Muzeja piedāvājumu, kā arī Muzejs tiek aicināts piedalīties dažādos tūrisma pasākumos. Aizvien biežāk Muzejs tiek uzrunāts kopējiem sadarbības projektiem ar novada kultūras, izglītības iestādēm un organizācijām. Muzejs iesaistās Latvijas Muzeju biedrības organizētajās aktivitātēs. Alūksnes novada muzejs sadarbojas arī ar Latvijas piļu un muižu asociāciju un iesaistās dažādu aktivitāšu īstenošanā.

**3.2. MĀRKETINGA DARBA NOVĒRTĒJUMS**

**Alūksnes novada muzejs** veiksmīgi izmanto dažādas bezmaksas mārketinga aktivitātes, reklamējot Muzeja piedāvājumu. Aktīvi darbojoties sociālajā vietnē facebook.com, ir palielinājies sekotāju skaits.

Muzeja apmeklētāju viedokļa izpēte notiek, izmantojot anketēšanu, atsauksmju grāmatas un ierakstus sociālajos tīklos, kā arī individuāli sarunājoties ar apmeklētājiem. Iepriekš apmeklētājiem anketa bija pieejama arī muzeja mājaslapā. Šobrīd norit darbs pie anketas pilnveides mājaslapā. Līdz šim sniegto datu analīze liecina, ka muzeja piedāvātās aktivitātes apmierina sabiedrības vēlmes un informācija par tām ir pietiekoša.

Katru gadu novērojams apmeklētāju skaita pieaugums. Lai muzejs būtu vairāk pieejams vasaras sezonā, kad arī ir palielinājies apmeklētāju skaits, tika pagarināts muzeja darba laiks nedēļas nogalē.

Alūksnes novada muzejs piedāvā pils restaurēto mūzikas salonu īri: kāzu ceremonijām, semināriem, nelieliem tematiskajiem pasākumiem.

**Viktora Ķirpa Ates muzeja “Vidzemes lauku sēta”** informācija par muzeja piedāvājumu tiek atspoguļota, izmantojot dažādus reklāmas veidus, kas ir nozīmīgi apmeklētāju skaita palielināšanai. Saglabāts pasākums “Pļaujas svētki” kā ilgtspējīga tradīcija, kas veiksmīgi īstenota arī Covid 19 pandēmijas apstākļos. Pasākuma popularizēšanā nozīmīgas ir “Radio Tev” konkursa reklāmas, kas veicina apmeklētāju interesi un pasākuma apmeklētību. No 2022. gada apmeklētāju plūsma ir atgriezusies pirms Covid-19 pandēmijas apjomā.

**Jaunlaicenes muižas muzejā “Malēnieša pasaule”** neskatoties uz nelielo darbinieku skaitu, mārketinga darbs muzejā tiek veikts apmierinoši. Iepriekšējā darbības periodā tika izveidota muzeja mājas lapa, kuru plānots papildināt ar noderīgu informāciju, digitālajām izstādēm un pētniecības materiāliem.

Muzejs šobrīd veiksmīgi darbojas sociālo tīklu vietnē Facebook.com, kur piedāvā savām mērķgrupām izglītojošas aktivitātes. Tas arī ir veicinājis muzeja atpazīstamību un popularitāti, jo pieaudzis lapas sekotāju skaits.

**3.3. MĀRKETINGA DARBA PROBLĒMAS UN PRIORITĀTES**

**3.3.1. Muzeju problēmas**

* Muzejam nav amata vietas – mārketinga vai reklāmas speciālists, kas pārvaldītu Muzeja mārketinga darbu. Katrā no Muzeju vienībām ir viens speciālists, kura pienākumos ir mārketinga aktivitāšu nodrošināšana. Pienākumu slodzes dēļ, ne vienmēr sanāk savlaicīgi sagatavot informatīvo materiālu par muzeja piedāvājumu.
* Līdz šim nav veikta padziļināta Muzeju apmeklētāju viedokļa izpēte. Būtu nepieciešams analizēt informācijas ieguves kanālus, lai pilnveidotu reklāmas veidus.
* Muzejam nav vienota mājaslapas, kur mērķgrupas var ērti un pārskatāmi iegūt informāciju par Muzeja piedāvājumu.
* Muzeja mājaslapās pamatinformācija un aktualitātes nav pieejamas svešvalodās.
* Ierobežoti finansiāli resursi maksas mārketinga aktivitāšu veikšanai.

**3.3.2. Muzeju prioritātes**

* Lai efektīvāk sasniegtu Muzeja mārketinga mērķi, kā prioritāte tiek izvirzīta izstrādāt mārketinga un komunikācijas plānu, kas nodrošinātu veiksmīgāku sadarbību ar plašsaziņas medijiem, sadarbības partneriem un radītu regulāru Muzeja piedāvājuma nodrošināšanu sabiedrībai.
* Meklēt un īstenot jaunas reklāmas formas Muzeja piedāvājuma popularizēšanai.
* Popularizēt, pilnveidot un apvienot Muzeja mājaslapas.
* Padziļināti veikt Muzeja apmeklētāju viedokļa izpēti.
* Izstrādāt kopējo Muzeja informatīvo bukletu, Alūksnes novada muzeja, Viktora Ķirpa Ates muzeja “Vidzemes lauku sēta”, “Jaunlaicenes muižas muzeja “Malēnieša pasaule” individuālos bukletus.
* Muzeja speciālistu prasmju un iemaņu paaugstināšana par mārketingu un digitālo komunikāciju.

**3.4. MĀRKETINGA DARBA PAREDZAMIE REZULTĀTI**

1. Izveidots mārketinga un komunikācijas plāns regulārai Muzeja piedāvājuma nodrošināšanai.

2. Apvienotas Muzeja mājaslapas, lai Muzeja piedāvājums būtu ērti pieejams un pārskatāms.

3. Pilnveidota Muzeja mērķgrupu viedokļa izpēte.

4. Izdoti dažādi iespieddarbi Muzeja piedāvājuma popularizēšanai.

5. Sociālo tīklu platformā *Facebook* nodrošinātas pētniecības darba publikācijas, izzinošas aktivitātes ar sabiedrības iesaistīšanos.